
**LETNO POROČILO**

**2018**

****

LJUBLJANA, FEBRUAR 2019

*Gradivo so pripravili:*

dr. Darija Abramič, Marjan Brus, Janja Burja Cerjanec, mag. Darko Butina, Eva Geč, Polona Čižman Žagar, mag. Domen Dolar, mag. Tanja Frank, Katja Grošelj Ziherl, mag. Ajša Hajzeri, Darka Hribar, Elizabeta Hriberšek-Balkovec, mag. David Klarič, Igor Majetič, Mirko Maher, Judita Mesarič, Marjetka Medved Mrvar, Aleš Miko, mag. Edmond Pajk, Barbara Perčič, Emilija Pirc Ćurić, dr. med., mag. Andreja Podjed, mag. Mateja Posavec, mag. Dean Premik, Urška Pušnik, dr. Andraž Rangus, dr. Ines Sarazin Lovrečič, Daša Selan, Jože Stritar, mag. Tatjana Strmljan, Blanka Špoljarič, Sonja Šuštar, Alenka Triller, Peter Trdan, Marica Troha-Škerjanec, mag. Elizabeta Vegel, Bojan Žibrat, dr. med.

*Pri pripravi podatkov so sodelovali tudi številni drugi sodelavci.*

*Naslov:*

Letno poročilo 2018

*Izdal in založil:*

Zavod za pokojninsko in invalidsko zavarovanje Slovenije, Kolodvorska 15, Ljubljana

*Odgovorna oseba:*

Generalni direktor Marijan Papež

*Leto izdelave:*

2019

*© Uporaba in objava podatkov dovoljeni le z navedbo vira.*

|  |
| --- |
| CIP – Kataložni zapis o publikaciji  Narodna in univerzitetna knjižnica, Ljubljana  ISSN: 1318-0924 |

*Februar 2019*

**POMEN KRATIC:**

**ARSKTRP** - Agencijo RS za kmetijske trge in razvoj podeželja

**BDP** - Bruto domači proizvod

**BiZPIZ** – Poslovnim subjektom namenjene e-storitve na zavodovem portalu

**CEUVIZ** – Centralna evidenca udeležencev vzgoje in izobraževanja

**CRP** - Centralni register prebivalstva

**CSD** - Center za socialno delo

**DPP** - Dodatek za pomoč in postrežbo

**DSSLJ** - Delovno in socialno sodišče v Ljubljani

**e-VEM** - vse na enem mestu - Državni portal za poslovne subjekte in samostojne podjetnike

**e-VŠ** – Evidenčni in analitski informacijski sistem visokega šolstva v Republiki Sloveniji

**e-ZPIZ** – Elektronskim storitvam namenjen del spletnega portala Zavoda za pokojninsko in invalidsko zavarovanje Slovenije

**EGS** - Evropska gospodarska skupnost

**EKN** - Enotni kontni načrt

**EU** - Evropska unija

**EUMASS** - Evropska zveza medicine v zavarovalniškem in socialnem zavarovanju

**FN 2018** -Finančni načrt zavoda za leto 2018

**FURS** - Finančna uprava Republike Slovenije

**GZS** - Gospodarska zbornica Slovenije

**IK** - Invalidska komisija

**IkT -** Informacijsko - komunikacijske tehnologije; izraz IkT se nanaša na izdelke in prakse, ki se uporabljajo za shranjevanje, zapisovanje in druge vrste obdelav informacij

**IT** - Informacijske tehnologije

**JJPIS RS** - Javni štipendijski, razvojni, invalidski in preživninski sklad Republike Slovenije

**KAD** - Kapitalska družba, d. d.

**MDDSZ** - Ministrstvo za delo, družino, socialne zadeve in enake možnosti

**MEZ** - Matična evidenca zavarovancev

**MF** - Ministrstvo za finance

**MIZŠ** - Ministrstvo za izobraževanje, znanost in šport

**MKB 10** - Mednarodna klasifikacija bolezni številka 10

MJU - Ministrstvo za javno upravo

**OE -** območna enota

**OR** - Obveznosti Republike

**OZS** - Obrtna zbornica Slovenije

**PIZ** - Pokojninsko in invalidsko zavarovanje

**REK obrazec (REK-1, REK-2) -** Obrazec za obračun davčnega odtegljaja

**RS** - Republika Slovenija

**SEPA** - Single Euro Payments Area - enotno območje plačil v evrih - evroobmočje

**FN 2018** – Finančni načrt za leto 2018

**SRDAP** - Statistični register delovno aktivnega prebivalstva

**SURS** - Statistični urad Republike Slovenije

**UDG** - Upravljanje dokumentarnega gradiva

**UJP** - UpravaRepublike Slovenije zajavna plačila

**UMAR** - Urad Republike Slovenije za makroekonomske analize in razvoj

**VDSS** - Višje delovno in socialno sodišče

**VRH RS –** Vrhovno sodišče Republike Slovenije

**VMware-** Virtualizacijska programska oprema in okolje

**Zakon o SZK** - Zakon o starostnem zavarovanju kmetov

**Zavod** - Zavod za pokojninsko in invalidsko zavarovanje Slovenije

**ZDavP-2** - Zakon o davčnem postopku

**ZDPIDŠ** - Zakon o dodatku k pokojnini za delo in izjemne dosežke na področju športa

**ZDSS-1** - Zakon o delovnih in socialnih sodiščih

**ZDOdv** - Zakon o državnem odvetništvu

**ZDR-1** – Zakon o delovnih razmerjih

**ZDVDTP -** Zakon o družbenem varstvu duševno in telesno prizadetih oseb

**ZIPRS1819** - Zakon o izvrševanju proračunov Republike Slovenije za leti 2018 in 2019

**ZIZ** – Zakon o izvršbi in zavarovanju

**ZJN-3** - Zakon o javnem naročanju, veljaven od 1. 4. 2016

**ZMEPIZ-1** - Zakon o matični evidenci zavarovancev in uživalcev pravic iz pokojninskega in invalidskega zavarovanja, veljaven od 1. 1. 2014

**ZOPRZUJF -** Zakon o odpravi posledic razveljavitve drugega, tretjega in četrtega odstavka 143. člena Zakona za uravnoteženje javnih financ

**ZOZP -** Zakon o obveznih zavarovanjih v prometu

**ZPFOPIZ-1**- Zakon o poračunavanju finančnih obveznosti Republike Slovenije iz pokojninskega in invalidskega zavarovanja

**ZPIZ** **-** Zakon o pokojninskem in invalidskem zavarovanju, veljaven do 31. 12. 1999

**ZPIZ-1** - Zakon o pokojninskem in invalidskem zavarovanju, veljaven od 1. 1. 2000 do 31. 12. 2012

**ZPIZ-2** - Zakon o pokojninskem in invalidskem zavarovanju, veljaven od 1. 1. 2013

**ZPIZ-2B** - Zakon o spremembah in dopolnitvah Zakona o pokojninskem in invalidskem zavarovanju, veljaven od 1. 1. 2016

**ZPIZ-2C** - Zakon o spremembi in dopolnitvah Zakona o pokojninskem in invalidskem zavarovanju, veljaven od 1. 10. 2017

**ZPIZ-2E** - Zakon o spremembah in dopolnitvah Zakona o pokojninskem in invalidskem zavarovanju, ki se uporablja od 1. 1. 2018

**ZPIZ-2F** - predlog zakona o spremembah in dopolnitvah Zakona o pokojninskem in invalidskem zavarovanju

**ZPIZVZ** - Zakon o pravicah iz pokojninskega in invalidskega zavarovanja bivših vojaških zavarovancev

**ZPIZVZ-B** - Zakon o spremembah in dopolnitvah Zakona o pravicah iz pokojninskega in invalidskega zavarovanja bivših vojaških zavarovancev

**ZPPP** - Zakon o prenosu pokojninskih pravic

**ZPVK** - Zakon o preživninskem varstvu kmetov

**ZRSZ** - Zavod Republike Slovenije za zaposlovanje

**ZSV** - Zakon o socialnem varstvu

**ZSVarPre** - Zakon o socialno varstvenih prejemkih

**ZUP –** Zakon o upravnem postopku

**ZUJF** - Zakon za uravnoteženje javnih financ

**ZUPPJS17 -** Zakon o ukrepih na področju plač in drugih stroškov dela za leto 2017 in drugih ukrepih v javnem sektorju, veljaven od 1. 1. 2017

**ZZSV** - Zakon o zagotavljanju socialne varnosti slovenskim državljanom, ki so upravičeni do pokojnin iz republik nekdanje SFRJ

**ZZZS** - Zavod za zdravstveno zavarovanjeSlovenije

**ZZRZI** - Zakon o zaposlitveni rehabilitaciji in zaposlovanju invalidov

**KAZALO**

[I](#_Toc1117456) [UVOD 4](#_Toc1117457)

[II](#_Toc1117458) [STATISTIČNI PODATKI O ZAVAROVANCIH IN UŽIVALCIH PRAVIC TER GMOTNI POLOŽAJ UPOKOJENCEV IN DELOVNIH INVALIDOV 10](#_Toc1117459)

[II.1 STATISTIČNI PODATKI O ZAVAROVANCIH IN UŽIVALCIH PRAVIC 10](#_Toc1117460)

[II.1.1 Zavarovanci 10](#_Toc1117461)

[II.1.1.1 Povprečna pokojninska doba in starost zavarovancev 11](#_Toc1117462)

[II.1.2 Uživalci pravic 13](#_Toc1117463)

[II.1.2.1 Uživalci pravic iz sistema obveznega zavarovanja 13](#_Toc1117464)

[II.1.2.2 Uživalci drugih pravic zunaj sistema obveznega zavarovanja oziroma po posebnih zakonih in predpisih 24](#_Toc1117465)

[II.2 GMOTNI POLOŽAJ UPOKOJENCEV IN DELOVNIH INVALIDOV 27](#_Toc1117466)

[II.2.1 Usklajevanje pokojnin 27](#_Toc1117467)

[II.2.2 Raven pokojnin ter razmerja med pokojninami in plačami 27](#_Toc1117468)

[II.2.3 Vpliv drugih pravic na raven pokojnin 31](#_Toc1117469)

[II.2.3.1 Najnižja pokojninska osnova 31](#_Toc1117470)

[II.2.3.2 Najvišja pokojninska osnova 35](#_Toc1117471)

[II.2.4 Raven drugih pokojnin iz obveznega zavarovanja 36](#_Toc1117472)

[II.2.4.1 Nadomestila iz invalidskega zavarovanja 36](#_Toc1117473)

[II.2.4.2 Dodatek za pomoč in postrežbo 37](#_Toc1117474)

[II.2.4.3 Invalidnina za telesno okvaro 37](#_Toc1117475)

[II.2.4.4 Letni dodatek 37](#_Toc1117476)

[II.2.5 Prejemki, določeni z drugimi predpisi 38](#_Toc1117477)

[II.2.5.1 Starostna in družinska pokojnina po zakonu o SZK 38](#_Toc1117478)

[II.2.5.2 Vojaška pokojnina 38](#_Toc1117479)

[II.2.5.3 Dodatek k pokojnini 38](#_Toc1117480)

[III](#_Toc1117481) [RAČUNOVODSKO POROČILO 40](#_Toc1117482)

[III.1 FINANČNI NAČRT ZAVODA ZA LETO 2018 40](#_Toc1117483)

[III.2 UDELEŽBA ODHODKOV ZAVODA V BDP 40](#_Toc1117484)

[III.3 LIKVIDNOST ZAVODA 41](#_Toc1117485)

[III.4 BILANCA STANJA 42](#_Toc1117487)

[III.4.1 Sredstva 44](#_Toc1117488)

[III.4.1.1 Dolgoročna sredstva 44](#_Toc1117489)

[III.4.1.2 Kratkoročna sredstva in aktivne časovne razmejitve 46](#_Toc1117490)

[III.4.1.3 Zaloge 48](#_Toc1117491)

[III.4.2 Obveznosti do virov sredstev 48](#_Toc1117492)

[III.4.2.1 Kratkoročne obveznosti in pasivne časovne razmejitve 48](#_Toc1117493)

[III.4.2.2 Lastni viri in dolgoročne obveznosti 49](#_Toc1117494)

[III.4.3 Izvenbilančna evidenca 49](#_Toc1117495)

[III.5 IZKAZ PRIHODKOV IN ODHODKOV S POJASNILI 50](#_Toc1117496)

[III.5.1 Prihodki 54](#_Toc1117497)

[III.5.1.1 Davčni prihodki (prispevki za socialno varnost ter drugi davki in prispevki) 55](#_Toc1117498)

[III.5.1.2 Transferni prihodki 57](#_Toc1117499)

[III.5.1.3 Drugi prihodki (nedavčni prihodki, kapitalski prihodki ter prejeta sredstva iz EU in iz drugih držav) 58](#_Toc1117500)

[III.5.2 Odhodki 59](#_Toc1117501)

[III.5.2.1 Odhodki za pokojnine 60](#_Toc1117502)

[III.5.2.2 Tekoči transferi v sklade socialnega zavarovanja 61](#_Toc1117503)

[III.5.2.3 Transferi za zagotavljanje socialne varnosti 61](#_Toc1117504)

[III.5.2.4 Nadomestila plač (nadomestila iz invalidskega zavarovanja) 62](#_Toc1117505)

[III.5.2.5 Transferi nepridobitnim organizacijam in ustanovam 63](#_Toc1117506)

[III.5.2.6 Tekoči transferi v tujino 63](#_Toc1117507)

[III.5.2.7 Stroški delovanja zavoda 63](#_Toc1117508)

[III.6 IZKAZ RAČUNA FINANČNIH TERJATEV IN NALOŽB 66](#_Toc1117509)

[III.7 IZKAZ RAČUNA FINANCIRANJA 66](#_Toc1117510)

[IV](#_Toc1117511) [POSLOVNO POROČILO 67](#_Toc1117512)

[IV.1 SVET ZAVODA 67](#_Toc1117513)

[IV.2 IZVAJANJE OBVEZNEGA POKOJNINSKEGA IN INVALIDSKEGA ZAVAROVANJA 68](#_Toc1117514)

[*IV.2.1* *Matična evidenca* 68](#_Toc1117515)

[IV.2.1.1 Pregled del po vrsti obrazca 68](#_Toc1117516)

[IV.2.1.2 Urejanje podatkov zavarovanca in ostala dela 70](#_Toc1117517)

[IV.2.1.3 Prekrškovni organ 73](#_Toc1117518)

[IV.2.2 Reševanje zahtevkov in opravljanje drugih storitev 74](#_Toc1117519)

[IV.2.2.1 Uveljavljanje pravic iz PIZ na I. stopnji 76](#_Toc1117520)

[IV.2.2.2 Uveljavljanje pravic iz mednarodnega zavarovanja na I. stopnji 79](#_Toc1117521)

[IV.2.2.3 Pritožbe zoper odločbe I. stopnje 80](#_Toc1117522)

[IV.2.2.4 Ostali zahtevki in storitve 82](#_Toc1117523)

[IV.2.2.5 Trajanje postopkov za priznanje pravic 84](#_Toc1117524)

[IV.2.2.6 Revizija 86](#_Toc1117525)

[IV.2.2.7 Zastopanje v zadevah PIZ 88](#_Toc1117526)

[IV.2.2.8 Komisija za ugotovitev podlage za odpoved pogodbe o zaposlitvi 88](#_Toc1117527)

[IV.2.3 Izvedenstvo 89](#_Toc1117528)

[IV.2.3.1 Invalidske komisije I. stopnje 89](#_Toc1117529)

[IV.2.3.2 Invalidska komisija II. stopnje 90](#_Toc1117530)

[IV. 2. 4. Nakazovanje pokojnin in drugih prejemkov 92](#_Toc1117531)

[IV.2.4.1 Izvedene aktivnosti v letu 2018 93](#_Toc1117532)

[IV.2.4.2 Aktivnosti za izvedbo obračuna pokojninskih in drugih prejemkov 95](#_Toc1117533)

[IV.2.5. Ostale aktivnosti pokojninskega in invalidskega zavarovanja 96](#_Toc1117534)

[IV.3 INFORMACIJSKE TEHNOLOGIJE 98](#_Toc1117535)

[IV.3.1 Razvoj informacijskega sistema zavoda 98](#_Toc1117536)

[IV.3.1.1 Projektno delo in informacijska izvedba projektov zavoda 98](#_Toc1117537)

[IV.3.1.2 E-poslovanje in digitalizacija 101](#_Toc1117538)

[IV.3.1.3 Ostale aktivnosti 102](#_Toc1117539)

[IV. 3.1.4 Kazalniki razvoja informacijskih rešitev v novem tehnološkem okolju 103](#_Toc1117540)

[IV.3.2 Razvoj in upravljanje infrastrukture IkT 103](#_Toc1117541)

[IV.3.2.1 Upravljanje sistemske programske in strojne opreme 104](#_Toc1117542)

[IV.3.2.2 Upravljanje strežniških okolij 104](#_Toc1117543)

[IV.3.2.3 Upravljanje računalniških komunikacij, IP telefonije in mobilnih storitev 105](#_Toc1117544)

[IV.3.2.4 Upravljanje računalniške opreme 105](#_Toc1117545)

[IV.3.2.5 Nadzor delovanja informacijskega sistema 105](#_Toc1117546)

[IV.3.3 Podpora uporabnikom in računalniška operativa 105](#_Toc1117547)

[IV.3.3.1 Izvajanje obdelav in prenosi 105](#_Toc1117548)

[IV.3.3.2 Zagotavljanje pomoči uporabnikom 106](#_Toc1117549)

[IV.3.4 Reševanje zahtevkov uporabnikov 106](#_Toc1117550)

[IV.3.5 Razvoj delovnih postopkov 106](#_Toc1117551)

[IV.3.6 Upravljanje informacijske varnosti 107](#_Toc1117552)

[IV.3.7 Glavni kazalniki uporabe informacijskega sistema 107](#_Toc1117553)

[IV.3.7.1 Spletna stran zavoda 107](#_Toc1117554)

[IV.3.7.2 E-storitve za državljane (e-ZPIZ) 107](#_Toc1117555)

[IV.3.7.3 E-poslovanje z organizacijami (BiZPIZ) 108](#_Toc1117556)

[IV.3.7.4 Digitalizacija poslovanja 110](#_Toc1117557)

[IV.4 OSTALE DEJAVNOSTI 113](#_Toc1117558)

[IV.4.1 Pravna dejavnost 113](#_Toc1117559)

[IV.4.2 Organizacijska in kadrovska dejavnost 114](#_Toc1117560)

[IV.4.3 Splošna dejavnost 117](#_Toc1117561)

[IV.4.3.1 Upravljanje z dokumentarnim gradivom 117](#_Toc1117562)

[IV.4.3.2 Gospodarsko tehnična dejavnost 117](#_Toc1117563)

[IV.4.3.3 Javna naročila 117](#_Toc1117564)

[IV.4.4 Notranja revizija 118](#_Toc1117565)

[IV.5 POROČILO O DOSEŽENIH CILJIH IN REZULTATIH TER IZJAVA O OCENI NOTRANJEGA NADZORA JAVNIH FINANC 118](#_Toc1117566)

[V](#_Toc1117567) [ZAKLJUČEK 133](#_Toc1117568)

# I

# UVOD

Zavod si kot nosilec in izvajalec sistema obveznega pokojninskega in invalidskega zavarovanja v RS v finančnem načrtu in programu dela ter kadrovskem načrtu vsako leto začrta konkretne cilje in naloge. Letno poročilo 2018 kaže, da so bili zastavljeni cilji v veliki meri uspešno uresničeni ali celo preseženi in večina nalog doseženih. Letno poročilo je pripravljeno na podlagi veljavnih predpisov ter v obliki in po metodologiji, kakršno so svet zavoda, Državni zbor RS in Državni svet RS vse doslej ocenjevali pozitivno. Prikazane so vse z zakonom in drugimi predpisi določene vsebine ter tudi številni drugi podatki za preteklo leto in, kjer je to potrebno, tudi z daljšimi časovnimi primerjalnimi serijami. Vse to omogoča podroben vpogled v delo zavoda v preteklem letu ter v izvajanje sistema obveznega pokojninskega in invalidskega zavarovanja za daljše obdobje.

***Zavarovanci in uživalci pravic***

Povprečno število zavarovancev se je v letu 2018 v primerjavi z letom 2017 povečalo za 2,7 odstotka (24.836 oseb) na 939.149. Za 3,5 odstotka se je povečalo število zaposlenih pri pravnih osebah, za 1,8 odstotka število zasebnikov ter za 30,2 odstotka število ostalih kategorij zavarovancev. Hkrati se je število zavarovanih oseb po 18. členu ZPIZ-2, število brezposelnih, prostovoljnih zavarovancev, kmetov, zavarovanih staršev in zaposlenih pri zasebnikih zmanjšalo. Skupno število zavarovancev je bilo najvišje od leta 1991 naprej.

V letu 2018 je bilo mesečno povprečno 617.299 uživalcev starostne, predčasne, delne, invalidske, družinske in vdovske pokojnine iz obveznega zavarovanja, kar je 1618 uživalcev oziroma 0,3 odstotka več kot v letu 2017. S tem je zabeležena druga najnižja rast v zadnjih 28 letih. Razmerje med številom zavarovancev in uživalcev pravic iz obveznega zavarovanja je znašalo 1,52 in se je v primerjavi z letom 2017, ko je znašalo 1,49, povečalo.

Povprečno število uživalcev starostne pokojnine se je v letu 2018 v primerjavi z letom 2017 povečalo za 4989 uživalcev oziroma za 1,1 odstotka, kar je ena izmed najnižjih rasti v zadnjih 22 letih in kaže na učinke ZPIZ-2 pri prilivu novih uživalcev starostne pokojnine zaradi strožjih pogojev za pridobitev te pravice. Decembra 2018 je bilo uživalcev starostne pokojnine skupno 445.236, kar je 5590 ali 1,3 odstotka več kot v enakem mesecu predhodnega leta. Nadaljuje se trend upadanja števila uživalcev invalidskih pokojnin. Povprečno število uživalcev invalidske pokojnine se je v letu 2018 zmanjšalo za 2013 oseb oziroma za 2,5 odstotka. Prav tako se je v letu 2018 zmanjšalo povprečno skupno število uživalcev družinske in vdovske pokojnine, in sicer za 1729 oseb oziroma za 1,9 odstotka.

Povprečno število uživalcev vseh vrst nadomestil iz invalidskega zavarovanja se je od skupno 44.296 v letu 2017 zmanjšalo na 44.133 v letu 2018 oziroma za 0,4 odstotka. V letu 2018 je bilo v povprečju 33.272 uživalcev DPP (3,1 odstotka več kot v letu 2017), 43.913 uživalcev invalidnine za telesno okvaro (4,6 odstotka manj kot v letu 2017). Prejemnikov letnega dodatka je bilo 645.492. Letni dodatek je v letu 2018 prejelo 0,4 odstotka oziroma 2363 oseb več kot v letu 2017. Tako kot v letu 2017 je bil izplačan v petih različnih zneskih.

***Finančno in računovodsko poslovanje***

Zavod je zagotavljal likvidnost in upravljal prosta denarna sredstva ter tekoče mesečno izpolnjeval finančne obveznosti iz pokojninskega in invalidskega zavarovanja ter vse ostale obveznosti brez zadolževanja. V poslovnem letu je imel zakonsko zahtevane izravnane prihodke in odhodke.

Skupni prihodki zavoda so bili realizirani v višini 5.295.175.086 evrov in so bili za 1,1 odstotka nižji od načrtovanih. V primerjavi z letom 2017 so bili nominalno višji za 3,5 odstotka oziroma realno za 1,8 odstotka (povprečna letna inflacija je znašala 1,7 odstotka).

V strukturi prihodkov predstavljajo davčni prihodki - prispevki za socialno varnost in drugi davki 78,7 odstotka (75,7 odstotka v letu 2017), transferni prihodki 20,8 odstotka (23,7 odstotka v letu 2017) in drugi prihodki 0,5 odstotka (enako kot v letu 2017).  Delež davčnih prihodkov kot posledica višjih prihodkov od prispevkov za socialno varnost je najvišji od leta 1996, ko je bila dvakrat znižana prispevna stopnja delodajalca. Zato se je delež transfernih prihodkov, ki predstavlja predvsem tekočo in dodatno obveznost državnega proračuna, znižal za 2,9 odstotne točke. V strukturi skupnih prihodkov zavoda predstavljajo davčni in transferni prihodki 99,5 odstotka (enako kot v letu 2017).

Skupni odhodki zavoda so znašali 5.295.175.086 evrov in so bili za 1,1 odstotka nižji od načrtovanih. Nižje realizirana je bila večina glavnih postavk na strani odhodkov, razen nadomestila iz invalidskega zavarovanja. V primerjavi z letom 2017 so bili skupni odhodki zavoda nominalno višji za 3,5 odstotka oziroma 177,9 milijona evrov. Med njimi so bili višji predvsem odhodki za pokojnine in posledično plačila prispevka za zdravstveno zavarovanje upokojencev in uživalcev nadomestil iz invalidskega zavarovanja, transferi za zagotavljanje socialne varnosti ter nadomestila iz invalidskega zavarovanja.

V strukturi odhodkov zavoda, razvrščenih po namenih, predstavljajo pokojnine 84,4 odstotka (84,3 odstotka v letu 2017), prispevki za zdravstveno zavarovanje uživalcev pravic 7,5 odstotka (enako kot v letu 2017), transferi za zagotavljanje socialne varnosti 4,5 odstotka (enako kot v letu 2017), nadomestila iz invalidskega zavarovanja 2,8 odstotka (enako kot v letu 2017), stroški delovanja zavoda (tj. plače in drugi izdatki zaposlenim, prispevki delodajalcev za socialno varnost, izdatki za blago in storitve ter investicije) 0,7 odstotka (0,8 odstotka v letu 2017), tekoči transferi v tujino 0,02 odstotka (enako kot v letu 2017) in transferi nepridobitnim organizacijam in ustanovam 0,01 odstotka (enako kot v letu 2017).

V strukturi vseh odhodkov zavoda v letu 2018 predstavljajo pokojnine, prispevki za zdravstveno zavarovanje uživalcev pravic, transferi za zagotavljanje socialne varnosti ter nadomestila iz invalidskega zavarovanja 99,3 odstotka (99,2 odstotka v letu 2017).

***Gmotni položaj***

Skladno z določbami ZPIZ-2 je bila opravljena februarska uskladitev v višini 2,2 odstotka z veljavnostjo od 1. januarja 2018 dalje ter po prvem odstavku 65. člena ZIPRS1819 izredna uskladitev pokojnin in drugih prejemkov v aprilu 2018 v višini 1,1 odstotka (kar pomeni na letni ravni skupaj 3,0 odstotka) in sta bili enaki načrtovani s FN 2018.

Glede na vrsto izplačane pokojnine je bila povprečna mesečna bruto starostna pokojnina, izplačana v obdobju januar-december 2018, od primerljive v enakem obdobju leta 2017 višja za 3,1 odstotka in je znašala 643,36 evra, invalidska pokojnina za 3,3 odstotka in je znašala 496,72 evra, vdovska in družinska pokojnina pa za 2,6 odstotka in je znašala 401,72 evra. Realna rast starostne pokojnine pa je v letu 2018 v primerjavi s predhodnim letom znašala 1,4 odstotka.

Povprečna bruto starostna pokojnina vseh uživalcev brez sorazmernih delov pokojnin in delnih pokojnin je v letu 2018 znašala 722,75 evra kar je za 3,3 odstotka več v primerjavi z letom 2017. V letu 2017 je bilo povprečno 115.176 oziroma 30,7 odstotka uživalcev starostne pokojnine, ki so se upokojili z dopolnjeno pokojninsko dobo 40 let ali več (podatek ne vključuje uživalcev sorazmernega dela pokojnine in uživalcev delne pokojnine). Njihova povprečna bruto starostna pokojnina je znašala 834,53 evra in je bila za 2,1 odstotka višja v primerjavi s preteklim letom.

Povprečna mesečna starostna pokojnina z odtegnjeno akontacijo dohodnine (neto starostna pokojnina), izplačana v obdobju januar-december 2018, ki je primerljiva s povprečno mesečno neto plačo zaposlenih v Republiki Sloveniji, je znašala 639,00 evra (620,25 evra v letu 2017) oziroma 3,0 odstotka več. Razmerje med povprečno neto starostno pokojnino in povprečno neto plačo se je v letu 2018 zvišalo na 58,5 odstotka (v letu 2017 58,4 odstotka). Razmerje med povprečno starostno pokojnino brez sorazmernih delov pokojnin in delnih pokojnin ter povprečno neto plačo je v letu 2018 znašalo 65,7 odstotka (65,4 odstotka v letu 2017), razmerje med povprečno starostno pokojnino brez sorazmernih delov pokojnin in delnih pokojnin z dopolnjenimi 40 ali več leti pokojninske dobe in povprečno neto plačo pa 75,6 odstotka (76,2 odstotka v letu 2017).

***Izvajanje zavarovanja***

Zavod je v letu 2018 s pristojnimi ministrstvi aktivno sodeloval pri pripravi predlogov novih zakonov, ki vplivajo na pravice iz obveznega pokojninskega in invalidskega zavarovanja, in sicer s pripravo predlogov, pripomb, podatkov in izračuni določenih finančnih učinkov, obenem pa je izvajal široko informativno dejavnost. Zavod je v letu 2018 v sodelovanju s FURS, MDDSZ in ZZZS še nadalje izvajal aktivnosti v zvezi s spremenjenim poročanjem podatkov o osnovah, ki se uporabljajo za določitev pokojninske osnove za zaposlene ter evidentiranje obdobja in podatka o osnovi za zavarovance iz 18. člena ZPIZ-2, z namenom optimizacije nemotenega prejemanja čim bolj natančnih in pravilnih podatkov za oblikovanje osnove na obrazcu M-4.

V zbirki podatkov zavarovancev PIZ je zavod vodil podatke o vključenosti v obvezno pokojninsko in invalidsko zavarovanje (obrazci M-1 do M-3 in obrazec M-7) za 957.473 zavarovancev, ki so jih zavezanci za posredovanje podatkov posredovali v letu 2018. V primerjavi z letom 2017 (928.661 zavarovancev) je to za 3,1 odstotka zavarovancev več. V tej številki niso zajeti zavarovanci iz določbe 18. člena ZPIZ-2, to so zavarovanci, ki delo opravljajo v okviru drugega pravnega razmerja in se prijave in odjave v oziroma iz zavarovanja zanje ne vlagajo sproti. Če zavarovancem, za katere se podatki o zavarovanju zbirajo tekoče, prištejemo še zavarovance iz 18. člena ZPIZ-2, je zavod v letu 2018 v zbirki podatkov vodil podatke o vključenosti v zavarovanje za 1.065.339 zavarovancev, kar pomeni za 0,24 odstotka več v primerjavi z letom 2017 (1.062.751 zavarovancev). Zavod je v letu 2018 v primerjavi z letom 2017 prejel večje število M obrazcev, in sicer 2.563.929, kar je za 14,4 odstotka več kot v letu 2017 (2.240.061), vendar pa je bil dotok M obrazcev v letu 2018 za 19,6 odstotka manjši od načrtovanega. Zavod je v letu 2018 prejel skupaj tudi 24.188.117 obrazcev obračuna davčnih odtegljajev (REK obrazci), kar je 41,5 odstotka več od načrtovanega dotoka. Dotok REK obrazcev v letu 2018 je v primerjavi z letom 2017 višji za 20,7 odstotka.

Zavod je v letu 2018 za leto 2017 na podlagi REK obrazcev prvič sam oblikoval podatek o osnovi oziroma plači na obrazcu M-4 za zaposlene, ki so zavarovani na podlagi 14. člena ZPIZ-2. Za zaposlene je tako na podlagi podatkov na REK obrazcih oblikoval 1.209.924 obrazcev M-4 in jih neposredno zapisal v MEZ. Skupaj se je za leto 2017 v MEZ zajelo 1.618.157 obrazcev M-4.

Vse navedeno je vplivalo tudi na doseganje cilja popolnosti podatkov MEZ, ki je bila konec leta 2018 98,4 odstotna (97,2 odstotna konec leta 2017), kar pomeni, da je zavod v letu 2018 presegel načrt popolnosti in pravilnosti podatkov MEZ za leto 2018 za 0,7 odstotne točke.

Zavod je v letu 2018 začel z izvajanjem ZPIZ-2E, ki je z novo določbo 134.a člena ZPIZ-2 določila poseben način upoštevanja obdobij, za katera prispevki za pokojninsko in invalidsko zavarovanje niso bili obračunani. Zavod, na podlagi evidenc, s katerimi razpolaga po prejemu podatkov iz FURS, delodajalcu in zavarovancu, za katere delodajalec ni predložil obračuna davčnega odtegljaja, posreduje obvestilo. Zavod je v letu 2018 za obdobje obračuna plač od januarja do septembra 2018 poslal 37.385 obvestil zavarovancem o nepredloženem obračunu davčnega odtegljaja s strani njihovega delodajalca in 14.982 pozivov zavezancem (delodajalcem) k izplačilu plače in predložitvi obračuna davčnega odtegljaja. Obvestila zavod posreduje z določenim zamikom, saj tudi same podatke na REK obrazcih s strani FURS prejme za nazaj. Obdobja, na katera se nanaša obvestilo, se upoštevajo v pokojninsko dobo, ne glede na to, da prispevki za pokojninsko in invalidsko zavarovanje niso niti obračunani, niti plačani.

Cilji zavoda v letu 2018 so bili usmerjeni v povečanje strokovnosti na področju priznavanja in varstva pravic ter matične evidence, zmanjšanja števila nerešenih zahtevkov, skrajševanja časa reševanja ter povečanja števila rešenih zadev v zakonitem roku. Zastavljene cilje je zavod v določenih segmentih realiziral, na določenih pa je razvidno nedoseganje načrtovanih ciljev, ki so v večji meri posledica nepredvidenih situacij, ki jih zavod ni mogel upoštevati pri zastavljanju ciljev za leto 2018. Je pa zavod presegel zastavljen načrt iz programa dela pri številu rešenih zahtevkov in storitev 424.500 v letu 2018, saj je skupaj rešil 426.961 zahtevkov in storitev.

Pri uveljavljanju pravic iz PIZ na I. stopnji je dotok zahtevkov v letu 2018 znašal 107.728, kar je za 4,5 odstotka nad načrtovanim in za 0,7 odstotka več kot v predhodnem letu. Zavod je v letu 2018 rešil 105.479 zahtevkov. Letni načrt rešenih zahtevkov je bil presežen za 1,4 odstotka, rešenih pa je bilo za 3,5 odstotka manj zahtevkov kot v predhodnem letu.

Zavod si prizadeva zahtevke rešiti v zakonsko določenem roku. Pri določenih pravicah se je znižal odstotek rešenih v roku in podaljšali so se časi trajanja postopkov predvsem zaradi velikega obsega dela, kadrovske problematike ter manjše prisotnosti na delu v primerjavi z letom 2017. Le ta je odraz povečanega pripada praznikov na delovni dan, povečanja odsotnosti zaradi bolezni in nege ter tudi povečano število dni dopustov.

Povprečni čas reševanja zahtevkov za uveljavljanje pravic na I. stopnji je v letu 2018 znašal 64 dni in je za 7 dni daljši kot leta 2017. V zakonskem roku dveh oziroma štirih mesecev je bilo v letu 2018 na zavodu skupaj rešenih 74,9 odstotka zahtevkov za uveljavljanje pravic na I. stopnji, kar je za 2,9 odstotne točke manj kot leta 2017.

V letu 2018 je zavod pravočasno izvedel 8.988.962 posamičnih nakazil, kar predstavlja 0,6 odstotni porast glede na leto 2017. Uživalcem je bilo skupno nakazanih 10.534.357 pokojnin in drugih denarnih prejemkov, kar je 0,4 odstotka več kot preteklo leto. Zavod je tudi v letu 2018 sledil cilju zniževanja stroškov poslovanja s spodbujanjem uživalcev k odpiranju osebnega bančnega računa za nakazilo pokojnin, kar se pozitivno odraža po stanju december 2017/2018 v 14 odstotnem znižanju števila nakazil preko poštne dostave, posledično tudi v nižjih izdatkih v letu 2018.

***Ostale dejavnosti***

V letu 2018 je zavod nadaljeval sklepno fazo celovite prenove IkT. Nadaljeval je z razvojem in uvedbo preostalih glavnih informacijskih rešitev novega informacijskega sistema v projektih in delovnih skupinah, razvojem rešitev in storitev e-poslovanja, digitalizacijo poslovanja in razvojem ter dopolnitvami IkT infrastrukture za sodobno digitalno poslovanje na vseh področjih. Nadaljeval se je trend hitre rasti elektronskega poslovanja in uporabe e-storitev, v letu 2018 je zavod z organizacijami izmenjal več kot 49 milijonov elektronskih sporočil, kar je 14 odstotkov več kot v prejšnjem letu. Ob veliki večini digitaliziranih poslovnih procesov je indeks digitalne preobrazbe dosegel 94, kar pomeni 22 odstotno rast glede na preteklo leto. Visoka rast digitalnega poslovanja je prinesla tudi zelo konkretne rezultate v smislu zmanjšanja tiskanja papirja za približno 7 milijonov listov, zmanjšanja prirasta porabe arhivskega prostora za fizično gradivo, boljše in hitrejše dostopnosti digitaliziranega gradiva. Tudi vsi drugi kazalniki digitalnega poslovanja so v letu 2018 beležili visoko rast. Za 20 odstotkov se je povečalo število prejetih elektronskih vlog, na več kot 94 tisoč, povečalo se je število lastnih elektronskih dokumentov, ki so jih v dokumentni sistem dodali zaposleni, in izhodnih dokumentov za stranke. Za več kot polovico se je povečal obseg digitalizacije papirnih dokumentov na prek 9,3 milijona listov. Zavod je v dokumentni sistem dodal več kot 33,7 milijonov dokumentov, kar je 10 odstotkov več kot leto prej, pri čemer je število vseh dokumentov v dokumentnem sistemu konec leta 2018 narastlo na več kot 216 milijonov. Zavod uporablja sistem za zakonsko skladno dolgotrajno hrambo dokumentov. V letu 2018 je v sistem e-hrambe dodal več kot 62 milijonov dokumentov, kar je več kot 93 odstotkov več kot preteklo leto.

Ob spremembah normativnega okolja so se izvajale številne dopolnitve programske opreme.

Pomembne dejavnosti so bile usmerjene v nadgrajevanje IkT infrastrukture (zavodovega zasebnega oblaka), prilagajanje njene zmogljivosti in razpoložljivosti hitro naraščajočim potrebam, ki jih narekuje rast novega informacijskega sistema, izvedene so bile priprave za prenovo in virtualizacijo komunikacijskega omrežja. Ob tem je bila dopolnjena tudi računalniška oprema uporabnikov, tako da ima zdaj velika večina uporabnikov enotno opremo, z navideznim namizjem (VDI), tankim odjemalcem ter dvema večjima zaslonoma za učinkovito delo s sodobnimi informacijskimi rešitvami in elektronskimi dokumenti.

Ob razvojnih nalogah je bila osrednja pozornost usmerjana v zagotavljanje zanesljive informacijske podpore izvajanju dejavnosti zavoda. Do zaključka prenove IkT sočasno vzdrževanje starega in razvoj novega informacijskega sistema predstavlja dodaten izziv.

***Kadrovsko področje***

Zavod vodi dolgoročno naravnano kadrovsko politiko, sklepa delovna razmerja in upravlja kadrovske vire v skladu s sprejetim kadrovskim načrtom in interventnimi ukrepi države. Zavod je ob koncu leta 2018 imel 795 zaposlenih, enako kot leto prej in s tem v celoti realiziral kadrovski načrt.

Z izvajanjem notranjih kontrol, revizij in internih izobraževanj zaposlenih je zavod izboljševal kakovost dela. Prav tako je skrbel za izboljševanje delovnih razmer zaposlenih z dobro, racionalno in gospodarno opremljenostjo delovnih mest, s sodobno informacijsko tehnologijo in s tem ustvarjanja prijaznejšega okolja tako za stranke kot zaposlene.

Zavod se še vedno srečuje s težavami pri pridobivanju strokovnjakov deficitarnih poklicev predvsem s področja informacijskih tehnologij in zdravnikov izvedencev (postopke večkrat ponavljamo oziroma izbrani kandidati odpovedujejo prihode predvsem zaradi prenizkih plač). Navedeno predstavlja kadrovsko tveganje glede zagotavljanja izvajanja nalog na področju IT, medicinskega izvedenstva.

Fluktuacija v letu 2018 je bila 6,6 odstotna in tako najvišja v zadnjih letih. V letu 2017 je bila 4,6 odstotna, v letu 2016 4,5 odstotna in v letu 2015 3,4 odstotna. V letu 2018 je prenehalo delovno razmerje 59 zaposlenim, predvsem iz razloga upokojitve 20 zaposlenim in kar 25 zaradi redne odpovedi pogodbe o zaposlitvi s strani zaposlenih, ki so predvsem posledica odpiranja trga dela in s tem možnosti zaposlitve za višjo plačo. Od teh 45 zaposlenih je kar 32 (upokojenih 15 in redne odpoved delovnega razmerja 17) delalo na področju izvajanja zavarovanja. Leto 2018 izstopa po številu rednih odpovedi pogodbe o zaposlitvi, in sicer je odpoved podalo kar 25 zaposlenih. Med letoma 2009 in 2017 se je to število gibalo med 3 in 11.

S septembrom 2018 so stopile v veljavo Spremembe in dopolnitve Pravilnika o notranji organizaciji in Pravilnika o sistemizaciji delovnih mest zavoda.

***Svet zavoda***

Svet zavoda se je v letu 2018 sestal na šestih rednih sejah. Sprejel je vse potrebne akte za izvajanje pokojninskega in invalidskega zavarovanja. Posebno pozornost je posvetil ključnim vprašanjem, ki so povezana s poslovanjem zavoda. Na prvi ustanovni seji 19. februarja 2018 se je sestal v novi sestavi in šteje 27 članov. Za predsednika je bil izvoljen Dušan Bavec, predstavnik delodajalskih združenj, njegov namestnik pa je postal Aljoša Čeč, predstavnik sindikalnih zvez oziroma konfederacij. Ob obravnavi letnega poročila KAD je svet zavoda pozval Vlado RS in Državni zbor, da čim hitreje pripravi predlog zakona o demografskem skladu. Vodstvu zavoda je naročil, da z relevantnimi deležniki organizira sestanek v zvezi z uvedbo instituta enotnega in neodvisnega izvedenskega organa v RS in se seznanil z izvajanjem določbe 134.a člena ZPIZ-2. Sprejel je tudi Pravilnik o spremembah Pravilnika o organizaciji in načinu delovanja izvedenskih organov Zavoda za pokojninsko in invalidsko zavarovanje Slovenije, s katerim so se spremenili normativi za delo izvedencev in povišala vrednost bruto točke za pripravo izvedenskega mnenja.

Celovit prikaz poslovanja po posameznih področjih in dejavnostih zavoda v letu 2018 je razviden iz vsebine tega letnega poročila.

# II

# STATISTIČNI PODATKI O ZAVAROVANCIH IN UŽIVALCIH PRAVIC TER GMOTNI POLOŽAJ UPOKOJENCEV IN DELOVNIH INVALIDOV

## **II.1 STATISTIČNI PODATKI O ZAVAROVANCIH IN UŽIVALCIH PRAVIC**

### II.1.1 Zavarovanci

Obvezno pokojninsko in invalidsko zavarovanje v RS je za razliko od številnih obveznih zavarovanj v drugih državah enotno. V njem so pri istem nosilcu zavarovanja in v načelu enako obvezno zavarovani vsi delavci v delovnem razmerju, samozaposlene osebe, ki opravljajo samostojno dejavnost, brezposelne osebe, ki so prejemniki denarnega nadomestila pri ZRSZ ali jim ZRSZ plačuje prispevek za PIZ, zavarovani starši, osebe, ki so se prostovoljno vključile v obvezno zavarovanje, osebe, zavarovane po 18. členu ZPIZ-2 (druga pravna razmerja – med njimi študentje in dijaki) in ostale kategorije zavarovancev (med njimi zaposleni v tujini).

Iz preglednic II.1 in II.2 je razvidno, da se je skupno število zavarovancev v letu 2018 povečalo. Bilo je najvišje od leta 1991 naprej. Stopnja rasti je v letu 2018 v primerjavi z letom 2017 znašala 2,7 odstotka (24.836 oseb), na kar je vplivalo predvsem višje število pri največji kategoriji zavarovancev, zaposleni pri pravnih osebah. Število teh se je povečalo za 3,5 odstotka (24.939 oseb). Za 30,2 odstotka (3202 osebi) se je povečalo število ostalih kategorij zavarovancev, med njimi najbolj detaširani delavci v delovnem razmerju pri delodajalcu s sedežem v RS, poslani na delo ali na strokovno izpopolnjevanje v tujino. Za 1,8 odstotka se je povečalo število zasebnikov. Na drugi strani pa se je število zavarovanih oseb po 18. členu ZPIZ-2, število brezposelnih ter prostovoljnih zavarovancev v primerjavi z letom 2017 zmanjšalo za 7,8 odstotka, 7,6 odstotka oziroma 6,0 odstotka. Število prostovoljnih zavarovancev se je v zadnjih letih zmanjšalo zaradi zvišanja osnove, od katere ti zavarovanci plačujejo prispevke, ter zaradi tega, ker se obdobje prostovoljnega zavarovanja po 1. januarju 2013 ne šteje v pokojninsko dobo brez dokupa. Zmanjšalo se je tudi število kmetov, zavarovanih staršev in zaposlenih pri zasebnikih (za 4,1 odstotka, 2,4 odstotka oziroma 0,1 odstotka). Struktura zavarovancev je bila ugodnejša kot v preteklem letu.

Preglednica II.1



Vir: SURS (SRDAP), ZZZS, FURS.

Opombi: družbeniki iz 16. člena ZPIZ-2 so šteti med zaposlene pri pravnih osebah. Od leta 2014 naprej so dodatno zajeti zavarovanci iz 18. člena ZPIZ-2 (druga pravna razmerja) in pri ostalih kategorijah zaposleni v tujini.

Preglednica II.2



Opomba: stopnja rasti je izračunana z upoštevanjem dodatno zajetih zavarovancev od leta 2014 naprej (druga pravna razmerja in zaposleni v tujini).

#### *II.1.1.1 Povprečna pokojninska doba in starost zavarovancev*

Iz preglednice II.3 je razvidno, da se je pri ženskah povprečna pokojninska doba v letu 2018 v primerjavi z letom 2017 zmanjšala za dva meseca in je znašala 19 let in 4 mesece, pri moških pa za 6 mesecev in je znašala 18 let.

Primerjava med letoma 2017 in 2018 po starostnih razredih kaže, da se je pri zavarovankah povprečna pokojninska doba v starostnih razredih od 30 do 59 let skrajšala, v starostnih razredih od 15 do 24 let, 60 do 64 let ter 65 let in več podaljšala, v starostnem razredu od 25 do 29 let pa je ostala enaka. Pri zavarovancih se je pokojninska doba skrajšala v vseh starostnih razredih, razen v starostnem razredu 65 let in več, kjer se je podaljšala, ter v starostnih razredih od 15 do 24 let, kjer je ostala enaka. Največje skrajšanje pokojninske dobe je bilo pri zavarovankah in zavarovancih v starostnih razredih od 40 do 49 let (za 8 mesecev pri zavarovankah oziroma za 9 mesecev pri zavarovancih), povečanje pa v starostnem razredu od 65 let in več, in sicer pri zavarovankah za 7 mesecev, pri zavarovancih pa za 4 mesece.

Preglednica II.3



\*Predhodni podatki.

Opomba: po spremenjeni metodologiji so bili izločeni starejši zavarovanci, ki glede na starost pri zavodu niso uveljavili pravice in za katere od CRP zavod ni prejel podatka o smrti, ker obstaja velika verjetnost, da v obvezno zavarovanje niso več vključeni.

Število mladih zavarovancev, tj. starih od 15 do 34 let, se od leta 2016 naprej povečuje, povprečna pokojninska doba pa se še vedno zmanjšuje. V letu 2018 se je število mladih zavarovancev v primerjavi z letom 2017 povečalo za 1,3 odstotka oziroma 3030 oseb, povprečna pokojninska doba pa se je skrajšala za 4 mesece (preglednica II.4). Od leta 2002 do 2018 se je število zavarovancev v starosti od 15 do 29 let zmanjšalo za 26,8 odstotka. Povprečna pokojninska doba se je skrajšala v vseh starostnih razredih, najbolj v starostnem razredu od 30 do 34 let, kjer se je skrajšala za 3 leta in 9 mesecev.

V preglednicah II.3 in II.4 niso zajeta druga pravna razmerja (med njimi študentje in dijaki), ker je izračun pokojninske dobe drugačen.

Preglednica II.4



\*Predhodni podatki.

Od 1. februarja 2015 so študentje in dijaki, ki delajo preko pooblaščenih organizacij, vključeni v pokojninsko in invalidsko zavarovanje, za kar pridobijo pokojninsko dobo. Po podatkih FURS je bilo za leto 2018 v okviru tega dela plačanih prispevkov za 99.000 oseb, ki so v povprečju pridobile 2 meseca in 16 dni pokojninske dobe. Med njimi je bilo 50,7 odstotka starih od 20 do 24 let, 35,0 odstotka starih od 15 do 19 let in 13,4 odstotka starih od 25 do 29 let. Približno 55 odstotkov je bilo moških. V letu 2017 je 98.914 oseb v povprečju pridobilo 2 meseca in 21 dni pokojninske dobe. Od leta 2015 naprej se število oseb in povprečna pokojninska doba bistveno ne spreminjata. Krajša pokojninska doba je predvsem posledica višanja odstotka povprečne mesečne plače v prehodnem obdobju, ki je bila potrebna za njeno priznanje.

### II.1.2 Uživalci pravic

Zavod je v letu 2018 zagotavljal in izplačeval prejemke na podlagi:

1. **pravic iz sistema obveznega pokojninskega in invalidskega zavarovanja, določenih v 26. členu ZPIZ-2, in sicer do:**
   * + **pokojnine** (starostna, predčasna, delna, invalidska, družinska, vdovska, del vdovske);
   * **nadomestila na podlagi preostale delovne zmožnosti** (delna invalidska pokojnina/delno nadomestilo, nadomestilo za čas poklicne rehabilitacije, začasno nadomestilo, nadomestilo za invalidnost, zaradi dela s skrajšanim delovnim časom, za čas čakanja na drugo ustrezno zaposlitev, zaradi manjše plače na drugem ustreznem delu);

* **letnega dodatka** in **dodatka za pomoč in postrežbo** ter
* **invalidnine** (po prehodnih določbah ZPIZ-2)**.**

1. **drugih pravic zunaj sistema obveznega zavarovanja, določenih v posebnih zakonih in predpisih** (pokojnine po zakonu o SZK, vojaške pokojnine po ZPIZVZ, del vdovske pokojninepo ZPIZVZ-B, dodatek k pokojnini po ZZSV, preživnine po ZPVK ter druge pokojnine in pravice, ki se financirajo iz državnega proračuna).

#### *II.1.2.1 Uživalci pravic iz sistema obveznega zavarovanja*

***II.1.2.1.1 Uživalci starostne, predčasne, delne, invalidske, družinske, vdovske, dela vdovske pokojnine***

V letu 2018 je bilo mesečno povprečno 617.299 uživalcev starostne, predčasne, delne, invalidske, družinske in vdovske pokojnine iz obveznega zavarovanja (preglednica II.5), kar je 1618 uživalcev oziroma 0,3 odstotka več kot v letu 2017 in je druga najnižja rast v zadnjih 28 letih (najnižja je bila v letu 2017, in sicer 0,2 odstotka)(preglednica II.6).

Decembra 2018 je bilo uživalcev teh pokojnin 619.356 (preglednica II.7), kar je 2156 uživalcev oziroma 0,3 odstotka več kot v decembru predhodnega leta.

V primerjavi z letom 2017 se je povečalo število uživalcev starostne, delne in vdovske pokojnine, zmanjšalo pa število uživalcev invalidske in družinske pokojnine. Skupno število uživalcev družinske in vdovske pokojnine se je zmanjšalo.

Povprečno število uživalcev **starostne** pokojnine se je v letu 2018 v primerjavi z letom 2017 povečalo za 4989 uživalcev oziroma za 1,1 odstotka, kar je bila ponovno ena od najnižjih stopenj rasti v zadnjih 22 letih (najnižja je bila v letu 2016, in sicer 0,8 odstotka) in kaže na učinke ZPIZ-2 pri prilivu novih uživalcev starostne pokojnine zaradi strožjih pogojev za pridobitev te pravice. Decembra 2018 je bilo uživalcev starostne pokojnine 5590 ali 1,3 odstotka več kot v istem mesecu predhodnega leta.

Povprečno število uživalcev **delne** pokojnine se je v letu 2018 povečalo za 371 oseb oziroma za 16,4 odstotka. Konec decembra jih je bilo 2811, med njimi je bilo tri četrtine samozaposlenih po 15. členu ZPIZ-2, petina zaposlenih, ostali pa so bili družbeniki po 16. členu ZPIZ-2, kmetje ali so imeli kombinacijo različnih statusov. Skoraj v celoti so iz zasebnega sektorja (97 odstotkov).

Povprečno število uživalcev **invalidske** pokojnine se je v letu 2018 zmanjšalo za 2013 oseb oziroma za 2,5 odstotka in se od leta 2001 vseskozi zmanjšuje (z izjemo leta 2005, ko se je povečalo za 0,1 odstotka). Dosežene stopnje rasti v tem obdobju so deloma posledica spremenjene zakonodaje in večje enotnosti dela izvedenskih organov, deloma pa drugih razlogov, kot so: velikost in gibanje populacije zaposlenih delavcev, stopnja organiziranosti in razvitosti zdravstva, varstva pri delu v najširšem smislu ter vrste in število bolezni in poškodb. Vzroki nastanka invalidnosti so predvsem bolezni in poškodbe zunaj dela, poškodbe pri delu in poklicne bolezni pa imajo na invalidsko upokojevanje manjši vpliv.

V letu 2018 se je povprečno skupno število uživalcev **družinske** in **vdovske** pokojnine zmanjšalo za 1729 oseb oziroma za 1,9 odstotka. Znotraj tega se je število uživalcev družinske pokojnine zmanjšalo za 2779 oseb oziroma za 7,1 odstotka, povečalo pa se je število uživalcev vdovske pokojnine za 1050 oseb oziroma za 2,0 odstotka. Povprečno število uživalcev družinske pokojnine se zmanjšuje, predvsem zaradi z ZPIZ-1 uveljavljene delitve dotedanje pravice do družinske pokojnine na dve pravici, na družinsko in vdovsko pokojnino. Skupna stopnja rasti je bila od leta 2009 do 2013 pozitivna, v letih od 2014 do 2018 pa negativna, predvsem zaradi strožjih pogojev upokojevanja po ZPIZ-2 ter odločitve vdov in vdovcev, da poleg svoje starostne pokojnine prejemajo del vdovske pokojnine.

V strukturi vseh uživalcev pokojnin iz obveznega zavarovanja glede na vrsto pokojnine so v letu 2018 največji delež predstavljali uživalci starostne pokojnine (72,1 odstotka), sledili so uživalci invalidske pokojnine (13,0 odstotka), vdovske pokojnine (8,6 odstotka), družinske pokojnine (5,9 odstotka) in delne pokojnine (0,4 odstotka). Med uživalci starostne pokojnine je bilo 49,8 odstotka žensk in 50,2 odstotka moških, med invalidskimi 40,2 odstotka žensk in 59,8 odstotka moških, med vdovskimi 96,1 odstotka žensk in 3,9 odstotka moških, med družinskimi 81,0 odstotka žensk in 19,0 odstotka moških, med delnimi pa 30,1 odstotka žensk in 69,9 odstotka moških.

Preglednica II.5



Opomba: med uživalci starostne pokojnine so zajeti tudi uživalci predčasne pokojnine. V letu 2018 jih je bilo 3035, 8,8 odstotka več kot v letu 2017.

\*V letih 2017 in 2018 so med uživalci starostne, invalidske, družinske in vdovske pokojnine zajeti uživalci, ki so v tekočem mesecu prejeli redno ali izredno nakazilo pokojnine (do leta 2016 so bili zajeti uživalci, ki so v tekočem mesecu prejeli redno nakazilo pokojnine). Velja tudi za preglednice II.6, II.7 in II.8. Stopnje rasti za leto 2017 so izračunane na podlagi primerljivih podatkov za leto 2016.

Preglednica II.6



Preglednica II.7



Opomba: med uživalci starostne pokojnine so zajeti tudi uživalci predčasne pokojnine. V decembru 2018 jih je bilo 3059, 0,3 odstotka manj kot v decembru 2017.

Preglednica II.8



Povprečno število uživalcev **dela vdovske pokojnine** se je v letu 2018 v primerjavi z letom 2017 povečalo za 3,6 odstotka, na 62.288 uživalcev. Med njimi je bilo 81,1 odstotka žensk in 18,9 odstotka moških.

Preglednica II.9



\*V letih 2017 in 2018 so med uživalci dela vdovske pokojnine zajeti uživalci, ki so v tekočem mesecu prejeli redno ali izredno nakazilo pokojnine (do leta 2016 so bili zajeti uživalci, ki so v tekočem mesecu prejeli redno nakazilo pokojnine). Stopnja rasti za leto 2017 je izračunana na podlagi primerljivega podatka za leto 2016.

Po ZPIZ-2 zavod zavarovancu, ki je vključen v obvezno zavarovanje s polnim delovnim oziroma zavarovalnim časom in izpolni pogoje za pridobitev pravice do predčasne ali starostne pokojnine, izplačuje **20 % predčasne ali starostne pokojnine**, do katere bi bil upravičen na dan njene uveljavitve. Ta del pokojnine se izplačuje do prenehanja obveznega zavarovanja s polnim delovnim oziroma zavarovalnim časom.

Povprečno število uživalcev 20 % predčasne ali starostne pokojnine se je v letu 2018 v primerjavi z letom 2017 povečalo za 16,8 odstotka, na 7543 uživalcev. Med njimi je bilo 38,0 odstotka žensk in 62,0 odstotka moških.

Preglednica II.10



Konec decembra 2018 je bilo 8748 uživalcev 20 % predčasne ali starostne pokojnine, med njimi je bilo 91 odstotkov zaposlenih, 8 odstotkov samozaposlenih po 15. členu ZPIZ-2, ostali pa so bili družbeniki po 16. členu ZPIZ-2, kmetje, druge kategorije zavarovancev ali so imeli kombinacijo različnih statusov. Skoraj 70 odstotkov jih je iz zasebnega sektorja (80 odstotkov pri moških in 51 odstotkov pri ženskah).

***Razmerje med zavarovanci in uživalci pokojnin iz obveznega zavarovanja***

Razmerje med številom zavarovancev in uživalcev pokojnin iz obveznega zavarovanja je v letu 2018 znašalo 1,52 in se je v primerjavi z letom 2017 povečalo.

Preglednica II.11



Opomba: pri letih od 2014 do 2018 so dodatno zajeti zavarovanci iz 18. člena ZPIZ-2 (druga pravna razmerja) in zaposleni v tujini.

*Delež uživalcev pokojnin iz obveznega zavarovanja v številu prebivalcev RS*

Po podatkih SURS je bilo konec septembra 2018 v RS 2.076.595 prebivalcev, po podatkih zavoda pa je bilo konec istega meseca 616.729 uživalcev pokojnin iz obveznega zavarovanja. Delež teh uživalcev je v številu prebivalcev znašal 29,7 odstotka, kar je za 0,1 odstotne točke manj kot konec septembra 2017.

***Dosežena starost ob upokojitvi***

Povprečna dosežena starost novih uživalcev starostne pokojnine iz posameznega koledarskega leta je pretežno odvisna od njihove strukture. Če je bilo več starostnih pokojnin uveljavljenih pri najnižji starosti z enako ali daljšo pokojninsko dobo, kot se zahteva za upokojitev pri tej starosti, je povprečna starost nižja, če pa se viša delež upokojenih pri višjih starostih s krajšo pokojninsko dobo, pa se povprečna starost viša.

Predpisana starost za pridobitev pravice do starostne pokojnine se je za **ženske** od uveljavitve  
ZPIZ-1 začela postopno višati vsako leto za 4 mesece. Na začetku je pri 35 letih pokojninske dobe predpisana starost znašala 53 let, pri 20 letih pokojninske dobe 58 let in pri 15 letih zavarovalne dobe 60 let. Tudi po ZPIZ-2 se zviševanje predpisane starosti nadaljuje. Najnižja možna starost se je tako v letu 2018 zvišala na 59 let in 8 mesecev, sočasno z zahtevano pokojninsko dobo brez dokupa, ki se je zvišala na 40 let. Pri 20 letih pokojninske dobe se je zahtevana starost zvišala na 64 let. Pri 15 letih zavarovalne dobe je tako kot v preteklem letu znašala 65 let.

Preglednica II.12



Opomba: za leta od 2012 naprej je uporabljena spremenjena metodologija. Po priporočilu Računskega sodišča RS je upoštevan drugačen zajem uživalcev pokojnin. Zajeti so vsi z datumom priznanja pravice v letu, ne glede na to, da so odločbo o tem lahko prejeli pozneje. Poleg tega se po novem povprečna starost izračunava ob upoštevanju let, mesecev in dni. Podatki za leto 2018 so začasni, končni bodo objavljeni v junijski številki Mesečnega statističnega pregleda in v Letnem poročilu 2019. Zajeti so novi uživalci pokojnin iz obveznega zavarovanja brez uživalcev predčasne pokojnine in uživalcev z zavarovalno dobo s povečanjem.

Dejanske povprečne upokojitvene starosti žensk ne sledijo v celoti dinamiki predpisanega zviševanja zahtevane starosti za pridobitev pravice do starostne pokojnine. Tako se je v obdobju 2009-2018 povprečna upokojitvena starost zvišala od 58 let in 1 mesec na 60 let in 4 mesece. Povprečna upokojitvena starost je v letu 2018 ostala enaka kot v letu 2017. V letu 2018 je bilo od 5841 novih uživalk starostne in delne pokojnine (brez uživalk predčasne pokojnine in uživalk z zavarovalno dobo s povečanjem) 5523 oziroma 94,6 odstotka upokojenih po pogojih ZPIZ-2, ostale (318 oziroma 5,4 odstotka) pa po prehodnih določbah ZPIZ-2, ki omogočajo upokojitev po ZPIZ-1.

Predpisane starosti in dolžine pokojninske oziroma zavarovalne dobe za pridobitev pravice do starostne pokojnine za **moške** se v obdobju veljavnosti ZPIZ-1 niso spreminjale. Z ZPIZ-2 pa se postopno povečuje minimalna starost, ki se je v letu 2018 zvišala na 60 let ob 40 letih pokojninske dobe brez dokupa. Pri 15 letih zavarovalne dobe je potrebna starost tako kot v letih 2016 in 2017 znašala 65 let. Po ZPIZ-2 je bila postopno ukinjena možnost starostne upokojitve pri 63 letih starosti in 20 letih dopolnjene pokojninske dobe.

Do leta 2013 se je dejanska povprečna upokojitvena starost zmanjševala, v letih od 2014 do 2017 se je povečala, nato pa v letu 2018 zmanjšala za 1 mesec. V letu 2009 je znašala 62 let, v letu 2018 pa 62 let in 2 meseca. V letih od 2015 do 2018 prevladujejo upokojeni po ZPIZ-2. Od 7116 upokojenih v letu 2018 (brez uživalcev predčasne pokojnine in uživalcev z zavarovalno dobo s povečanjem) je bilo 6859 oziroma 96,4 odstotka upokojenih po ZPIZ-2, po prehodnih določbah ZPIZ-2, ki omogočajo pridobitev pravice po pogojih ZPIZ-1, pa 257 oziroma 3,6 odstotka.

Na dejansko upokojitveno starost uživalcev starostne pokojnine vplivajo v zakonu določeni bonusi in malusi. Bonusi jo zvišujejo, saj jih upravičenec pridobi, če odloži upokojitev na čas po izpolnitvi pogojev. V letu 2018 je bilo do povečanja oziroma ugodnejše odmere starostne pokojnine upravičenih 1523 žensk in 2302 moška (1501 ženska in 2347 moških v letu 2017). Malusi se odražajo v trajnem zmanjšanju starostne pokojnine, ker je bila ta po ZPIZ-1 uveljavljena pred dopolnitvijo polne starosti z doseženo pokojninsko dobo in ne delovno dobo, po ZPIZ-2 pa v trajnem zmanjšanju predčasne pokojnine. V letu 2018 je starostno pokojnino s trajnim znižanjem ter predčasno pokojnino uveljavilo 147 žensk in 112 moških (302 ženski in 197 moških v letu 2017).

Povprečna starost prejemnikov invalidske pokojnine je v manjši meri pogojena s predpisi, ki omogočajo pridobitev te pravice. Nanjo lahko vpliva le starost, do katere so zavarovancem s preostalo delovno zmožnostjo zagotovljene pravice na tej podlagi. Ta pa se je tako z ZPIZ-1 kakor tudi z ZPIZ-2 zvišala. Povprečna starost žensk, ki so pridobile pravico do invalidske pokojnine, je v letu 2018 znašala 54 let in 6 mesecev, moških pa 55 let in 2 meseca. V obeh primerih povprečne upokojitvene starosti, dosežene v posameznih koledarskih letih, nihajo.

Spremenjena metodologija zajema uživalcev pokojnin, ki je pojasnjena v opombi pod preglednico II.12, vpliva na to, da so podatki za leto 2018 začasni, končni pa bodo objavljeni v junijski številki mesečnega statističnega pregleda in letnem poročilu za leto 2019. Vpliv spremenjene metodologije ni zanemarljiv. Za leto 2017 se je pri izračunu povprečne starosti in pokojninske dobe novih uživalcev starostne pokojnine dokončno upoštevalo 14.079 uživalcev (11.194 uživalcev po začasnih podatkih) ter za leto 2018 po začasnih podatkih 12.957 uživalcev. Po končnih podatkih je bilo v letu 2017 od 5345 novih uživalk starostne pokojnine 4383 oziroma 82,0 odstotka upokojenih po pogojih ZPIZ-2, ostalih 962 oziroma 18,0 odstotka pa po prehodnih določbah ZPIZ-2, ki omogočajo upokojitev po ZPIZ-1. Od 8734 novih uživalcev starostne pokojnine je bilo 7804 oziroma 89,4 odstotka upokojenih po ZPIZ-2, po prehodnih določbah ZPIZ-2, ki omogočajo pridobitev pravice po pogojih ZPIZ-1, pa 930 oziroma 10,6 odstotka. Pri uživalcih invalidske pokojnine se je za leto 2017 dokončno upoštevalo 1458 uživalcev (1080 po začasnih podatkih) ter za leto 2018 po začasnih podatkih 1095 uživalcev.

V letu 2018 je bilo po začasnih podatkih 8563 novih uživalcev družinske, vdovske in dela vdovske pokojnine, od tega je bilo 4674 uživalcev dela vdovske pokojnine. V letu 2017 je bilo po končnih podatkih 10.277 novih uživalcev družinske, vdovske in dela vdovske pokojnine, od tega je bilo 4751 uživalcev dela vdovske pokojnine (po začasnih podatkih 8890 novih uživalcev družinske, vdovske in dela vdovske pokojnine, od tega 4472 uživalcev dela vdovske pokojnine).

Pri novih uživalcih starostne pokojnine z zavarovalno dobo s povečanjem je v letu 2018 znašala dejansko dosežena povprečna starost žensk 58 let in 11 mesecev (58 let in 8 mesecev v letu 2017) ter moških 59 let in 10 mesecev (60 let in 3 mesece v letu 2017).

***Dopolnjena pokojninska doba ob upokojitvi***

Povprečna dopolnjena pokojninska doba novih uživalcev starostne pokojnine iz posameznega koledarskega leta je odvisna pretežno od njihove strukture. Če je bilo več starostnih pokojnin uveljavljenih z enako ali daljšo pokojninsko dobo, kot se zahteva za upokojitev pri najnižji starosti, je povprečna pokojninska doba višja, če pa se viša delež upokojenih pri višjih starostih s krajšo pokojninsko dobo, v katero je bila šteta tudi dodana doba, pa se povprečna dopolnjena pokojninska doba niža. Na njeno nadaljnje zvišanje bo v letu 2019 vplival tudi iztek prehodnega obdobja, ki ženskam omogoča upokojitev s pokojninsko dobo najmanj 20 let.

V letu 2018 so ženske uveljavile starostno pokojnino (vključno z delnimi) v povprečju z 39 leti in 1 mesecem, moški pa s 37 leti in 8 meseci pokojninske dobe, kar predstavlja v primerjavi z letom 2017 pri ženskah povečanje za 1 leto in 10 mesecev, pri moških pa povečanje za 1 leto in 1 mesec.

Pri novih uživalcih starostne pokojnine z zavarovalno dobo s povečanjem je v letu 2018 znašala povprečna dosežena pokojninska doba tako žensk kot moških 38 let in 4 mesece (v letu 2017 pri ženskah 35 let in 7 mesecev in pri moških 37 let in 1 mesec).

Povprečna dopolnjena pokojninska doba novih uživalcev invalidske pokojnine iz leta v leto niha, saj je odvisna od strukture prejemnikov. V letu 2018 so ženske, ki so uveljavile pravico do invalidske pokojnine, dopolnile v povprečju 29 let in 5 mesecev, moški pa 28 let pokojninske dobe.

Preglednica II.13



Opomba: za leta od 2012 naprej je uporabljena spremenjena metodologija. Po priporočilu Računskega sodišča RS je upoštevan drugačen zajem uživalcev pokojnin. Zajeti so vsi z datumom priznanja pravice v letu, ne glede na to, da so odločbo o tem lahko prejeli pozneje. Poleg tega se po novem povprečna starost izračunava ob upoštevanju let, mesecev in dni. Podatki za leto 2018 so začasni, končni bodo objavljeni v junijski številki mesečnega statističnega pregleda in v letnem poročilu za leto 2019.

***Povprečna doba prejemanja pokojnine***

Na povprečno dobo prejemanja pokojnine vplivajo zakonski razlogi (milejši pogoji upokojitve v preteklosti) in daljšanje življenjske dobe uživalcev. Pri uživalcih starostne pokojnine se je v obdobju 2009-2018 doba prejemanja pokojnine podaljšala, pri ženskah od 21 let in 6 mesecev na 24 let in 9 mesecev, pri moških pa od 16 let in 7 mesecev na 18 let.

Povprečna doba prejemanja invalidske pokojnine se je tudi podaljševala, in sicer pri ženskah od 23 let v letu 2009 na 26 let in 10 mesecev v letu 2018, pri moških pa od 17 let in 2 meseca v letu 2009 na 20 let in 10 mesecev v letu 2018.

Pri družinskih in vdovskih pokojninah se je povprečna doba prejemanja pokojnine znižala od 13 let in 5 mesecev v letu 2009 na 13 let in 3 mesece v letu 2018.

Preglednica II.14



V letu 2018 je prenehala pravica do pokojnine 12.986 uživalcem starostne in delne pokojnine, kar je 1,2 odstotka manj kot v letu 2017. Pravica do invalidske pokojnine je prenehala 3663 uživalcem, kar je 4,2 odstotka manj kot v letu 2017. Od leta 2009 do 2018 se je število uživalcev starostne in delne pokojnine, ki jim je prenehala pravica do pokojnine, povečalo od 9729 na 12.986. Uživalcem invalidske pokojnine, ki jim je prenehala pravica do pokojnine, je bilo 3844 leta 2009, leta 2018 pa 3663.

Povprečna doba prejemanja starostne in delne pokojnine vseh uživalcev je konec leta 2018 znašala pri ženskah 15 let in 8 mesecev, pri moških pa 11 let in 8 mesecev (konec leta 2017 15 let in 5 mesecev pri ženskah ter 11 let in 6 mesecev pri moških). Povprečna doba prejemanja invalidske pokojnine je konec leta 2018 pri ženskah znašala 20 let in 11 mesecev ter pri moških 17 let in 3 mesece (konec leta 2017 20 let in 7 mesecev pri ženskah ter 16 let in 10 mesecev pri moških). Pri uživalcih družinske in vdovske pokojnine je konec leta 2018 povprečna doba prejemanja znašala 13 let in 7 mesecev (13 let in 5 mesecev konec leta 2017).

***II.1.2.1.2 Uživalci nadomestil iz invalidskega zavarovanja***

ZPIZ-1 ni določil prevedbe pravic zavarovancev s preostalo delovno zmožnostjo, pridobljenih po prejšnjih predpisih, zato so statistični podatki o uživalcih nadomestil ločeni na priznane po ZPIZ ter ZPIZ-1 in ZPIZ-2. Sistem odmere nadomestil po ZPIZ-1, ki je začel veljati 1. januarja 2003, se bistveno razlikuje od prej veljavnega, medtem ko v ZPIZ-2 ni bilo večjih sprememb.

Preglednica II.15 prikazuje povprečno število uživalcev nadomestil po ZPIZ, ZPIZ-1 in ZPIZ-2. Razvidno je, da se število uživalcev po ZPIZ iz leta v leto zmanjšuje, po ZPIZ-1 in ZPIZ-2 pa narašča. Povprečno število uživalcev vseh vrst nadomestil iz invalidskega zavarovanja se je od skupno 44.296 v letu 2017 zmanjšalo na 44.133 v letu 2018 oziroma za 0,4 odstotka.

Razloga za zmanjšanje števila uživalcev nadomestil po ZPIZ sta prenehanje pravice zaradi smrti ali pridobitev pravice do pokojnine oziroma sprememba v stanju invalidnosti, zaradi česar so pridobili nove pravice po ZPIZ-1 ali ZPIZ-2.

Preglednica II.15



\*Od leta 2013.

Preglednica II.16



\*Od leta 2013.

\*\*Število uživalcev nadomestila zaradi dela s skrajšanim delovnim časom se je v marcu 2010 v primerjavi s februarjem 2010 zmanjšalo za 3744 uživalcev, preračunan je bil tudi podatek za leto 2009. Do razlike je prišlo zaradi neenotnega zajemanja uživalcev po območnih enotah.

***II.1.2.1.3 Prejemniki letnega dodatka ter uživalci dodatka za pomoč in postrežbo***

**Letni dodatek** je bil v letu 2018 izplačan 645.492 prejemnikom v petih različnih zneskih, nekateri pa so prejeli sorazmerni del letnega dodatka. Letni dodatek v višini 100 evrov je prejelo 149.385, v višini 160 evrov 85.728, v višini 210 evrov 104.436, v višini 270 evrov 105.854, v višini 410 evrov 87.063 prejemnikov ter sorazmerni del dodatka 113.026 prejemnikov. Letni dodatek je v letu 2018 prejelo 0,4 odstotka oziroma 2.363 oseb več kot v letu 2017.

Povprečno število uživalcev **DPP** se je v letu 2018 v primerjavi z letom 2017 povečalo za 3,1 odstotka, na 33.272 uživalcev. V letu 2018 je nižji znesek DPP prejemalo 20.946 uživalcev (63,0 odstotka), višji znesek 10.827 uživalcev (32,5 odstotka), DPP za najtežje prizadete 798 uživalcev (2,4 odstotka), 701 uživalec (2,1 odstotka) pa v sorazmernem delu.

Preglednica II.17



Opomba: poleg navedenega števila prejemnikov letnega dodatka v letu 2018 je bilo še 709 upravičencev, ki so prejeli letni dodatek z rednim nakazilom na podlagi ZZSV.

***II.1.2.1.4 Uživalci invalidnine***

Povprečno število uživalcev **invalidnine** za telesno okvaro se je v letu 2018 v primerjavi z letom 2017 zmanjšalo za 4,6 odstotka.

Preglednica II.18



#### *II.1.2.2 Uživalci drugih pravic zunaj sistema obveznega zavarovanja oziroma po posebnih zakonih in predpisih*

***II.1.2.2.1 Uživalci vojaške pokojnine, pokojnine po zakonu o SZK, dodatka k pokojnini, akontacije pokojnine in dela vdovske pokojnine po ZPIZVZ-B***

Preglednica II.19



Leta 2018 je bilo uživalcev **dela vdovske pokojnine** **po ZPIZVZ-B** v povprečju 343, kar je 2,3 odstotka manj kot leto prej.

***II.1.2.2.2 Preživninsko varstvo kmetov***

Od uveljavitve ZPVK (leta 1979) do konca leta 1997, ko je bila sklenjena zadnja pogodba, sta bili sklenjeni 202 pogodbi. Decembra 2018 je **preživnino** prejelo 9 uživalcev.

***II.1.2.2.3 Pokojnine in drugi prejemki, ki se kot obveznost RS financirajo iz državnega proračuna***

Del sredstev za izplačilo pokojnin in drugih prejemkov, ki nastanejo zaradi priznavanja ali odmere pravic iz pokojninskega in invalidskega zavarovanja pod posebnimi pogoji oziroma zaradi izpada prispevkov, se zagotavlja kot obveznost iz državnega proračuna.

V preglednici II.20 so prikazani podatki za leto 2017. Obveznost države za leto 2018 bo ugotovljena na podlagi letnega obračuna obveznosti, ki ga zavod po ZPFOPIZ-1 predloži MDDSZ in MF v 60 dneh po sprejetju letnega poročila.

Preglednica II.20 Zneski v EUR.



nadaljevanje Zneski v EUR



## **II.2 GMOTNI POLOŽAJ UPOKOJENCEV IN DELOVNIH INVALIDOV**

Višina pokojnin in drugih prejemkov, ki jih izplačuje zavod, pomembno učinkuje na gmotni položaj upokojencev in delovnih invalidov.

### II.2.1 Usklajevanje pokojnin

Višina pokojnine je izražena v neto vrednosti in je praviloma odvisna od zakonsko določenega načina njene odmere ter poznejšega usklajevanja, namenjenega ohranjanju njene vrednosti. Višina njenega izplačila pa je odvisna tudi od višine obračunane akontacije dohodnine.

ZPIZ-2 določa, da se uskladitev pokojnin izvede enkrat letno. Osnova za uskladitev je pokojnina, ki upravičencu pripada za mesec pred mesecem, v katerem se izvede uskladitev oziroma ob odmeri, če je odmerjena v mesecu njene izvedbe ali pozneje v posameznem koledarskem letu. Uskladitev velja od 1. januarja leta, v katerem se opravi. Uskladitev pokojnin se opravi pri izplačilu pokojnin za mesec februar. Pokojnine se uskladijo za 60 odstotkov rasti povprečne bruto plače, izplačane za obdobje januar-december preteklega leta, v primerjavi s povprečno bruto plačo, izplačano za enako obdobje leto pred tem, in za 40 odstotkov povprečne rasti cen življenjskih potrebščin v obdobju januar-december preteklega leta v primerjavi z enakim obdobjem leto pred tem. Uskladitev pokojnin je izražena v odstotku in je seštevek obeh ugotovljenih delnih rasti. Uskladitev pokojnin ne more biti nižja od ugotovljene polovične rasti cen življenjskih potrebščin. Odstotek uskladitve za posamezno leto ugotovi in objavi svet zavoda.

Pokojnine in drugi prejemki, priznani na podlagi pravic iz prvega odstavka 3. člena, prejemki iz 389., četrtega odstavka 392., iz 404. in 405. člena ZPIZ-2, razen letnega dodatka in dodatka za pomoč in postrežbo, so se na podlagi 105., 106. in 107. člena ZPIZ-2 s 1. januarjem 2018 uskladili za 2,2 odstotka. S 1. aprilom pa so se pokojnine in zgoraj navedeni prejemki na podlagi prvega odstavka 65. člena ZIPRS1819 uskladili še za 1,1 odstotka. S 1. januarjem 2018 za 2,2 odstotka in s 1. aprilom 2018 za 1,1 odstotka so se uskladile tudi druge osnove, ki vplivajo na raven pokojnin.

Gmotni položaj upokojencev se je v obdobju 2010 do 2015 zaradi interventnih zakonov, ki so usklajevanje pokojnin omejevali oziroma onemogočali, poslabšal, saj se je realna vrednost pokojnin v tem obdobju znižala. V letih 2016, 2017 in 2018 je bila uskladitev pokojnin višja, kot jo predpisuje ZPIZ-2 (za 1,1 odstotka namesto za 0,4 odstotka, za 1,15 odstotka namesto 1,1 odstotka in za 3,3 odstotka namesto 2,2 odstotka).

### II.2.2 Raven pokojnin ter razmerja med pokojninami in plačami

Glede na vrsto izplačane pokojnine je bila povprečna mesečna bruto starostna pokojnina, izplačana v obdobju januar-december 2018, od primerljive v enakem obdobju leta 2017 višja za 3,1 odstotka in je znašala 643,36 evra, invalidska pokojnina za 3,3 odstotka in je znašala 496,72 evra, vdovska in družinska pokojnina pa za 2,6 odstotka in je znašala 401,72 evra.

V letu 2018 je bila ugotovljena povprečna letna 1,7-odstotna inflacija, kar glede na zgoraj navedeno rast pomeni višjo realno rast povprečne starostne, invalidske ter vdovske in družinske pokojnine. Realna rast starostne pokojnine je v letu 2018 v primerjavi s predhodnim letom znašala 1,4 odstotka.

Povprečno število in struktura uživalcev pokojnin brez uživalcev sorazmernih delov pokojnin in delnih pokojnin, po višini bruto pokojnine v decembru 2018, sta razvidna iz preglednice II.21.

Preglednica II.21



Pokojnine, odmerjene v sorazmernem delu po določbah mednarodnih sporazumov, so iz razpredelnice izločene, ker ne odražajo objektivne slike o gmotnem položaju uživalcev pokojnin in nižajo raven predvsem najnižjih pokojnin. Dejstvo je, da so te pokojnine, ki praviloma temeljijo na kratki pokojninski dobi, prebiti v zavarovanju pri zavodu, zelo nizke in predstavljajo samo del pokojnine posameznika. Pri večini uživalcev je pokojninska doba tako kratka, da onemogoča pridobitev pravice do samostojne slovenske pokojnine. Vendar pa materialno varnost oziroma gmotni položaj upravičencev do sorazmernega dela pokojnine izboljšuje tuja pokojnina, ki so jo mnogi med njimi že ali pa jo še bodo pridobili po izpolnitvi pogojev v drugih državah, v katerih so bili pokojninsko in invalidsko zavarovani. Delne pokojnine so iz zgornje razpredelnice izločene, ker se izplačujejo zavarovancem, ki izpolnjujejo pogoje za pridobitev pravice do predčasne ali starostne pokojnine in delajo s krajšim delovnim oziroma zavarovalnim časom od polnega, zato se jim pokojnine izplačujejo v sorazmernem delu. V decembru 2018 je bilo med vsemi uživalci 15,6 odstotka uživalcev pokojnin, ki so upravičeni do sorazmernega dela pokojnine ali delne pokojnine. Povprečna bruto starostna pokojnina brez uživalcev sorazmernega dela pokojnine in uživalcev delne pokojnine je v letu 2018 znašala 722,75 evra in je bila za 3,3 odstotka višja v primerjavi s preteklim letom.

V letu 2018 je bilo povprečno 115.176 oziroma 30,7 odstotka uživalcev starostne pokojnine, ki so se upokojili z dopolnjeno pokojninsko dobo 40 let ali več (podatek ne vključuje uživalcev sorazmernega dela pokojnine in uživalcev delne pokojnine). Njihova povprečna bruto pokojnina je znašala 834,53 evra in je bila za 2,1 odstotka višja v primerjavi s preteklim letom.

Po podatkih SURS je povprečna bruto plača, izplačana za obdobje januar-december 2018, znašala 1.681,55 evra. Od povprečja, izplačanega za koledarsko leto pred tem, je bila višja za 3,4 odstotka. Povprečna mesečna neto plača izplačana za isto obdobje, pa je znašala 1.092,74 evra in je bila višja od povprečja, izplačanega leto pred tem, za 2,9 odstotka.

Mesečna izplačila povprečnih neto plač in povprečnih neto pokojnin po posameznih vrstah od leta 2009 do 2018 so razvidna iz preglednice II.22.

Preglednica II.22



\*Od novembra 2015 je SURS spremenil vir podatkov o izplačanih plačah za zaposlene osebe v javnem sektorju (ISPAP), kar vpliva na višino povprečne plače od leta 2014 naprej. Verižni indeks za leto 2014 je izračunan na podlagi primerljivega podatka o plači za leto 2013.

Opomba: podatki o povprečni starostni, invalidski, družinski in vdovski pokojnini so do leta 2011 prikazani z, od leta 2012 naprej pa brez varstvenega dodatka. Stopnje rasti za leto 2012 so izračunane na podlagi primerljivih podatkov za leto 2011.

V odstotkih izražena razmerja med povprečnimi mesečnimi pokojninami in plačami, ki kažejo trend padanja vrednosti pokojnin, so razvidna iz preglednice II.23.

Preglednica II.23



\*Od novembra 2015 je SURS spremenil vir podatkov o izplačanih plačah za zaposlene osebe v javnem sektorju (ISPAP), kar vpliva na višino povprečne plače. Razmerja med posamezno vrsto pokojnine in plačo za leto 2014 so izračunana na podlagi primerljivega podatka o plači za leto 2014, ki ga je objavil SURS.

Opomba: od leta 2012 so upoštevane povprečne neto pokojnine brez varstvenega dodatka.

Na gmotni položaj posameznika ima pomemben vpliv tudi del vdovske pokojnine, kar je razvidno iz preglednice II.24, ki prikazuje višino povprečne pokojnine z delom vdovske pokojnine v decembru 2018.

Preglednica II.24



### II.2.3 Vpliv drugih pravic na raven pokojnin

Gmotni položaj uživalcev pokojnin in drugih prejemkov, ki jih izplačuje zavod, je odvisen tudi od višine drugih pravic iz pokojninskega in invalidskega zavarovanja.

Pravice iz obveznega zavarovanja, ki so izrazito socialne narave in pomembno vplivajo na gmotni položaj uživalcev najnižjih pokojnin, so odmera pokojnine od najnižje pokojninske osnove, najnižja starostna, predčasna ali invalidska pokojnina v višini 26 odstotkov najnižje pokojninske osnove in zagotovljena pokojnina. V funkciji zagotavljanja solidarnosti v sistemu je tudi odmera pokojnine od najvišje pokojninske osnove, pri čemer pa je njen vpliv bistveno manjši od vpliva odmere pokojnine od najnižje pokojninske osnove.

#### *II.2.3.1 Najnižja pokojninska osnova*

Po načelu solidarnosti odmera pokojnine od najnižje pokojninske osnove zagotavlja upravičencu višjo pokojnino, kot bi jo prejemal, če bi se mu izplačevala pokojnina, odmerjena od dejanske pokojninske osnove. Po ZPIZ-2 se zavarovancu pokojnina odmeri od najnižje pokojninske osnove, če pokojnina, odmerjena od njegove dejanske pokojninske osnove, izračunane na podlagi osnov zavarovanca, s pripadajočimi uskladitvami, ne dosega zneska pokojnine, odmerjene od najnižje pokojninske osnove, veljavne ob uveljavitvi pravice (če je zavarovanec do takšne odmere upravičen).

Najnižja pokojninska osnova se po ZPIZ-2 vsako leto določi na novo v višini 76,5 odstotka povprečne mesečne plače, izplačane v RS v preteklem koledarskem letu, zmanjšane za davke in prispevke, ki se plačujejo od plače po povprečni stopnji v Republiki Sloveniji in se poveča za odstotek, s katerim so usklajene pokojnine od 1. januarja tekočega koledarskega leta. Višina najnižje pokojninske osnove se nato spreminja v višini in v rokih, v katerih se izvajajo uskladitve pokojnin v tekočem koledarskem letu.

Najnižja pokojninska osnova, veljavna od 1. januarja do 31. marca 2018, je znašala 830,35 evra, od 1. aprila do 31. decembra 2018 pa 839,48 evra. Za pokojnine, uveljavljene po ZPIZ-1, je skladno s prehodnimi določbami ZPIZ-2 najnižja pokojninska osnova od 1. januarja do 31. marca 2018 znašala 607,82 evra, od 1. aprila do 31. decembra 2018 pa 614,50 evra. Različni višini osnov sta določeni zaradi drugačnega vrednotenja pokojninske dobe oziroma višine odstotkov za odmero pokojnine od pokojninske osnove.

Zgoraj navedeni podatki kažejo, da je bila najnižja pokojninska osnova v letu 2018 v obeh primerih povprečno za 5,9 odstotka višja kot v predhodnem letu.

Preglednica II.25



\*Začasni podatki.

Med novimi uživalci starostne pokojnine (14.909), ki jim je zavod v letu 2018 priznal pravico do pokojnine, prevladuje priznanje pravic in odmera po ZPIZ-2 (14.270), kar pomeni 95,7 odstotka.

Delež starostnih pokojnin, odmerjenih od najnižje pokojninske osnove po ZPIZ-1, znaša 11,0 odstotka, po ZPIZ-2 31,7 odstotka, po ZPIZ-1 in ZPIZ-2 skupaj pa 30,8 odstotka. Delež moških, ki imajo starostno pokojnino odmerjeno od najnižje pokojninske osnove, znaša po ZPIZ-1 7,1 odstotka, po ZPIZ-2 26,6 odstotka, skupaj pa 26,0 odstotka. Delež žensk, ki imajo starostno pokojnino odmerjeno od najnižje pokojninske osnove, pa znaša po ZPIZ-1 14,5 odstotka, po ZPIZ-2 39,0 odstotka, skupaj pa 37,7 odstotka. Delež starostnih pokojnin, odmerjenih po ZPIZ-1 in ZPIZ-2 skupaj od najvišje pokojninske osnove, je bistveno nižji in znaša 1,9 odstotka.

Od 1213 novih uživalcev invalidske pokojnine, ki jim je zavod v letu 2018 priznal to pravico, je bil delež tistih, ki jim je bila pokojnina odmerjena od najnižje pokojninske osnove, 63,9-odstoten, od najvišje pokojninske osnove pa je bilo odmerjenih 0,6 odstotka invalidskih pokojnin.

Višina pokojnine je odvisna od višine pokojninske osnove in dolžine dopolnjene pokojninske dobe. Starostna pokojnina moškega, odmerjena za 40 let pokojninske dobe v višini 57,25 odstotka od najnižje pokojninske osnove, je po ZPIZ-2 od 1. januarja do 31. marca 2018 znašala 475,38 evra, od 1. aprila do 31. decembra 2018 pa 480,60 evra. Pokojnina, odmerjena za enako pokojninsko dobo v višini 75,5 odstotka od najnižje pokojninske osnove po ZPIZ-1, je od 1. januarja do 31. marca 2018 znašala 458,90 evra, od 1. aprila do 31. decembra 2018 pa 463,95 evra. Starostna pokojnina ženske, odmerjena za 40 let pokojninske dobe v višini 63,5 odstotka od najnižje pokojninske osnove, je po ZPIZ-2 od 1. januarja do 31. marca 2018 znašala 527,27 evra, od 1. aprila do 31. decembra 2018 pa 533,07 evra. Pokojnina, odmerjena za enako pokojninsko dobo v višini 85,75 odstotka od najnižje pokojninske osnove po ZPIZ-1, je v obdobju od 1. januarja do 31. marca 2018 znašala 521,21 evra, v obdobju od 1. aprila do 31. decembra 2018 pa 526,93 evra.

Zavarovanec, ki je pridobil pravico do predčasne, starostne ali invalidske pokojnine po ZPIZ-2, je upravičen do najnižje pokojnine v višini 26 odstotkov najnižje pokojninske osnove, ki je od 1. januarja do 31. marca 2018 znašala 215,89 evra, od 1. aprila do 31. decembra 2018 pa 218,26 evra.

Najnižja starostna oziroma invalidska pokojnina uživalca, ki je dopolnil pokojninsko dobo, predpisano za pridobitev pravice do starostne pokojnine pri najnižji starosti, to je zagotovljena pokojnina, (ki je ob uveljavitvi novele ZPIZ-2C 1. oktobra 2017 znašala 500,00 evrov), je (povečana za obe lanski uskladitvi pokojnin) v decembru 2018 znašala 516,62 evra. Do zagotovljene pokojnine je bilo v tem mesecu upravičenih 54.151 uživalcev starostne in invalidske pokojnine, od tega 46.594 uživalcev starostne pokojnine (28.523 žensk in 18.071 moških) in 7557 uživalcev invalidske pokojnine (4817 žensk in 2740 moških). V letu 2018 zagotovljena starostna oziroma invalidska pokojnina ni prišla v poštev ženskam, ki so imele najmanj 40 let pokojninske dobe, ker je bila njihova pokojnina višja, če je bila odmerjena od najnižje pokojninske osnove (višja je že pri 39 let pokojninske dobe).

Preglednica II.26



\*Začasni podatki.

Opomba: pri izračunu povprečne pokojnine je upoštevano prvo redno nakazilo pokojnine po priznanju pravice.

Povprečna neto starostna pokojnina novih upokojencev, odmerjena po ZPIZ-2, brez sorazmernih delov in delnih pokojnin, je pri moških v letu 2018 znašala 680,13 evra (oziroma 640,36 evra v letu 2017), pri ženskah pa 700,57 evra (oziroma 658,13 evra v letu 2017), kar v preteklem letu pomeni za 3,0 odstotka višji znesek kot pri moških. Od najnižje pokojninske osnove je bilo odmerjenih 29,5 odstotka starostnih pokojnin (25,7 odstotka v letu 2017), od tega 57,9 odstotka ženskam (52,9 odstotka v letu 2017).

Preglednica II.27



Povprečna neto starostna pokojnina vseh uživalcev, vendar brez sorazmernih delov pokojnin in delnih pokojnin je v decembru 2018 znašala 719,95 evra. Na letnem nivoju je znašala 717,79 evra in je bila v primerjavi z višino neto starostne pokojnine novih uživalcev (ki jim je bila pokojnina, odmerjena v letu 2018 po določbah ZPIZ-2) brez sorazmernih delov pokojnin in delnih pokojnin, ki je znašala 689,33 evra, višja za 4,1 odstotka.

Povprečna neto starostna pokojnina brez sorazmernih delov in delnih pokojnin je pri moških v decembru 2018 znašala 770,71 evra oziroma na letnem nivoju 770,22 evra in je bila za 14,6 odstotka višja kot pri ženskah, ki je znašala 675,73 evra oziroma na letnem nivoju 672,13 evra.

V zadnjih letih je povprečna starostna pokojnina brez sorazmernih delov in delnih pokojnin po ZPIZ-2 pri novih uživalkah višja kot pri novih uživalcih. Pri vseh uživalcih starostne pokojnine pa imajo moški v povprečju višjo pokojnino kot ženske.

Povprečna neto invalidska pokojnina brez sorazmernih delov je pri moških v decembru 2018 znašala 560,50 evra oziroma na letnem nivoju 560,17 evra in je bila za 7,1 odstotka višja kot pri ženskah, ki je znašala 524,93 evra oziroma na letnem nivoju 523,06 evra.

#### *II.2.3.2 Najvišja pokojninska osnova*

Pokojnina se odmeri od najvišje pokojninske osnove, če pokojnina, odmerjena od dejanske pokojninske osnove, izračunane na podlagi osnov zavarovanca, s pripadajočimi uskladitvami, presega znesek pokojnine, odmerjene od najvišje pokojninske osnove, veljavne ob uveljavitvi pravice, kar pa ne velja tudi za pokojnine, uveljavljene v letu pred tem. V takšnem primeru se upravičencu izplačuje nižji znesek pokojnine od zneska pokojnine, odmerjene od njegove dejanske pokojninske osnove. Najvišja pokojninska osnova je po zakonu enaka štirikratniku najnižje pokojninske osnove.

Najvišja pokojninska osnova, veljavna od 1. januarja do 31. marca 2018, je znašala 3.321,40 evra, od 1. aprila do 31. decembra 2018 pa 3.357,92 evra. Za pokojnine, uveljavljene po ZPIZ-1, je najvišja pokojninska osnova skladno s prehodnimi določbami ZPIZ-2 od 1. januarja do 31. marca 2018 znašala 2.431,26 evra, od 1. aprila do 31. decembra 2018 pa 2.458,00 evrov. Najvišja pokojninska osnova je bila v obeh primerih povprečno za 5,9 odstotka višja kot v predhodnem letu. Starostna pokojnina moškega, odmerjena za 40 let pokojninske dobe v višini 57,25 odstotka od najvišje pokojninske osnove, je po ZPIZ-2 od 1. januarja do 31. marca 2018 znašala 1.901,50 evra, od 1. aprila do 31. decembra 2018 pa 1.922,41 evra. Pokojnina, odmerjena v višini 75,5 odstotka od najvišje pokojninske osnove po ZPIZ-1, pa je od 1. januarja do 31. marca 2018 znašala 1.835,60 evra, od 1. aprila do 31. decembra 2018 pa 1.855,79 evra. Starostna pokojnina ženske, odmerjena za 40 let pokojninske dobe v višini 63,5 odstotka od najvišje pokojninske osnove, je po ZPIZ-2 od 1. januarja do 31. marca 2018 znašala 2.109,09 evra, od 1. aprila do 31. decembra 2018 pa 2.132,28 evra. Pokojnina, odmerjena za enako pokojninsko dobo v višini 85,75 odstotka od najvišje pokojninske osnove po ZPIZ-1, je od 1. januarja do 31. marca 2018 znašala 2.084,81 evra, od 1. aprila do 31. decembra 2018 pa 2.107,74 evra. Za daljšo pokojninsko dobo oziroma poznejšo uveljavitev pravice do starostne pokojnine po izpolnitvi pogojev je bila pokojnina odmerjena v višjem odstotku, njeno izplačilo pa je bilo višje. Višina odstotka za odmero pokojnine na podlagi dopolnjene pokojninske dobe navzgor ni omejena. Za krajšo pokojninsko dobo je bila odmerjena pokojnina seveda nižja.

V decembru 2018 je najvišja izplačana neto starostna pokojnina znašala 2.767,03 evra. Tolikšno izplačilo je rezultat višine pokojninske osnove, dopolnjene pokojninske dobe in zakonskih spodbud za odlaganje upokojitve na čas po izpolnitvi pogojev za pridobitev te pravice.

### II.2.4 Raven drugih prejemkov iz obveznega zavarovanja

#### *II.2.4.1 Nadomestila iz invalidskega zavarovanja*

Zavarovanci s preostalo delovno zmožnostjo so po ZPIZ-2 upravičeni do več vrst nadomestil, ki se usklajujejo tako kot pokojnine, in sicer do:

* nadomestila za čas poklicne rehabilitacije, ki je v letu 2018 znašalo v povprečju 565,59 evra, to je 4,1 odstotka več od povprečja predhodnega leta,
* začasnega nadomestila, ki je v letu 2018 znašalo povprečno 149,52 evra ali 3,6 odstotka manj kot leto prej,
* nadomestila za invalidnost, ki je znašalo v povprečju 188,56 evra, kar je za 2,9 odstotka več kot v letu 2017 in
* delnega nadomestila (delne invalidske pokojnine po ZPIZ-1) za delo s krajšim delovnim časom od polnega, najmanj štiri ure dnevno, ki je v letu 2018 znašalo v povprečju 292,19 evra ali 3,4 odstotka več od povprečja tega nadomestila v letu 2017.

Nastale spremembe v višini nadomestil so tudi posledica strukturnih sprememb med uživalci.

Nadomestila iz invalidskega zavarovanja za invalidnost, ki je nastala v letu 2018, se v skladu s 87. členom ZPIZ-2 odmerijo od osnove najmanj v višini 57,25 odstotka najnižje pokojninske osnove, kar je od 1. do 31. marca 2018 znašalo 475,38 evra, od 1. aprila do 31. decembra 2018 pa 480,60 evra. Osebam, ki niso vključene v obvezno zavarovanje, se nadomestila iz invalidskega zavarovanja odmerijo najmanj v višini najnižje pokojnine, ki je od 1. januarja do 31. marca 2018 znašala 215,89 evra, od 1. aprila do 31. decembra 2018 pa 218,26 evra. Limit za nadomestilo za čas poklicne rehabilitacije za invalidnost, nastalo v letu 2018, je od 1. do 31. marca 2018 znašal 1.901,50 evra, od 1. aprila do 31. decembra 2018 pa 1.922,41 evra.

Preglednica II.28



Do konca leta 2002 so bili zavarovanci s preostalo delovno zmožnostjo upravičeni do pravic in na njih temelječih nadomestil pod pogoji in na način, določen s predpisi, veljavnimi do 31. decembra 1999. Zneski teh nadomestil se po določbah ZPIZ-2 od 1. januarja 2013 naprej usklajujejo enako kot pokojnine. Gre za nadomestilo za čas čakanja na ustrezno zaposlitev, ki je znašalo v povprečju 440,85 evra, kar je za 2,7 odstotka več od povprečja predhodnega leta in nadomestilo zaradi manjše plače na drugem ustreznem delu, ki je znašalo v povprečju 175,65 evra, to je za 0,2 odstotka več kot v predhodnem koledarskem letu. Tudi pri teh nadomestilih so spremembe v višini predvsem posledica strukturnih sprememb med prejemniki.

Preglednica II.29



#### *II.2.4.2 Dodatek za pomoč in postrežbo*

Uživalci pokojnin in zavarovanci, določeni v ZPIZ-2, pri katerih je izvedenski organ zavoda ugotovil, da jim je za opravljanje osnovnih življenjskih potreb nujna stalna pomoč in postrežba drugega, lahko pridobijo pravico do DPP v treh različnih zneskih. DPP za opravljanje vseh osnovnih življenjskih potreb je v letu 2018 znašal 292,11 evra, za opravljanje večine osnovnih življenjskih potreb 146,06 evra, za najtežje kategorije upravičencev pa 418,88 evra. Zneski DPP se po določbi drugega odstavka 107. člena ZPIZ-2 usklajujejo v skladu z zakonom, ki ureja usklajevanje transferjev posameznikom in gospodinjstvom v RS, vendar se le-ti glede na določbo 66. člena ZIPRS1819 do 31. decembra 2018 niso usklajevali.

#### *II.2.4.3 Invalidnina za telesno okvaro*

ZPIZ-2 je omejil možnost pridobitve pravice do invalidnine za telesno okvaro. Po prehodnih določbah tega zakona namreč lahko zavarovanci do uveljavitve predpisov s področja varstva invalidov, ki bodo urejali postopke ugotavljanja vrste in stopnje telesnih okvar, pridobijo to pravico pod pogoji, določenimi v ZPIZ-1, vendar le tedaj, če je telesna okvara nastala zaradi poškodbe pri delu ali poklicne bolezni. Njen obstoj ugotavlja izvedenski organ zavoda. Mesečne invalidnine za telesne okvare, nastale zaradi posledic poškodbe pri delu ali poklicne bolezni, izplačane v letu 2018, so znašale od 41,46 do 99,48 evra, to je toliko, kot invalidnine za telesne okvare, nastale iz enakih vzrokov do uveljavitve ZPIZ-2.

Uživalcem invalidnin, ki so pridobili to pravico po predpisih, veljavnih do uveljavitve ZPIZ-2, se invalidnine izplačujejo še naprej v zneskih, določenih za zadnji mesec pred uveljavitvijo zakona. Na novo priznane invalidnine za telesno okvaro zaradi posledic poškodbe pri delu ali poklicne bolezni v letu 2018 se prav tako izplačujejo v višini, določeni za zadnji mesec pred uveljavitvijo ZPIZ-2, saj ta zakon ne določa usklajevanja invalidnin. Mesečne invalidnine za telesne okvare, nastale zaradi bolezni ali poškodbe zunaj dela, uveljavljene do konca leta 2012, pa so se še nadalje izplačevale v višini od 29,02 do 69,64 evra.

#### *II.2.4.4 Letni dodatek*

ZPIZ-2 uživalcem pokojnin (razen tistim, ki so pridobili pravico kot zavarovanci za ožji obseg pravic in upravičencem do pokojnin po zakonu o SZK) ter nekaterih nadomestil iz invalidskega zavarovanja enkrat letno zagotavlja pravico do letnega dodatka. V skladu s 95. členom ZPIZ-2 se le-ta izplača v dveh različnih zneskih. Višji pripada uživalcem pokojnin, ki so enake ali nižje od zneska 55,63 odstotka najnižje pokojninske osnove, veljavne v mesecu njegovega izplačila, nižji znesek pa vsem ostalim uživalcem. Po določbi četrtega odstavka 95. člena ZPIZ-2 se znesek določi v zakonu, ki ureja izvrševanje proračuna.

Ne glede na določbe prvega do tretjega odstavka 95. člena ZPIZ-2 je izplačilo letnega dodatka v letu 2018 določil 69. člen ZIPRS1819. V primerjavi z letom 2017 so se v letu 2018 spremenile višine in mejni zneski za izplačilo letnega dodatka.

Uživalcem pokojnin je bil glede na višino pokojnine (v znesek pokojnine se upoštevata tudi znesek dela vdovske pokojnine oziroma družinske pokojnine po drugem roditelju ter znesek pokojnine, prejete od tujega nosilca pokojninskega oziroma invalidskega zavarovanja) izplačan letni dodatek v zneskih, razvidnih iz preglednice II.30.

Preglednica II.30



Uživalcem nadomestil iz invalidskega zavarovanja, ki so bili upravičeni do letnega dodatka v skladu z drugim in tretjim odstavkom 95. člena ZPIZ-2 in katerih nadomestilo je v mesecu izplačila letnega dodatka znašalo do 650,00 evrov, je bil letni dodatek izplačan v višini 210 evrov; če je nadomestilo znašalo od 650,01 evra do 780,00 evrov, je bil letni dodatek izplačan v višini 160 evrov, če pa je nadomestilo znašalo več kot 780,00 evrov, je bil letni dodatek izplačan v višini 100 evrov.

### II.2.5 Prejemki, določeni z drugimi predpisi

#### *II.2.5.1 Starostna in družinska pokojnina po zakonu o SZK*

Zavod izplačuje tudi starostne in družinske pokojnine, priznane in odmerjene po določbah zakona o SZK. V decembru 2018 je bilo teh uživalcev 129. Višina obeh vrst pokojnin (starostna oziroma družinska pokojnina, vključno s starostno oziroma družinsko pokojnino uživalcev s statusom borca NOV pred 9. septembrom 1943 oziroma do 13. oktobra 1943) je v letu 2018 povprečno znašala 290,18 evra. Starostna oziroma družinska pokojnina po zakonu o SZK je v decembru 2018 znašala 247,77 evra, starostna oziroma družinska pokojnina uživalcev s statusom borca NOV pred 9. septembrom 1943 oziroma do 13. oktobra 1943 pa 495,53 evra. Te pokojnine se usklajujejo na enak način, kot je po ZPIZ-2 določen za pokojnine.

#### *II.2.5.2 Vojaška pokojnina*

V skladu z ZPIZVZ, uveljavljenim leta 1998, zavod izplačuje tudi vojaške pokojnine. Po določbah navedenega zakona se usklajujejo v enakih rokih in višini kot pokojnine po splošnih predpisih.

Mesečna povprečja posameznih vrst teh pokojnin so v letu 2018 znašala: starostnih 1.116,13 evra ali 2,8 odstotka več, invalidskih 950,47 evra ali 2,6 odstotka več, družinskih oziroma vdovskih pokojnin pa 821,91 evra ali 3,2 odstotka več kot v letu 2017. Povprečno zvišanje teh pokojnin v letu 2018 glede na leto 2017 je predvsem posledica uskladitev, deloma pa tudi strukturnih sprememb med prejemniki.

#### *II.2.5.3 Dodatek k pokojnini*

Državljanom RS, upravičenim do pokojnin iz republik nekdanje SFRJ, ki imajo stalno prebivališče v RS, zavod po določbah ZZSV izplačuje dodatek k pokojnini.

Višino dodatka pogojuje razlika med zneskom tuje pokojnine, pridobljene do vključno septembra leta 1991, usklajene tako kot pokojnine v RS od oktobra leta 1991 naprej, in zneskom pokojnine, ki jo izplačuje tuji nosilec zavarovanja. Pri pokojninah, pridobljenih po 1. oktobru leta 1991, je dodatek enak razliki med pokojnino, odmerjeno od najnižje pokojninske osnove, in tujo pokojnino. Po ZPIZ-2 se dodatki usklajujejo enako kot pokojnine.

V decembru 2018 je bilo vseh upravičencev do dodatka 763. Povprečni mesečni bruto dodatek k starostni pokojnini je v letu 2018 znašal 255,37 evra ali 1,1 odstotka več kot v predhodnem letu, k invalidski pokojnini 166,79 evra ali 0,4 odstotka več ter k družinski oziroma vdovski pokojnini 167,94 evra ali 3,9 odstotka več kot v predhodnem letu. Na spremembo višine dodatkov so vplivale tudi strukturne spremembe med uživalci.

# III

# RAČUNOVODSKO POROČILO

## **III.1 FINANČNI NAČRT ZAVODA ZA LETO 2018**

FN 2018 je bil sprejet na seji sveta zavoda 21. decembra 2017 in je temeljil predvsem na ZIPRS1819 ter ZPIZ-2. Za leto 2018 je bil načrtovan izravnan izkaz prihodkov in odhodkov. Vlada RS je na FN 2018 podala soglasje 7. februarja 2018.

V sodelovanju z zakladnico MF so bila tekoče zagotovljena sredstva iz državnega proračuna za uravnoteženo finančno poslovanje zavoda. V letu 2018 je zavod izkazal izravnavo med prihodki in odhodki ter brez zadolževanja izvajal izplačila vseh prejemkov in drugih obveznosti.

## **III.2 UDELEŽBA ODHODKOV ZAVODA V BDP**

Iz preglednice III.1 je razvidno, da je delež obveznosti državnega proračuna v BDP v letu 2018 znašal 2,20 odstotka, medtem ko je v letu 2017 znašal 2,60 odstotka. Znižanje je predvsem posledica višjih prihodkov od prispevkov za socialno varnost v letu 2018 v primerjavi z letom 2017 in višje ocene BDP.

Delež pokojnin v BDP se je z 10,03 odstotka v letu 2017 znižal na 9,78 odstotka v letu 2018 predvsem zaradi tega, ker se je zvišala ocena BDP za leto 2018 v primerjavi z letom 2017 bolj kot so se zvišali odhodki za pokojnine. Od leta 2015 dalje med pokojnine ni več vključen letni dodatek.

Delež pokojnin iz obveznega zavarovanja v BDP se je v letih 2009-2013 povečeval. V letu 2014 se je zaradi višjega BDP delež znižal na 11,07 odstotka ter v letu 2015 ponovno znižal predvsem zaradi zvišane ocene BDP in ker v letu 2015 med pokojninami ni letnega dodatka. V letu 2017 se je ta delež znižal na 9,98 odstotka ter v letu 2018 na 9,72 odstotka.

Povečanje udeležbe v BDP v letu 2015, izkazano pri transfernih odhodkih za zagotavljanje socialne varnosti uživalcev pravic, je predvsem posledica prikazovanja letnega dodatka v okviru teh odhodkov v skladu s spremenjenim EKN od 1. januarja 2015 dalje. Ta delež se je v letu 2016 znižal na 0,54 odstotka ter v letu 2017 ostal v isti višini. V letu 2018 se je znižal na 0,52 odstotka, ker se je zvišala ocena BDP za leto 2018 v primerjavi z letom 2017 bolj kot so se zvišali transferi za zagotavljanje socialne varnosti.

Preglednica III.1



Opomba: Podatki o BDP so izračunani na podlagi standarda ESR 2010. SURS je 31. avgusta 2018, po redni letni reviziji, objavil nove podatke o BDP za obdobje 2014-2016 ter prvo oceno BDP v letu 2017. Projekcija BDP za leto 2018 je povzeta iz Jesenske napovedi gospodarskih gibanj UMAR 2018 (september 2018).

1Obveznosti RS iz državnega proračuna predstavljata tekoča in dodatna obveznost državnega proračuna po 161. in 162. členu ZPIZ-2.

2Zajeti so odhodki za starostne (vključujejo tudi predčasne pokojnine, 20 % predčasne ali starostne pokojnine ter delne pokojnine), invalidske, družinske, vdovske (vključujejo tudi del vdovske pokojnine), kmečke, vojaške ter druge pokojnine.

3Zajeti so odhodki za pokojnine iz obveznega zavarovanja, t. j. starostne (vključujejo tudi predčasne pokojnine, 20 % predčasne ali starostne pokojnine ter delne pokojnine), invalidske, družinske in vdovske (vključujejo tudi del vdovske pokojnine).

4Zajeti so odhodki za DPP, preživnine, invalidnine za telesno okvaro, dodatke k pokojninam ter letni dodatek.

## **III.3 LIKVIDNOST ZAVODA**

Zavod je v letu 2018 uspešno zagotavljal likvidnost. Dosegel je načrtovane cilje na tem področju, to je zagotavljanje optimizacije denarnih tokov ob upoštevanju načela varnosti, likvidnosti in donosnosti z namenom, da zagotovi tekoče mesečno izpolnjevati finančne obveznosti iz pokojninskega in invalidskega zavarovanja ter vse ostale obveznosti.

Začetno stanje denarnih sredstev na računu zavoda v letu 2018 je znašalo 1,7 milijona evrov. Realizirani prilivi na transakcijski račun zavoda (brez upoštevanja vplačil državnega proračuna) so bili v vseh mesecih, razen v septembru in oktobru, višji od načrtovanih. V letu 2018 je zavod prejel za 51,6 milijona evrov več prilivov od načrtovanih v primerjavi z oceno denarnih tokov. Največje pozitivno odstopanje je bilo v februarju in je znašalo 10,5 milijona evrov. Zavod je v letu 2018 v primerjavi z letom 2017 prejel za 292,7 milijona evrov oziroma 7,4 odstotka več vplačil na transakcijski račun zavoda (brez upoštevanja vplačil državnega proračuna).

Slika III.1



Potrebna manjkajoča sredstva za pokrivanje odlivov je zavod uravnaval z načrtovanjem prilivov in odlivov ter v sodelovanju z MF zagotavljal sredstva v obliki dodatne obveznosti v skladu s 162. in 163. členom ZPIZ-2. Zavod je potreboval manj dodatne obveznosti od načrtovane v vseh mesecih, razen v septembru. Najvišje pozitivno odstopanje med prejeto in načrtovano višino dodatne obveznosti je bilo v juliju. Pozitivno odstopanje v juliju ter negativno odstopanje v septembru je posledica drugačne dinamike plačila sredstev s strani Kapitalske družbe d. d., v višini 50 milijonov evrov.

Obrestna mera za prosta denarna sredstva na podračunih je skozi vse leto 2018 znašala 0 odstotkov, zato zavod iz tega naslova ni prejel sredstev. Prav tako je znašala obrestna mera za denarne vloge skozi vse leto 0 odstotkov, zato zavod v letu 2018 dnevnih presežkov sredstev ni deponiral.

## **III.4 BILANCA STANJA**

Bilanca stanja je temeljni računovodski izkaz, v katerem je prikazano stanje sredstev in obveznosti do njihovih virov na dan 31. december 2018. Glavna knjiga in pomožne knjige so usklajene z dejanskim stanjem sredstev in obveznostmi do virov sredstev, ugotovljenim z inventurnim popisom na dan 31. december 2018, katerega poročilo je sprejel svet zavoda.

Preglednica III.2 Zneski v EUR.



Bilančna vsota je na dan 31. december 2018 znašala 925.919.949 evrov in je bila za 2,8 odstotka nižja v primerjavi z 31. decembrom 2017. Njeno znižanje je zlasti posledica za 35,2 milijona evrov nižjih terjatev za prispevke PIZ, za katere analitično evidenco po zavezancih vodi FURS. Skupna višina nezapadlih in zapadlih terjatev iz prispevkov PIZ je 536.531.520 evrov[[1]](#footnote-1), to je 57,9 odstotka bilančne vsote zavoda. Zelo pomembno postavko bilančne vsote predstavlja tudi tržna vrednost delnic Zavarovalnice Triglav d. d., ki se je v letu 2018 zvišala za skoraj 11 milijonov in znaša 237.449.828 evrov, to je 25,6 odstotka bilančne vsote. Skupno ti dve postavki predstavljata 83,6 odstotkov bilančne vsote.

### III.4.1 Sredstva

Sredstva (aktiva v bilanci stanja) so razdeljena na dolgoročna in kratkoročna sredstva ter zaloge. V strukturi aktive predstavljajo dolgoročna sredstva 39,9 odstotka, kratkoročna pa 60,1 odstotka vseh sredstev.

#### III.4.1.1 Dolgoročna sredstva

Dolgoročna sredstva zavoda sestavljajo neopredmetena sredstva, nepremičnine, oprema in druga opredmetena osnovna sredstva, dolgoročne finančne naložbe, dolgoročno dana posojila in depoziti ter dolgoročne terjatve iz poslovanja.

Preglednica III.3 Zneski v EUR.



**Neopredmetena sredstva** zavoda so predvsem nematerialne pravice za uporabo računalniških programov. Neodpisana vrednost teh sredstev se je glede na preteklo leto znižala za 21,1 odstotka in znaša 2.692.044 evrov. Večino vlaganj v neopredmetena sredstva v letu 2018 predstavljajo:

* razvoj aplikacij z dopolnjevanjem funkcionalnosti v višini 247.832 evrov;
* izvedba informacijskih rešitev za elektronsko izmenjavo podatkov na področju socialne varnosti z državami članicami EU (BiZPIZ EESSI) v višini 238.588 evrov;
* dokončanje v letu 2017 začetih vlaganj v virtualizacijsko okolje v višini 36.311 evrov;
* investicijo v program za pretvorbo gradiva v digitalno obliko v znesku 26.157 evrov;
* nakup Microsoftove programske opreme za 8.692 evrov;
* dopolnitev rešitve za upravljanje vsebin v internetnem in intranetnem okolju zavoda v znesku 7.415 evrov.

Obračunana amortizacija je znašala 1.285.479 evrov.

**Nepremičnine** zavoda predstavljajo zemljišča in zgradbe. Njihova neodpisana vrednostznaša 22.828.169 evrov in se je glede na leto 2017 znižala za 5,1 odstotka. Zavod je v letu 2018 med drugim izvedel:

- prodajo poslovnih prostorov na Štefanovi 3 v Ljubljani, katerih neodpisana vrednost ob prodaji je znašala 26.007 evrov in

- izločitev iz evidenc v letu 2001 v stečajnem postopku pridobljenih visoko hipotekarno obremenjenih nepremičnin v deležu 1/2 do 33/200, katerih dejanska vrednost je neznatna[[2]](#footnote-2).

Amortizacija je bila obračunana v višini 1.172.112 evrov.

Neodpisana vrednost **opreme in drugih opredmetenih osnovnih sredstev** je v letu 2018 znašala 2.579.045 evrov in se je glede na preteklo leto znižala za 12,6 odstotka. Vlaganja v opremo so bila realizirana v višini 644.495 evrov in predstavljajo predvsem:

* investicijo v računalniško in komunikacijsko opremo v višini 514.387 evrov;
* nadomestitev pisarniškega pohištva v znesku 97.973 evrov;
* nakup diktafonov v znesku 8.956 evrov.

Med opremo in drugimi opredmetenimi sredstvi je izkazan tudi predujem za nakup opreme v višini 1.178 evrov.

Obračunana je bila amortizacija opreme v znesku 1.008.880 evrov.

Pomembne **dolgoročne finančne naložbe** zavoda so:

* 7.836.628 delnic Zavarovalnice Triglav, d. d., katerih tržna vrednost je na bilančni dan znašala 237.449.828 evrov, glede na preteklo leto se je povišala za 4,8 odstotka. Je druga največja postavka v bilanci stanja, predstavlja 25,6 odstotka bilančne vsote;
* naložba v Nepremičninski sklad pokojninskega in invalidskega zavarovanja, d. o. o., znaša 103.182.783 evrov. Glede na preteklo leto je višja za 0,3 odstotka, po velikosti je tretja najpomembnejša postavka v bilanci stanja, predstavlja 11,1 odstotka bilančne vsote;
* naložba v Javni štipendijski, razvojni, invalidski in preživninski sklad Republike Slovenije v višini 760.098 evrov (naložba vse od ustanovitve ostaja nespremenjena);
* naložba v Zavod Vzajemnost v višini 2128 evrov (naložba vse od ustanovitve ostaja nespremenjena).

Med **dolgoročno danimi posojili** zavod izkazuje v preteklih letih dana posojila zaposlenim. Mesečno se usklajujejo z rastjo cen življenjskih potrebščin. Neodplačani sta še dve posojili. Odplačilo enega se pričakuje v naslednjem letu, zato se preostanek posojila v bilanci stanja izkazuje med kratkoročnimi finančnimi naložbami. Odplačilo drugega se izterjuje po sodni poti.

Med **drugimi dolgoročnimi terjatvami iz poslovanja** so izkazane predvsem terjatve iz naslova neuspešne poklicne rehabilitacije zavarovancev, katerih rok za vračilo je po sklenjenih dogovorih daljši od enega leta. Med drugimi dolgoročnimi terjatvami je izkazan tudi stanovanjski prispevek v rezervni sklad.

#### III.4.1.2 Kratkoročna sredstva in aktivne časovne razmejitve

Kratkoročna sredstva zavoda predstavljajo denarna sredstva v blagajni in na transakcijskih računih, kratkoročne terjatve do kupcev in uporabnikov EKN, dani predujmi, kratkoročne finančne naložbe, druge kratkoročne terjatve, neplačani odhodki in aktivne časovne razmejitve.

**Denarna sredstva** so na dan 31. december 2018 **v blagajni** zavoda znašala 228 evrov in **na podračunu** zavoda 1.712.231 evrov.

**Kratkoročne terjatve do kupcev** sestavljajo:

- terjatve do kupcev v državi v višini 23.973 evrov. Nanašajo se zlasti na zaračunane najemnine za poslovne prostore, stanovanja in počitniške zmogljivosti zavoda ter terjatve do zavarovalnic za kritje stroškov odtegovanja zavarovalnih premij za dopolnilno zdravstveno zavarovanje in življenjsko zavarovanje uživalcev pokojnin. Vključujejo tudi sporno terjatev v višini 10.228 evrov do najemnika poslovnih prostorov, ki najemnine ni poravnal v roku zapadlosti in se izterjuje;

- terjatve do kupcev v tujini za povračilo stroškov izdelave izvedenskih mnenj tujim nosilcem zavarovanja v višini 567 evrov.

Stanje **predujmov** v višini 859 evrov zajema plačila dobaviteljem za še ne dobavljeno blago in še ne opravljene storitve, in sicer za literaturo, pripravo vloge za ureditev nujne poti od počitniške kapacitete do javne ceste in potrošno blago za počitniške kapacitete.

V poslovnih knjigah zavod izkazuje tudi **varščino** za najem prostorov za arhiviranje dokumentarnega gradiva v Novi Gorici v višini 1.549 evrov.

**Kratkoročne terjatve do uporabnikov EKN** so vse terjatve, ki se nanašajo na razmerja med neposrednimi in posrednimi uporabniki proračuna. V letu 2018 so znašale 34.706 evrov in so se glede na leto 2017 znižale za 82,4 odstotka[[3]](#footnote-3). Glavnino terjatev do neposrednih uporabnikov proračuna države predstavljajo terjatve do MDDSZ, in sicer za povračila stroškov za storitve IK in za stroške izvajanja nakazovanja prejemkov PIZ ter povračila izplačanih nadomestil in DPP. Med terjatvami do posrednih uporabnikov proračuna države so izkazane terjatve do Nacionalnega laboratorija za zdravje, okolje in hrano za najemnino poslovnih prostorov v Celju. Zavod izkazuje tudi terjatve do ZZZS za stroške varovanja in komunalne storitve za poslovno stavbo na Stari cesti v Kranju.

Med **kratkoročnimi finančnimi naložbami** je izkazan del dolgoročnih terjatev iz naslova v preteklosti danih posojil zaposlenim v zavodu, ki zapade v plačilo v letu 2019, v višini 559 evrov.

**Druge kratkoročne terjatve** so se glede na preteklo leto znižaleza6,2 odstotka,predvsemzaradi nižjih terjatev iz prispevkov za PIZ. Druge terjatve zajemajo zlasti:

* zbirni znesek terjatev za zapadle in nezapadle prispevke PIZ[[4]](#footnote-4), za katere evidenco po posameznem zavezancu vodi FURS[[5]](#footnote-5), v višini 536.531.520 evrov[[6]](#footnote-6). Glede na preteklo leto so se znižale za 6,2 odstotka. Po sporazumu med zavodom in FURS[[7]](#footnote-7) je FURS posredoval podatke o višini zapadlih in pogojno izterljivih terjatev, o izterjanih terjatvah in o odpisih iz naslova prispevkov PIZ. Zapadle terjatve za prispevke PIZ so na dan 31. december 2018 znašale 224.943.802 evrov[[8]](#footnote-8) oziroma 11,1 odstotka manj kot pred letom dni in predstavljajo 41,9 odstotka vseh terjatev (zapadlih in nezapadlih) za prispevke PIZ. V letu 2018 je bil delež zapadlih terjatev v vseh terjatvah glede na leto 2017 nižji za 2,3 odstotne točke. Pogojno izterljive terjatve za prispevke PIZ so na dan 31. december 2018 znašale 94.743.604 evrov in so se glede na preteklo leto znižale za 6,1 odstotka. Njihov delež v zapadlih terjatvah je 42,1 odstotka, vseh terjatvah iz prispevkov za PIZ pa njihov delež glede na preteklo leto ostaja nespremenjen in je 17,7 odstotka. V letu 2018 je FURS izdal za 147.379.382 evrov sklepov o davčni izvršbi. Na podlagi sklepov je bilo izterjanih 50.751.983 evrov terjatev, kar predstavlja 34,4 odstotka vseh terjatev po izdanih sklepih. Zaradi neizterljivosti je FURS v letu 2018 odpisal 29.447.278 evrov prispevkov za PIZ, od tega 21.032 fizičnim osebam v višini 9.780.182 evrov in 3391 pravnim osebam v višini 19.667.097 evrov[[9]](#footnote-9). V letu 2018 je FURS pobral za 7,5 odstotka več prispevkov PIZ, znižale so se terjatve za prispevke PIZ, v teh terjatvah je nižji tudi pogojno izterljivi dolg, izterjano je bilo tudi več dolga po sodnih sklepih. Učinkovitost izterjave prispevkov PIZ se je glede na preteklo leto povečala;
* kratkoročne terjatve do državnih in drugih institucij v višini 56.897 evrov, ki se nanašajo na nadomestila plač za boleznine nad 30 dni, druga nadomestila plač in nadomestila za skrajšani delovni čas ter terjatve za preveč plačano dohodnino;
* terjatve za preveč izplačane pokojnine umrlim uživalcem v višini 80.780 evrov, ki so glede na preteklo leto za 18,3 odstotka nižje;
* terjatve do bank in tujih zavodov za vračilo pokojninskih prejemkov znašajo 951.297 evrov in so glede na preteklo leto nižje za 16,8 odstotka. Znižanje terjatev je predvsem rezultat sprotne elektronske izmenjave podatkov o smrtih uživalcev pokojnin z nosilci PIZ iz bivše skupne države;
* terjatve za neporavnane pobote so znašale 190.141 evrov in so v primerjavi s preteklim letom nižje za 1,1 odstotka;
* terjatve za preplačila pred letom 2000, ki so glede na preteklo leto nižje za 9,2 odstotka in znašajo 16.544 evrov;
* terjatve v regresnih zadevah, ki so v primerjavi z letom 2017 nižje za 21,6 odstotka in znašajo 128.361 evrov;
* druge terjatve, katerih vsebina so terjatve za povračilo stroškov neuspešno opravljene poklicne rehabilitacije in za povračilo drugih neupravičenih prejemkov v višini 28.119 evrov;
* sporne terjatve, ki se nanašajo na sodne izterjave za povračilo stroškov poklicne rehabilitacije, izplačanih štipendij in druge sporne terjatve iz naslova PIZ v skupni višini 182.282 evrov;
* terjatve za preplačila pokojninskih prejemkov (vključno s spornimi terjatvami za preplačila, ki so bile posredovane v izvršbo na FURS), ki so se glede na preteklo leto znižale za 6,1 odstotka in so znašale 2.807.479 evrov;
* kratkoročni del dolgoročnih terjatev 5.094 evrov.

Med **neplačanimi odhodki** so izkazane neplačane obveznosti. V letu 2018 so znašale 13.023.617 evrov in so se glede na preteklo leto zvišale za 4,7 odstotka. K zvišanju so največ prispevale višje obveznosti do dobaviteljev. Neplačani odhodki med drugim zajemajo:

* obračunane plače zaposlenih za december 2018;
* nezapadle račune dobaviteljev;
* druge neplačane kratkoročne obveznosti iz poslovanja;
* neplačane kratkoročne obveznosti do uporabnikov EKN;
* obračunane še nezapadle obvezne dajatve;
* obračunane neplačane obveznosti do uživalcev za izplačilo pokojninskih in invalidskih prejemkov;
* neplačane dolgoročne obveznosti.

V **aktivnih časovnih razmejitvah** so med drugim evidentirana predplačila stroškov za navitje poštninskega stroja, ki do 31. decembra 2018 še niso bili porabljeni, v višini 3760 evrov in vnaprej vračunani prihodki zaradi podaljšanja proračunskega leta v višini 130.053 evrov, ki se nanašajo na prilive na prehodna davčna podračuna 845 in 846 na dan 31. december 2018[[10]](#footnote-10) ter prehodno nezaračunani prihodki za prejete predujme v višini 176.272 evrov.

#### III.4.1.3 Zaloge

Zaloge so znašale 22.175 evrov. Nanašajo se predvsem na tiskane obrazce ter pisarniški material. Vrednost zalog se je v letu 2018 znižala za 5,2 odstotka.

### III.4.2 Obveznosti do virov sredstev

Obveznosti do virov sredstev (pasiva v bilanci stanja) sestavljajo kratkoročne obveznosti in pasivne časovne razmejitve ter lastni viri in dolgoročne obveznosti. Kratkoročne obveznosti zajemajo obveznosti za prejete predujme in varščine, obveznosti do zaposlenih, do dobaviteljev, obveznosti do uporabnikov EKN, druge kratkoročne obveznosti in neplačane prihodke. Dolgoročne obveznosti so dolgoročno neplačani prihodki in druge dolgoročne obveznosti.

V strukturi pasive lastni viri in dolgoročne obveznosti predstavljajo 40,1 odstotka, kratkoročne obveznosti pa 59,9 odstotka vseh obveznosti do virov sredstev.

#### III.4.2.1 Kratkoročne obveznosti in pasivne časovne razmejitve

**Kratkoročne obveznosti** med drugim zajemajo:

* prejete predujme za kritje stroškov izdelave izvedenskih mnenj za oceno trajne nezmožnosti za delo zaradi uveljavljanja varstvenega dodatka po 54. členu ZSVarPre v višini 2.022 evrov in dolgoročno obveznost, za prejeto predplačilo v višini 175.251 evrov za izvedbo projekta EESSI, ki se bo zaključil v letu 2019;
* kratkoročno obveznost za prejeto varščino za nakup poslovnega prostora na Štefanovi ulici 5, v Ljubljani, v višini 4.073 evrov;
* obveznosti do zaposlenih, med katerimi so izkazane obračunane plače za december 2018, v znesku 1.637.142 evrov in so se glede na preteklo leto zvišale za 3,3 odstotka;
* glede na preteklo leto za 24,8 odstotka višje obveznosti do dobaviteljev, ki z vključenim kratkoročnim delom dolgoročnih obveznosti v višini 2.897 evrov znašajo 1.496.884 evrov;
* druge kratkoročne obveznosti iz poslovanja v višini 9.686.098 evrov, ki so se glede na leto 2017 zvišale za 1,9 odstotka in vključujejo:
* obveznosti za dajatve v višini 441.541 evrov, ki zajemajo prispevke in davke od osebnih prejemkov zaposlenih in drugih prejemkov ter premije kolektivnega dodatnega pokojninskega zavarovanja, turistične takse, nadomestila za uporabo stavbnih zemljišč in RTV prispevek,
* obveznosti za davek na dodano vrednost v višini 4561 evrov,
* ostale kratkoročne obveznosti v skupni višini 9.076.956 evrov, med katerimi so tudi obveznosti do uživalcev za izplačilo invalidskih prejemkov v znesku 908.331 evrov, obveznosti za pridržane pokojninske in invalidske prejemke na podlagi sodnih sklepov, ki še niso pravnomočni v znesku 532.974 evrov in obveznosti za prostovoljno zdravstveno zavarovanje uživalcev pokojnin za december 2018 v znesku 7.608.131 evrov,
* obveznosti na podlagi odtegljajev od prejemkov zaposlenih v višini 47.064 evrov,
* obveznosti do zavezancev za vračila prispevkov PIZ, za katere vodi evidenco FURS, v znesku 115.976 evrov[[11]](#footnote-11);
* obveznosti do uporabnikov EKN izkazane v višini 462.549 evrov, ki med drugim zajemajo obveznost do proračuna iz naslova vračila preveč plačane dodatne obveznosti za leto 2018, ki je bila plačana 11. 2. 2019, obveznosti do UJP za plačilo stroškov izvajanja plačilnega prometa, obveznosti do ZZZS za izvajanje storitev matične evidence, obveznosti do Medicinske fakultete za izdajo izvedenskih mnenj, obveznosti do MJU za storitve SIGEN-CA, izdajo kvalificiranih potrdil, storitve časovnega žigosanja, najem komunikacijske opreme in strokovnega izpita ter obveznosti do izobraževalnih institucij iz naslova izvajanja poklicne rehabilitacije zavarovancev.

**Neplačani prihodki** soznašali 541.200.650 evrov. Glede na preteklo leto so se znižali za 6,2 odstotka, predvsem zaradi nižjih terjatev za prispevke PIZ, za katere evidenco po posameznem zavezancu vodi FURS[[12]](#footnote-12).

**Pasivne časovne razmejitve** se nanašajo na vnaprejšnja plačila materiala in storitev ter osnovnih sredstev. V primerjavi s preteklim letom so se znižale za 4,7 odstotka.

#### III.4.2.2 Lastni viri in dolgoročne obveznosti

Lastne vire predstavlja splošni sklad, ki je analitično sestavljen iz splošnega sklada za:

* neopredmetena dolgoročna sredstva in opredmetena osnovna sredstva (28.099.259 evrov),
* finančne naložbe (5807 evrov), delnice Zavarovalnice Triglav, d. d. (237.449.828 evrov),
* finančne naložbe v Nepremičninski sklad PIZ, d. o. o. (103.182.783 evrov),
* namenska sredstva prenesena javnim skladom (760.098 evrov),
* drugo (1.604.461 evrov).

Povečanje splošnega sklada za 2,5 odstotka je zlasti posledica višje tržne vrednosti delnic Zavarovalnice Triglav, d. d. in povečanja finančne naložbe v Nepremičninski sklad PIZ, d. o. o. kljub znižanju splošnega sklada za neopredmetena dolgoročna sredstva in opredmetena sredstva. Nižanje splošnega sklada za neopredmetena dolgoročna sredstva in opredmetena sredstva pomeni, da so zavodova vlaganja v omenjena sredstva nižja, kot se ta sredstva v letu izrabljajo (amortizirajo). Vrednost tega sklada se že nekaj let zaporedoma znižuje.

Med dolgoročnimi pasivnimi časovnimi razmejitvami so izkazani dolgoročno odloženi prihodki v višini 73.175 evrov, ki bodo v obdobju, daljšem od enega leta, pokrili predvidene odhodke.

Med drugimi dolgoročnimi obveznostmi sta izkazani dolgoročna obveznost iz poslovanja, ki se nanaša na zadržano kupnino poslovnega prostora v Novem mestu, do izpolnitve pogodbenih obveznosti in dolgoročna obveznost za nakup programske opreme.

### III.4.3 Izvenbilančna evidenca

V izvenbilančno evidenco so vključeni/a:

* nerazporejena plačila prispevkov za PIZ po evidenci FURS v višini 7.151.163 evrov[[13]](#footnote-13);
* prejete garancije za resnost ponudbe, kakovostno izvedbo posla in garancijsko dobo, skladno z ZJN-3 in sklenjenimi pogodbami, v višini 767.671 evrov;
* zasežena denarna sredstva na podračunu zavoda v višini 12.231 evrov, ki se nanašajo na zasežena sredstva po sodnih sklepih, ki še niso pravnomočni;
* obveznosti, ki bi lahko nastale zaradi tožb uživalcev zoper izdane odločbe o preplačilu v znesku 100.488 evrov;
* obveznosti, ki bi lahko nastale zaradi odškodninskih tožb zoper zavod v višini 430.438 evrov[[14]](#footnote-14);
* tožbe zavoda za povrnitev škode v višini 628.634 evrov;
* druge potencialne terjatve iz naslova pravnih zadev v višini 535.156 evrov;
* druge potencialne obveznosti iz naslova pravnih zadev v višini 6685 evrov;
* vložene tožbe iz naslova neporavnanih regresnih zadev v višini 1.454.331 evrov;
* terjatve iz regresnih zahtevkov v višini 646.123 evrov.

## **III.5 IZKAZ PRIHODKOV IN ODHODKOV S POJASNILI**

Prihodki in odhodki se v skladu s predpisi priznavajo po načelu denarnega toka. Zavod je v letu 2018 realiziral izravnavo med prihodki in odhodki v višini 5.295.175.086 evrov.

Preglednica III.4 Zneski v EUR.



nadaljevanje Zneski v EUR.



nadaljevanje Zneski v EUR.



nadaljevanje Zneski v EUR.



### III.5.1 Prihodki

Skupni prihodki zavoda so bili realizirani v višini 5.295.175.086 evrov in so bili za 1,1 odstotka nižji od načrtovanih. V primerjavi z letom 2017 so bili skupni prihodki zavoda nominalno višji za 3,5 odstotka oziroma realno za 1,8 odstotka (povprečna letna inflacija je znašala 1,7 odstotka).

V strukturi prihodkov predstavljajo:

* davčni prihodki - prispevki za socialno varnost in drugi davki 78,7 odstotka (75,7 odstotka v letu 2017);
* transferni prihodki - vplačila državnega proračuna, prispevki za PIZ od starševskih nadomestil od MDDSZ, prispevki za PIZ od nadomestil za čas brezposelnosti ZRSZ in prispevki za PIZ od nadomestil zaradi bolezenske odsotnosti, ki jih ZZZS neposredno izplačuje upravičencem ter priliv KAD 20,8 odstotka (23,7 odstotka v letu 2017);
* drugi prihodki - nedavčni prihodki, kapitalski prihodki in prejeta sredstva iz EU in iz drugih držav 0,5 odstotka (enako kot v letu 2017).

Slika III.2



V strukturi prihodkov zavoda se je v letu 2018 v primerjavi z letom 2017 za 2,9 odstotne točke povečal delež davčnih prihodkov kot posledica višjih prihodkov od prispevkov za socialno varnost ter je najvišji od leta 1996, ko je bila dvakrat znižana prispevna stopnja delodajalca. Delež transfernih prihodkov, ki predstavlja predvsem tekočo in dodatno obveznost državnega proračuna, se je znižal za 2,9 odstotne točke. Delež drugih prihodkov je ostal nespremenjen. V strukturi skupnih prihodkov zavoda predstavljajo davčni in transferni prihodki 99,5 odstotka (enako kot v letu 2017).

Slika III.3



#### *III.5.1.1 Davčni prihodki (prispevki za socialno varnost ter drugi davki in prispevki)*

Davčni prihodki so bili v letu 2018 realizirani v višini 4.165.878.996 evrov oziroma 102,9 odstotka načrtovanih v FN 2018 zaradi višjih prihodkov od prispevkov za socialno varnost. V primerjavi z letom 2017 so bili davčni prihodki za 7,5 odstotka oziroma 290,4 milijona evrov višji.

Prihodke od prispevkov za socialno varnost sestavljajo prispevki zaposlenih, delodajalcev, samozaposlenih in ostali prispevki. Njihova višina je odvisna od višine izplačanih plač oziroma zavarovalnih osnov, števila zavarovancev, višine prispevne stopnje, izterjave neplačanih prispevkov in višine zamudnih obresti iz naslova prispevkov.

Prihodki od prispevkov za socialno varnost so bili realizirani v višini 4.165.878.996 evrov in so bili za 2,9 odstotka oziroma 117,7 milijona evrov višji od načrtovanih. Razlog je predvsem višja rast zaposlenosti v RS - prejemnikov plač in s tem višja nominalna rast prispevne osnove, kot je bila upoštevana na podlagi makroekonomskih izhodišč pri pripravi FN 2018.

V primerjavi z letom 2017 so bili prihodki od prispevkov za socialno varnost višji za 7,5 odstotka oziroma 291,7 milijona evrov. Prihodki od prispevkov zaposlenih so bili višji za 7,6 odstotka, delodajalcev za 8,1 odstotka, od samozaposlenih za 6,2 odstotka ter od ostalih prispevkov za 1,6 odstotka. V FN 2018 je bila načrtovana 5,7-odstotna nominalna rast prispevne osnove, medtem ko naj bi po zadnji (Jesenski) napovedi UMAR 2018 znašala 7,6 odstotka. Povprečna bruto plača v RS za leto 2018 se je zvišala za 3,4 odstotka, medtem kot je bila načrtovana s FN 2018 v višini 3,6 odstotka. Na maso sredstev za plače oziroma prispevne osnove vpliva tudi rast zaposlenosti v RS (prejemnikov plač). Na podlagi podatkov UMAR za leto 2018 je bila načrtovana v višini 2,0 odstotka, po zadnji napovedi pa naj bi znašala 3,2 odstotka. V letu 2018 so na višje prihodke od prispevkov med drugim vplivala tudi višja izplačila plač na podlagi Aneksa št. 2 h kolektivni pogodbi obvezne socialne varnosti – tarifni del, Aneksa št. 10 h kolektivni pogodbi za javni sektor (KPJS), s 1. julijem 2017 pridobljene pravice do izplačila višje plače uslužbencev na delovnih mestih, ki so bila razvrščena do 26. plačnega razreda pred spremembo uvrstitve, napredovanj javnih uslužbencev od januarja 2018 dalje na podlagi ZUPPJS17 ter na novo določene najnižje osnove za plačilo prispevkov za pokojninsko in invalidsko zavarovanje za leto 2018 za posamezne kategorije zavarovancev v skladu z določbami ZPIZ-2.

Prispevki zaposlenih, realizirani v višini 2.430.111.350 evrov, predstavljajo 45,9-odstotni delež v strukturi skupnih prihodkov in se plačujejo iz bruto plač ali zavarovalnih osnov. Od načrtovanih za leto 2018 so bili višji za 2,6 odstotka oziroma 61,3 milijona evrov. Struktura plačnikov tovrstnih prispevkov kaže, da so zaposleni pri pravnih osebah plačali skupaj 2.289.091.419 evrov ali 94,2 odstotka, zaposleni pri fizičnih osebah 96.611.422 evrov ali 4,0 odstotka prispevkov zaposlenih, medtem ko je bilo plačilo prispevka od začasnih in občasnih del študentov in dijakov realizirano v višini 41.129.481 evrov ali 1,7 odstotka prispevkov zaposlenih ter plačilo prispevka iz drugih pravnih razmerij v višini 3.279.027 evrov ali 0,1 odstotka prispevkov zaposlenih.

Glede na leto 2017 so se prispevki zaposlenih v letu 2018 zvišali za 7,6 odstotka. Vrednostno so se zvišali prispevki za zaposlene pri pravnih osebah za 164,6 milijona evrov oziroma 7,7 odstotka, medtem ko so se za zaposlene pri fizičnih osebah zvišali za 4,2 milijona evrov oziroma 4,6 odstotka. Prispevki od začasnih in občasnih del študentov in dijakov so se zvišali za 5,5 odstotka oziroma 2,1 milijona evrov. V primerjavi z letom 2017 se je strukturni delež največjih dveh prispevkov, in sicer prispevkov zaposlenih pri pravnih osebah zvišal za 0,2 odstotne točke ter pri zaposlenih pri fizičnih osebah, ki opravljajo dejavnost znižal za 0,1 odstotne točke.

Prispevki delodajalcev so bili realizirani v višini 1.428.416.495 evrov in predstavljajo 27,0-odstotni delež v strukturi skupnih prihodkov. V primerjavi s FN 2018 so bili višji za 3,3 odstotka. Največji delež predstavljajo prispevki za zaposlene pri pravnih osebah, ki znašajo 1.306.347.605 evrov oziroma 91,5 odstotka vseh prispevkov delodajalcev. Sledijo prispevki za zaposlene pri fizičnih osebah (3,8 odstotka), prispevki za PIZ za posebne primere zavarovanja (2,3 odstotka), prispevki za PIZ za začasna in občasna dela študentov in dijakov (1,7 odstotka) ter skupni delež drugih vrst prispevkov, ki znaša 0,7 odstotka.

Glede na leto 2017 so se prispevki delodajalcev v letu 2018 zvišali za 8,1 odstotka. Vrednostno so se najbolj zvišali prispevki za zaposlene pri pravnih osebah za 95,8 milijona evrov oziroma 7,9 odstotka, medtem ko so se pri zaposlenih pri fizičnih osebah zvišali za 2,7 milijona evrov oziroma 5,1 odstotka. S 1. aprilom 2018 so se zvišali prispevki za posebne primere zavarovanja v višini 2,7 odstotka, kot je znašalo zvišanje povprečne plače leta 2017 v primerjavi z letom 2016.

Prispevki samozaposlenih so bili realizirani v višini 210.092.307 evrov in so bili za 3,2 odstotka višji od načrtovanih. Na višino le-teh vpliva število zasebnikov, lastnikov kmetijskih zemljišč in zaposlenih z zavarovalno dobo s povečanjem ter višina njihovih zavarovalnih osnov in plač. Poleg navedenega so na višino prispevkov samozaposlenih v skladu z določbami ZPIZ-2 vplivale tudi na novo določene najnižje osnove za plačilo prispevkov za PIZ (za posamezne kategorije zavarovancev). Prispevki samozaposlenih so v strukturi prihodkov znašali 4,0 odstotka. Mednje sodijo prispevek fizičnih oseb od zavarovalne osnove po stopnji 8,85 odstotka (35,5 odstotka v strukturi) v višini 74.533.622 evrov in iz zavarovalne osnove po stopnji 15,50 odstotka (62,1 odstotka) v višini 130.542.050 evrov, prispevek od lastnikov kmetijskih zemljišč (2,4 odstotka) ter posebni prispevki za PIZ za zavarovalno dobo s povečanjem od oseb, ki opravljajo dejavnost in pri njih zaposlenih (0,001 odstotka).

V primerjavi z letom 2017 so bili prihodki od prispevkov samozaposlenih višji za 6,2 odstotka. Vrednostno so se najbolj zvišali prispevki za PIZ od in iz zavarovalne osnove (za 6,3 odstotka oziroma 4,4 milijona evrov ter za 6,3 odstotka oziroma 7,7 milijona evrov). Po zadnjih statističnih podatkih SURS je bilo v letu 2018 v povprečju za 1,8 odstotka več samozaposlenih oseb (brez kmetov) kot v letu 2017.

Ostale prispevke za socialno varnost sestavljajo zamudne obresti iz naslova prispevkov, prispevki delojemalca od starševskih nadomestil, katerih plačnik je MDDSZ, prispevki delojemalca od nadomestil zaradi bolezenske odsotnosti, ki jih ZZZS neposredno izplačuje upravičencem, prihodki od prispevkov delojemalca od nadomestil za čas brezposelnosti, katerih plačnik je ZRSZ, prispevki za prostovoljno vključitev v obvezno zavarovanje ter prispevki iz osebnega dopolnilnega dela. Realizirani so bili v višini 97.258.844 evrov. Glede na FN 2018 so bili višji za 4,7 odstotka. Višje doseganje načrta je predvsem odraz višjih plačil prispevkov delojemalca od starševskih nadomestil (za 5,3 odstotka oziroma 2,6 milijona evrov), prispevkov delojemalca od nadomestil za čas brezposelnosti (za 6,3 odstotka oziroma 1,4 milijona evrov), prispevkov za prostovoljno vključitev v obvezno zavarovanje (za 3,4 odstotka oziroma 383 tisoč evrov) ter prispevkov delojemalca od nadomestil zaradi bolezenske odsotnosti, ki jih ZZZS neposredno izplačuje upravičencem (za 3,6 odstotka oziroma 137 tisoč evrov). Plačila zamudnih obresti iz naslova prispevkov za PIZ so bila nižja za 2,9 odstotka oziroma 151 tisoč evrov ter prispevki iz osebnega dopolnilnega dela, ki so bili nižji za 6,8 odstotka oziroma 11 tisoč evrov.

Ostali prispevki za socialno varnost so bili v primerjavi z letom 2017 višji za 1,6 odstotka, zaradi za 5,0 odstotka oziroma 2,5 milijona evrov višjih prihodkov od prispevkov delojemalca od starševskih nadomestil, za 2,0 odstotka oziroma 231 tisoč evrov višjih prihodkov od prispevkov za prostovoljno vključitev v obvezno zavarovanje, za 4,3 odstotka oziroma 209 tisoč evrov višjih prihodkov iz naslova zamudnih obresti iz naslova prispevkov za PIZ ter za 3,9 odstotka oziroma 148 tisoč evrov višjih prihodkov od prispevkov delojemalca od nadomestil zaradi bolezenske odsotnosti, ki jih ZZZS neposredno izplačuje. Prispevki delojemalca od nadomestil za čas brezposelnosti so bili nižji za 6,2 odstotka oziroma 1,6 milijona evrov ter prispevki iz osebnega dopolnilnega dela nižji za 1,2 odstotka oziroma 2 tisoč evrov.

#### *III.5.1.2 Transferni prihodki*

Med transferne prihodke se po ekonomski klasifikaciji prihodkov uvrščajo prihodki iz državnega proračuna, ZRSZ, MDDSZ, ZZZS, KAD ter prejeta sredstva iz državnega proračuna iz sredstev proračuna EU in iz drugih držav. Realizirani so bili v višini 1.102.036.614 evrov in so bili za 13,7 odstotka oziroma 174,6 milijona evrov nižji od načrtovanih. V primerjavi z letom 2017 so bili nižji za 9,3 odstotka oziroma 112,6 milijona evrov.

Zavod je v letu 2018 iz državnega proračuna prejel 1.006.509.107 evrov oziroma 15,0 odstotkov manj, kot je bilo načrtovano, pri čemer sta bili od FN 2018 nižji tako tekoča kot dodatna obveznost državnega proračuna.

Prihodki iz naslova tekoče obveznosti iz državnega proračuna so bili v FN 2018 načrtovani v višini 223.000.000 evrov. Prejeta sredstva iz tega naslova so bila v letu 2018 realizirana v višini 167.407.160 evrov, kar pomeni 75,1 odstotka FN 2018. Navedeni znesek ustreza nakazilu dvanajstih mesečnih akontacij v skupni višini 223.000.000 evrov, ki je bil maja 2018 znižan za 55.592.840 evrov zaradi obračuna obveznosti RS za pokojnine, priznane pod ugodnejšimi pogoji in druge pokojninske prejemke ter izpadle prispevke za PIZ za leto 2017.

Glede na leto 2017 so bili prihodki iz naslova tekoče obveznosti državnega proračuna nižji za 17,9 odstotka oziroma 36,5 milijona evrov, zaradi v maju 2018 izvedenega poračuna tekočih obveznosti RS za leto 2017 ter nižjega mesečnega zneska akontacije v letu 2018.

Prihodki iz naslova dodatne obveznosti državnega proračuna so bili v letu 2018 realizirani v višini 839.101.947 evrov. S FN 2018 so bili načrtovani v višini 960.576.814 evrov, kar pomeni, da je zavod prejel 12,6 odstotka oziroma 121,5 milijona evrov manj od načrtovanih, predvsem zaradi višjih davčnih prihodkov v primerjavi s FN. V primerjavi z letom 2017 so bila ta sredstva nižja za 8,4 odstotka oziroma 76,5 milijona evrov.

Druge transferne prihodke zavoda predstavljajo nakazana sredstva:

* + MDDSZ, ki plačuje prispevke delodajalca za PIZ od starševskih nadomestil. V letu 2018 so ti prispevki znašali 30.086.746 evrov in so bili za 5,3 odstotka višji od načrtovanih. V primerjavi z letom 2017 so bili višji za 4,9 odstotka;
  + ZRSZ, ki plačuje prispevke delodajalca za PIZ od nadomestil za čas brezposelnosti. Realizirani so bili v višini 13.494.948 evrov in so bili za 7,2 odstotka višji v primerjavi s FN 2018 ter za 6,3 odstotka nižji, v primerjavi z letom 2017. V letu 2018 se je v primerjavi z letom 2017 povprečno število brezposelnih zavarovancev zmanjšalo za 7,6 odstotka;
  + ZZZS, ki je plačnik prispevkov delodajalca za PIZ od nadomestil plač zaradi bolezenske odsotnosti, ki jih neposredno izplačuje upravičencem. V letu 2018 so znašali 1.945.813 evrov in so bili za 1,6 odstotka višji od načrtovanih. V primerjavi z letom 2017 so bili za 2,7 odstotka višji. Na podlagi zadnjih statističnih podatkov ZZZS v obdobju januar-september 2018 v primerjavi z enakim obdobjem leta 2017 se je povečalo tako število primerov (za 6,5 odstotka) kot tudi število dni (za 7,8 odstotka) začasne zadržanosti od dela v breme obveznega zdravstvenega zavarovanja;
  + KAD, ki je skladno z določbami ZIPRS1819 ter po pogodbi, sklenjeni med zavodom in KAD, v juliju 2018 zavodu nakazal 50,0 milijonov evrov. Sredstva so bila enaka načrtovani višini v FN 2018 in primerjavi z letom 2017.

#### *III.5.1.3 Drugi prihodki (nedavčni prihodki, kapitalski prihodki ter prejeta sredstva iz EU in iz drugih držav)*

Nedavčni prihodki vključujejo sredstva iz naslova udeležbe na dobičku in dohodkov od premoženja, prihodke od prodaje blaga in storitev ter druge nedavčne prihodke. Realizirani so bili v višini 27.033.804 evrov in so bili v primerjavi z načrtovanimi nižji za 13 tisoč evrov, predvsem zaradi nižjih drugih nedavčnih prihodkov (konto 7141) ter prihodkov od premoženja.

Glavnino prihodkov iz naslova udeležbe na dobičku in dohodkov od premoženja predstavljajo dividende Zavarovalnice Triglav, d. d., ki so bile realizirane v višini 19.591.570 evrov in so bile enake kot v letu 2017 ter načrtovanim s FN 2018. Prihodki od premoženja so bili v letu 2018 realizirani v višini 134.087 evrov oziroma 10,2 odstotka manj od načrtovanih s FN 2018. V primerjavi z letom 2017 so bili ti prihodki nižji za 1,4 odstotka, predvsem zaradi nižjih prihodkov od najemnin za poslovne prostore.

Prihodki od prodaje blaga in storitev so bili realizirani v višini 979.604 evrov, kar pomeni 0,4 odstotka manj v primerjavi z načrtovanimi s FN 2018. V primerjavi z letom 2017 so bili ti prihodki višji za 1,0 odstotek, predvsem zaradi višjih prihodkov od povračil stroškov za preglede na IK (MDDSZ) ter drugih prihodkov od prodaje blaga in storitev.

Drugi nedavčni prihodki so bili realizirani v višini 6.328.542 evrov, kar je 0,1 odstotka več od FN 2018. Slabo polovico drugih nedavčnih prihodkov predstavljajo prihodki na podlagi EU zakonodaje in sporazumov o socialnem zavarovanju, ki so bili realizirani v višini 3.061.899 evrov oziroma 96,8 odstotka FN 2018. Pri dokupih pokojninske dobe je bilo realizirano 132,8 odstotka FN 2018, kar znaša 295 tisoč evrov več od načrtovane višine ter pri drugih prostovoljnih prispevkih za socialno varnost (prispevki za zavarovalno dobo s povečanjem, dokup pokojninske dobe po 202. a. členu ZPIZ-2) 112,6 odstotka FN 2018, kar pomeni 30 tisoč evrov več od načrtovane višine.

V primerjavi z letom 2017 so bili nedavčni prihodki višji za 0,7 odstotka oziroma 192 tisoč evrov, ker so bili višji predvsem dokupi pokojninske dobe. Drugi prostovoljni prispevki za socialno varnost (podkonto 7140 99) so bili v primerjavi z letom 2017 višji za 3,9 odstotka. Med njimi so bili prispevki za zavarovalno dobo s povečanjem realizirani v višini 88.142 evrov oziroma 48,2 odstotka manj kot v letu 2017 ter dokupi pokojninske dobe po 202. a členu ZPIZ-2, ki so bili realizirani v višini 181.500 evrov oziroma 103,1 odstotka več kot v letu 2017.

Kapitalski prihodki predstavljajo prihodke od prodaje osnovnih sredstev ter zemljišč in neopredmetenih sredstev. Realizirani so bili v višini 184.675 evrov, medtem ko s FN 2018 niso bili načrtovani. Glavnino teh prihodkov predstavljajo prihodki od prodaje poslovnih prostorov na Štefanovi ulici 3 v Ljubljani v višini 180.150 evrov. Ostale prihodke v skupni višini 4.525 evrov pa predstavljajo prihodki od prodaje računalniške in pisarniške opreme. V primerjavi z realiziranimi v letu 2018 so bili kapitalski prihodki višji za 332,7 odstotka oziroma 142 tisoč evrov.

Prejeta sredstva iz EU in iz drugih držav so v letu 2018 znašala 40.998 evrov in predstavljajo prihodke iz naslova prenosa pokojninskih pravic iz sistema EU po ZPPP v višini 36.810 evrov oziroma 18,4 odstotka načrtovanih ter povrnjene izdatke od Evropske komisije v višini 4.188 evrov oziroma 77,8 odstotka načrtovanih s FN 2018.

V primerjavi z letom 2017 so bila prejeta sredstva iz EU in iz drugih držav nižja za 82,7 odstotka oziroma 197 tisoč evrov zaradi nižjih prihodkov iz naslova prenosa pokojninskih pravic iz sistema EU po ZPPP ter prejetih sredstev od drugih evropskih institucij.

### III.5.2 Odhodki

Skupni odhodki zavoda so znašali 5.295.175.086 evrov in so bili za 1,1 odstotka nižji od načrtovanih. Nižje realizirana je bila večina glavnih postavk na strani odhodkov, razen nadomestila iz invalidskega zavarovanja.

V primerjavi z letom 2017 so bili skupni odhodki zavoda nominalno višji za 3,5 odstotka oziroma 177,9 milijona evrov. Med njimi so bili višji predvsem odhodki za pokojnine in posledično plačila prispevka za zdravstveno zavarovanje upokojencev in uživalcev nadomestil iz invalidskega zavarovanja, transferi za zagotavljanje socialne varnosti ter nadomestila iz invalidskega zavarovanja.

Skladno z določbami ZPIZ-2 je bila opravljena februarska uskladitev v višini 2,2 odstotka z veljavnostjo od 1. januarja 2018 dalje ter po prvem odstavku 65. člena ZIPRS1819 izredna uskladitev pokojnin in drugih prejemkov v aprilu 2018 v višini 1,1 odstotka (kar pomeni na letni ravni skupaj 3,0 odstotka) in sta bili enaki načrtovani s FN 2018.

V strukturi vseh odhodkov zavoda v letu 2018 predstavljajo pokojnine, prispevki za zdravstveno zavarovanje uživalcev pravic, transferi za zagotavljanje socialne varnosti ter nadomestila iz invalidskega zavarovanja 99,3 odstotka (99,2 odstotka v letu 2017).

V strukturi odhodkov zavoda, razvrščenih po namenih, predstavljajo:

* + pokojnine 84,4 odstotka (84,3 odstotka v letu 2017);
  + prispevki za zdravstveno zavarovanje uživalcev pravic 7,5 odstotka (enako kot v letu 2017);
  + transferi za zagotavljanje socialne varnosti 4,5 odstotka (enako kot v letu 2017);
  + nadomestila iz invalidskega zavarovanja 2,8 odstotka (enako kot v letu 2017);
  + stroški delovanja zavoda (tj. plače in drugi izdatki zaposlenim, prispevki delodajalcev za socialno varnost, izdatki za blago in storitve ter investicije) 0,7 odstotka (0,8 odstotka v letu 2017);
  + tekoči transferi v tujino 0,02 odstotka (enako kot v letu 2017);
  + transferi nepridobitnim organizacijam in ustanovam 0,01 odstotka (enako kot v letu 2017).

Slika III.4



#### *III.5.2.1 Odhodki za pokojnine*

Odhodki za pokojnine so bili realizirani v višini 4.471.728.382 evrov in so bili za 0,8 odstotka nižji od načrtovanih v FN 2018. Razlog za nižje odhodke je predvsem nižja rast povprečnega števila uživalcev vseh pokojnin skupaj. Ti zajemajo uživalce starostnih pokojnin (vključujejo tudi predčasne pokojnine, 20 % predčasne ali starostne pokojnine ter delne pokojnine), invalidskih, družinskih, vdovskih, kmečkih, vojaških ter drugih pokojnin. S FN 2018 je bila načrtovana 1,1-odstotna rast povprečnega števila vseh uživalcev pokojnin, medtem ko je bila realizirana 0,4-odstotna rast.

Odhodki za pokojnine so bili v primerjavi z letom 2017 višji za 3,6 odstotka oziroma 157,0 milijonov evrov, predvsem zaradi višjih odhodkov za starostne, vdovske in invalidske pokojnine. Višji so bili zaradi obeh uskladitev pokojnin in drugih prejemkov, rasti povprečnega števila uživalcev ter izplačil razlike do zagotovljene pokojnine po ZPIZ-2C.

Največji delež v strukturi pokojnin so v letu 2018 predstavljali odhodki za starostne pokojnine, in sicer 77,9 odstotka (77,3 odstotka v letu 2017). Znašali so 3.484.001.979 evrov, kar je 0,8 odstotka manj, kot je bilo načrtovano, ter za 4,5 odstotka oziroma 148,6 milijona evrov več kot leta 2017. V letu 2018 je bila realizirana 1,4-odstotna rast povprečnega števila uživalcev starostnih pokojnin (ki vključujejo tudi izplačilo 20 % predčasne ali starostne pokojnine, kjer je bila rast 16,8-odstotna), medtem ko je bila v FN 2018 načrtovana 2,3-odstotna rast povprečnega števila uživalcev ter uskladitvi pokojnin v februarju in aprilu 2018, ki sta enaki načrtovani s FN 2018. V letu 2018 je bila v skladu z ZPIZ-2C uživalcem izplačana razlika do zagotovljene pokojnine in s tem višja starostna pokojnina v skupni višini 14.313.944 evrov.

V primerjavi z letom 2017 so se odhodki za 20 % predčasne ali starostne pokojnine, ki so bili realizirani v višini 16.506.360 evrov, povečali za 14,6 odstotka oziroma 2,1 milijona evrov. Odhodki za delne pokojnine so bili realizirani v višini 17.088.867 evrov in v primerjavi z letom 2017 višji za 21,8 odstotka oziroma 3,1 milijona evrov.

Odhodki za invalidske pokojnine so bili v letu 2018 realizirani v višini 479.634.518 evrov, kar pomeni za 0,5 odstotka manj od načrtovane višine ter za 0,8 odstotka več v primerjavi z letom 2017. Razlog sta predvsem uskladitvi pokojnin v letu 2018 ter uveljavitev ZPIZ-2C, pri čemer je bila uživalcem izplačana višja invalidska pokojnina v skupni višini 3.575.311 evrov, kljub 2,5-odstotnem zmanjšanju povprečnega števila uživalcev invalidskih pokojnin. S FN 2018 je bilo načrtovano 2,1-odstotno zmanjšanje povprečnega števila teh uživalcev.

Odhodki za družinske pokojnine so bili v letu 2018 realizirani v višini 170.284.043 evrov oziroma za 0,3 odstotka več od načrtovane višine ter za 4,4 odstotka oziroma 7,8 milijona manj v primerjavi z letom 2017. Razlog je predvsem v 7,1-odstotnem zmanjšanju povprečnega števila uživalcev družinskih pokojnin. S FN 2018 je bilo načrtovano 7,0-odstotno zmanjšanje povprečnega števila teh uživalcev.

V letu 2018 je bilo izplačanih 313.874.387 evrov vdovskih pokojnin (od tega 48.962.030 evrov za del vdovske pokojnine), kar pomeni 1,4 odstotka oziroma 4,4 milijona evrov manj od načrtovane višine. V primerjavi z letom 2017 so bili odhodki za vdovske pokojnine višji za 4,6 odstotka oziroma 13,7 milijona evra, zaradi 2,0-odstotnega povečanja povprečnega števila uživalcev vdovskih pokojnin ter uskladitev pokojnin. S FN 2018 je bila načrtovana 3,1-odstotna rast povprečnega števila teh uživalcev.

Sredstva za izplačilo kmečkih pokojnin so v letu 2018 znašala 526.595 evrov oziroma 1,9 odstotka več od načrtovane višine v FN 2018. V primerjavi z letom 2017 so bili ti odhodki nižji za 27,9 odstotka. Pri tej postavki je bilo v letu 2018 v primerjavi z letom 2017 realizirano zmanjšanje povprečnega števila uživalcev za 30,3 odstotka, medtem ko je bilo s FN 2018 načrtovano 30,9-odstotno zmanjšanje.

Predvsem zaradi zmanjšanja povprečnega števila uživalcev vojaških pokojnin so bila, kljub uskladitvam pokojnin in drugih prejemkov, izplačila za te namene v višini 23.405.500 evrov nižja v primerjavi z FN 2018 ter z letom 2017. V letu 2018 je bilo, v primerjavi z letom 2017, realizirano zmanjšanje povprečnega števila uživalcev za 7,3 odstotka, medtem ko je bilo s FN 2018 načrtovano 6,0-odstotno zmanjšanje.

#### *III.5.2.2 Tekoči transferi v sklade socialnega zavarovanja*

Pod to postavko se izkazujejo plačila ZZZS za prispevke za obvezno zdravstveno zavarovanje od pokojnin in nadomestil iz invalidskega zavarovanja. Izplačani so bili v višini 398.519.614 evrov in so bili nižji za 2,2 odstotka oziroma 9,0 milijonov evrov v primerjavi z načrtovanimi s FN 2018. V marcu 2018 je bila za leto 2017 objavljena nova, nekoliko nižja povprečna letna stopnja davka in prispevkov, ki je vplivala na znižanje količnika za obrutenje pokojnin kot tudi nadomestil na 1,53186 (star količnik je znašal 1,53822). Novi količnik se je uporabljal od 1. aprila 2018 dalje.

V primerjavi z letom 2017 so bili odhodki za navedene prispevke višji za 3,2 odstotka oziroma 12,2 milijona evrov zaradi višjih odhodkov za pokojnine in nadomestila iz invalidskega zavarovanja.

#### *III.5.2.3 Transferi za zagotavljanje socialne varnosti*

Sredstva za zagotavljanje socialne varnosti so bila v letu 2018 realizirana v višini 237.999.142 evrov, kar je za 3,0 odstotka oziroma 7,4 milijona evrov manj od FN 2018. Nižji so bili odhodki za izplačilo letnega dodatka ter invalidnin za telesno okvaro, medtem ko so bila sredstva za izplačilo DPP, dodatkov k pokojninam ter preživnin višja. V skladu z ZIPRS1819 v letu 2018 ni bilo uskladitev DPP, enako kot je bilo načrtovano s FN 2018.

V primerjavi z letom 2017 so bili ti odhodki višji za 2,8 odstotka oziroma 6,5 milijona evrov, predvsem zaradi višjih odhodkov za izplačilo letnega dodatka, DPP ter dodatkov k pokojninam ob hkrati nižjih odhodkih za izplačilo invalidnin za telesno okvaro ter preživnin. V letu 2018 je bilo v primerjavi z letom 2017 realizirano 1,5-odstotno zmanjšanje povprečnega števila uživalcev sredstev za zagotavljanje socialne varnosti brez uživalcev letnega dodatka, medtem ko je bilo načrtovano 1,8-odstotno zmanjšanje.

Odhodki za izplačilo letnega dodatka so bili v letu 2018 realizirani v višini 123.019.709 evrov oziroma 93,2 odstotka FN 2018. Ti odhodki so bili v FN 2018 načrtovani v skladu z ZIPRS1819. Glavnina izplačil je bila realizirana v juliju 2018. V primerjavi z letom 2017 so bili ti odhodki višji za 4,2 odstotka oziroma 5,0 milijona evrov, predvsem zaradi višjih zneskov in razredov za izplačilo letnega dodatka. Število prejemnikov letnega dodatka je bilo v letu 2018 v primerjavi z letom 2017 višje za 0,4 odstotka.

DPP je bil realiziran v višini 85.553.593 evrov oziroma 1,7 odstotka več, kot je bilo načrtovano. V primerjavi z letom 2017 so bila izplačila za te namene višja za 3,2 odstotka oziroma 2,7 milijona evrov predvsem zaradi rasti povprečnega števila uživalcev za 3,1 odstotka. Višina zneska posameznih kategorij prejemnikov DPP se skladno z ZIPRS1819 v letu 2018 ni uskladila. S FN 2018 je bila načrtovana 2,0-odstotna rast povprečnega števila teh uživalcev.

Za invalidnine za telesno okvaro je bilo v letu 2018 realizirano 27.129.182 evrov, kar pomeni 99,5 odstotka načrtovane višine s FN 2018. V primerjavi z letom 2017 so bila izplačila za te namene nižja za 4,8 odstotka oziroma 1,4 milijona evrov, predvsem zaradi 4,6-odstotnega zmanjšanja povprečnega števila uživalcev, medtem ko je bilo s FN 2018 načrtovano 4,4-odstotno zmanjšanje.

Za dodatke k pokojninam je bilo v letu 2018 realizirano 2.251.482 evrov, kar pomeni 114,8 odstotka načrtovane višine s FN 2018. V primerjavi z letom 2017 so bila izplačila za te namene višja za 9,5 odstotka oziroma 195 tisoč evrov. Razlog je predvsem zaradi uveljavitve ZDPIDŠ ter februarske in aprilske uskladitve teh prejemkov. V skladu z ZDPIDŠ je bilo v letu 2018 uživalcem teh pravic nakazano 384.673 evrov. V letu 2018 je bilo realizirano 7,9-odstotno zmanjšanje povprečnega števila uživalcev, enako kot je bilo načrtovano s FN 2018.

#### *III.5.2.4 Nadomestila plač (nadomestila iz invalidskega zavarovanja)*

Izplačila za nadomestila iz invalidskega zavarovanja so v letu 2018 znašala 147.981.670 evrov ali 1,7 odstotka več od FN 2018. S FN 2018 je bilo načrtovano zmanjšanje povprečnega števila uživalcev za 0,3 odstotka, medtem ko je bilo realizirano zmanjšanje za 0,4 odstotka. V letu 2018 sta bili, enako kot pri pokojninah, opravljeni uskladitvi nadomestil iz invalidskega zavarovanja.

Vse štiri vrste nadomestil iz invalidskega zavarovanja so bile realizirane višje od FN 2018. Začasna nadomestila so znašala 33.494.549 evrov, kar je za 1,3 milijona evrov oziroma 3,9 odstotka več od FN 2018, predvsem zaradi nižjega znižanja povprečnega števila uživalcev nadomestil za čas čakanja na drugo ustrezno zaposlitev. Delna nadomestila so bila realizirana v višini 64.228.326 evrov, kar pomeni 101,2 FN 2018 oziroma za 751 tisoč evrov več od načrtovanih, medtem ko so bila nadomestila za invalidnost od načrtovane višine višja za 1,0 odstotek oziroma 494 tisoč evrov ter nadomestila za čas poklicne rehabilitacije višja za 0,4 odstotka oziroma 6 tisoč evrov.

V primerjavi z letom 2017 so bila izplačila za nadomestila iz invalidskega zavarovanja višja za 2,4 odstotka oziroma 3,5 milijona evrov predvsem zaradi uskladitev. Med njimi je bilo vrednostno največje odstopanje realizirano pri delnih nadomestilih, ki so bila višja za 5,6 odstotka oziroma 3,4 milijona evrov, predvsem kot posledica uskladitev ter 2,1-odstotne rasti povprečnega števila uživalcev delnih nadomestil/delnih invalidskih pokojnin, ki so vključeni v zavarovanje. Nadomestila za invalidnost so bila višja za 5,5 odstotka oziroma 2,5 milijona evrov, zaradi že omenjenih uskladitev ter 7,6-odstotne rasti povprečnega števila uživalcev nadomestil za invalidnost, ki so vključeni v zavarovanje. V primerjavi z letom 2017 so bila začasna nadomestila nižja za 6,2 odstotka oziroma 2,2 milijona evrov ter nadomestila za čas poklicne rehabilitacije nižja za 11,6 odstotka oziroma 207 tisoč evrov.

#### *III.5.2.5 Transferi nepridobitnim organizacijam in ustanovam*

V letu 2018 je bilo izplačanih 580.034 evrov. To je 18,9 odstotka manj sredstev od načrtovanih s FN 2018. Nižje od načrtovane višine so bile vse postavke, razen adaptacije in prilagoditve delovnih mest. Vrednostno je bilo najnižje doseganje FN 2018 realizirano predvsem pri stroških poklicne rehabilitacije delovnih invalidov (za 25,3 odstotka oziroma 127 tisoč evrov manj od FN 2018), pri stroških storitev zavodov za usposabljanje invalidov (za 9,0 odstotka oziroma 13 tisoč evrov manj od FN 2018) ter pri stroških sofinanciranja programov delovnih invalidov (za 20,8 odstotka oziroma 8 tisoč evrov manj od FN 2018).

V primerjavi z letom 2017 je bilo realizirano za 0,8 odstotka oziroma 5 tisoč evrov manj sredstev zaradi nižjih stroškov poklicne rehabilitacije delovnih invalidov (za 11,9 odstotka oziroma 51 tisoč evrov). Odhodki za adaptacije in prilagoditve delovnih mest so bili višji za 112,3 odstotka oziroma 25 tisoč evrov, stroški storitev zavodov za usposabljanje invalidov so bili višji za 14,0 odstotkov oziroma 16 tisoč evrov ter za 19,8 odstotka oziroma 5 tisoč evrov višji stroški sofinanciranja programov delovnih invalidov.

#### *III.5.2.6 Tekoči transferi v tujino*

V letu 2018 je bilo plačano 974.164 evrov sredstev za prenos pokojninskih pravic v sistem EU po ZPPP. Ta sredstva so bila za 35,1 odstotka nižja od načrtovane višine in v primerjavi z letom 2017 nižja za 16,9 odstotka oziroma 198 tisoč evrov.

#### *III.5.2.7 Stroški delovanja zavoda*

Plače in drugi izdatki zaposlenim

Odhodki za plače in druge izdatke zaposlenim so bili izplačani na podlagi predpisov, ki veljajo za javni sektor. Na njihovo višino so še posebej vplivali: ZUPPJS17, Dogovor o ukrepih na področju stroškov dela in drugih ukrepih v javnem sektorju, Aneks št. 2 h Kolektivni pogodbi za dejavnost obvezne socialne varnosti - tarifni del, Aneks št. 10 h Kolektivni pogodbi za javni sektor (KPJS). Dosegli so 19.605.429 evrov oziroma 94,3 odstotka letnega načrta. Od načrtovanih so bili višji izdatki za plačilo regresa za letni dopust ter jubilejnih nagrad.

V primerjavi z letom 2017 so bili odhodki za plače in druge izdatke zaposlenim višji za 173.243 evrov oziroma 0,9 odstotka. Višji so bili vsi izdatki, razen izdatki za plačilo prevoza na delo in z dela ter nadurnega dela. Po absolutni višini je bilo povečanje največje, in sicer za 88.737 evrov oziroma 107,4 odstotka pri izdatkih za plačilo odpravnin ob odhodu v pokoj ter zaradi odpovedi pogodbe o zaposlitvi za določen čas. Izdatki za plačilo regresa za letni dopust, izplačani na podlagi 131. člena Zakona o delovnih razmerjih - ZDR-1, so bili višji za 71.412 evrov ali 11,2 odstotka. Izdatki za plačilo plač in dodatkov so bili višji za 18.550 evrov ali 0,1 odstotka. Izdatki za plačilo jubilejnih nagrad so bili višji za 12.012 evrov ali za 48,6 odstotka. Za 3.398 evrov ali 3,5 odstotka so bili viši izdatki za plačilo delovne uspešnosti iz naslova povečanega obsega dela pri opravljanju rednih delovnih nalog. Izdatki za plačilo prehrane med delom so bili višji za 3.182 evrov ali 0,5 odstotka. Po absolutni višini so se v primerjavi z letom 2017 (za 22.921 evrov ali 2,7 odstotka) zmanjšali izdatki za plačilo prevoza na delo in z dela ter izdatki za plačilo nadurnega dela (za 6.279 evrov ali 7,7 odstotka).

Povprečna mesečna bruto plača na zaposlenega v zavodu je znašala 1.813 evrov in je bila v primerjavi z letom 2017 višja za 0,6 odstotka, medtem ko je povprečna mesečna neto plača na zaposlenega znašala 1.186 evrov in je bila višja za 0,5 odstotka.

V letu 2018 je bilo povprečno zaposlenih 792 delavcev iz ur, kar je za 4 delavce oziroma 0,5 odstotka manj kot v letu 2017.

**Prispevki delodajalcev za socialno varnost**

Prispevki za socialno varnost zaposlenih so znašali 3.116.858 evrov oziroma 95,4 odstotka načrtovanih. V skladu z 2. členom Aneksa h Kolektivni pogodbi za negospodarske dejavnosti v Republiki Sloveniji ter s Sklepom o uskladitvi minimalne premije kolektivnega dodatnega pokojninskega zavarovanja za javne uslužbence je bilo na osebne račune uslužbencem zavoda pri Modri zavarovalnici, d. d. vplačanih 323.792 evrov premij kolektivnega dodatnega pokojninskega zavarovanja.

V primerjavi z letom 2017 so bili prispevki za socialno varnost zaposlenih višji za 199.101 evrov oziroma 6,8 odstotka zaradi za 186.885 evrov ali 136,5 odstotka višjih premij kolektivnega dodatnega pokojninskega zavarovanja.

**Izdatki za blago in storitve**

Izdatki za blago in storitve so znašali 13.582.213 evrov in so bili nižji od načrtovanih za okoli 2,4 milijona evrov oziroma 15,2 odstotka. Pri tem je bila nižja večina glavnih postavk. Okoli 80 odstotkov v strukturi izdatkov za blago in storitve zavoda ali 10,8 milijona evrov predstavlja naslednjih trinajst vrst izdatkov: poštni stroški za dostavo gotovine (denarne nakaznice) 2.573.921 evrov, avtorski honorarji za IK 2.052.505 evrov, tekoče vzdrževanje licenčne programske opreme 1.131.316 evrov, poštnina in kurirske storitve 943.653 evrov, drugi poštni stroški (obvestila uživalcem pravic) 818.126 evrov, povračila za delo ZZZS za izvajanje prijavno - odjavne službe 700.348 evrov, sodni stroški, storitve odvetnikov, sodnih izvedencev, tolmačev in notarjev 563.978 evrov, storitve varovanja zgradb in prostorov 442.579 evrov, storitve organizacijam, pooblaščenim za plačilni promet 431.955 evrov, storitve informacijske podpore uporabnikom 325.379 evrov, čistilni material in storitve 310.883 evrov, električna energija 299.468 evrov ter najem programske računalniške opreme 247.299 evrov.

V primerjavi z letom 2017 so bili izdatki za blago in storitve višji za 229.824 evrov oziroma 1,7 odstotka. Po absolutni višini je bilo povečanje največje - za 454.872 evrov ali 67,2 odstotka, pri tekočem vzdrževanju licenčne programske opreme, predvsem zaradi višje vrednosti mesečnega obroka za vzdrževanje programske opreme IBM. Plačila avtorskih honorarjev za IK so bila višja za 127.158 evrov ali 6,6 odstotka na podlagi spremenjenega pravilnika o organizaciji in načinu delovanja izvedenskih organov zavoda ter večjega obsega dela. Povračila za delo ZZZS za izvajanje prijavno - odjavne službe so bila višja za 81.145 evrov ali 13,1 odstotka zaradi večjega števila obrazcev. Sodni stroški, storitve odvetnikov, sodnih izvedencev, tolmačev in notarjev so bili višji za 54.125 evrov ali 10,6 odstotka. Izdatki za tekoče vzdrževanje strojne računalniške opreme so bili višji za 35.948 evrov ali 33,6 odstotka, predvsem odhodki za vzdrževanje diskovnih polj in sistemov za izvajanje zaščit EMC ter preventivnega in korektivnega vzdrževanja strojne računalniške opreme proizvajalca IBM. Drugi poštni stroški (obvestila uživalcem pravic), ki vključujejo plačila za dostavo obvestil o dohodnini ter plačila poštnin za prenos pošiljk v obdobju november 2017 - oktober 2018, so bili višji za 28.858 evrov ali 3,7 odstotka zaradi višjih cen storitev. Drugi operativni odhodki so bili višji za 22.119 evrov ali 27,7 odstotka. Plačila po podjemnih pogodbah so bila višja za 20.874 evrov ali 59,2 odstotka predvsem zaradi plačil za opravljeno delo na projektu BiZPIZ EESSI, ki je sofinanciran iz sredstev EU. Izdatki za tekoče vzdrževanje druge opreme so bili višji za 20.218 evrov ali 16,7 odstotka, med njimi so bili višji predvsem stroški vzdrževanja naprav za neprekinjeno napajanje z električno energijo ter stroški vzdrževanja tehnične opreme za digitalizacijo in mikrofilm.

Vrednostno so se v primerjavi z letom 2017 najbolj zmanjšali - za 292.963 evrov ali 10,2 odstotka poštni stroški za dostavo gotovine (denarne nakaznice) predvsem zaradi manjšega števila prejemnikov pokojnin in drugih prejemkov prek poštne dostave. Izdatki za plačilo tekočega vzdrževanja komunikacijske opreme so bili nižji za 119.609 evrov ali 60,7 odstotka predvsem zaradi nižjih stroškov vzdrževanja komunikacijske opreme proizvajalca Cysco Systems. Zaradi nižjih stroškov storitev spletne aplikacije zajema obrazcev M4 so bili za 64.594 evrov ali 50,6 odstotka nižji izdatki za plačilo računalniških storitev. Izdatki za plačilo najema komunikacijske opreme in podatkovnih vodov so bili nižji za 56.036 evrov ali 33,7 odstotka zaradi novih pogodb in drugačne dinamike plačil. Izdatki za delo preko študentskega servisa so bili nižji za 46.172 evrov ali 20,5 odstotka. Vključujejo predvsem izdatke za: pripravo in skeniranje dosjejev v zvezi z izvedbo 140. člena ZPIZ-2, pripravo dosjejev za potrebe UDG, urejanje sodnih in davčnih sklepov o izvršbi, odpravo in razvoz pošte, pregledovanje in evidentiranje dokumentov za nakazovanje pokojnin, zlaganje povratnic ipd.. V letu 2018 je bilo, enako kot v zadnjih petih letih, za rekreativno, športno in kulturno dejavnost upokojencev in invalidov realizirano 193.000 evrov. Izdatkov za raziskovalno dejavnost zavoda v letu 2018 ni bilo.

**Investicijski odhodki**

Za investicije, nabave osnovnih sredstev ter investicijsko vzdrževanje je bilo realizirano 1.079.392 evrov oziroma 30,8 odstotka FN 2018.

Največji delež investicijskih odhodkov (83,3 odstotka) v višini 899.647 evrov je bil namenjen za nakup opreme in drugih osnovnih sredstev ter nematerialnega premoženja: druge (nelicenčne) programske opreme (dopolnjevanje aplikacij in sistema za izmenjavo poslovnih sporočil); strežnikov in diskovnih sistemov (nadgradnjo in namestitev virtualnega strežniškega okolja, namestitev primarnega in rezervnih diskovnih polj); aktivne mrežne in komunikacijske opreme (nadgradnjo ter namestitev telefonskega odzivnika in kontaktnih centrov za podporo E-storitvam ter namestitev in konfiguracijo stikal); licenčne programske opreme (nakup programske opreme za virtualizacijsko okolje, dopolnitev rešitve za upravljanje vsebin v internetnem in intranetnem okolju ter nakup licenc za uporabo programske opreme Microsoft in programske opreme za overjanje – RSA); strojne računalniške opreme (mobilnih telefonov in čitalcev črtne kode); pisarniškega in drugega pohištva ter pisarniške in druge opreme (zamenjavo iztrošenih pisarniških stolov, nakup: pisalnih miz, omare, oglasne vitrine, mini kuhinje, pohištva za opremo zavodovih počitniških objektov, diktafonov in kalkulatorjev); opreme za varovanje (dograditev sistemov javljanja požara in video nadzora); opreme za hlajenje in ogrevanje ter nakup druge opreme in drugih osnovnih sredstev. Načrtovana postavka je bila realizirana 29-odstotno.

Drugi del investicijskih odhodkov (16,4 odstotka) v višini 176.965 evrov predstavljajo izdatki za plačilo investicijsko vzdrževalnih del. Med njimi so bili najvišji izdatki za sanacijo strehe na poslovni stavbi v Ljubljani, plačilo zamenjave klimatskih naprav in delov klimatskih naprav, prestavitve odvodnega klimata za potrebe nujne sanacije strehe zaradi zamakanja ter plačilo sorazmernega dela investicijskega vzdrževanja zavodovih prostorov.

***Kazalnik učinkovitosti***

Kazalnik učinkovitosti izvajanja PIZ je prikazan na dva načina, kot je razvidno v preglednici III.5. Delež 1 prikazuje delež stroškov delovanja zavoda v vseh odhodkih, delež 2 pa delež odhodkov za plače in druge izdatke zaposlenim ter prispevke zavoda za socialno varnost zaposlenih v vseh odhodkih. V primerjavi z letom 2017 sta se v letu 2018 oba deleža znižala. Delež 1 je bil najnižji v obdobju 2009-2018, delež 2 pa drugi najnižji.

Preglednica III.5



## **III.6 IZKAZ RAČUNA FINANČNIH TERJATEV IN NALOŽB**

Izkaz računa finančnih terjatev in naložb izkazuje razliko med prejetimi vračili danih posojil in prodajo kapitalskih deležev ter med danimi posojili in povečanjem kapitalskih deležev.

Zavod je v letu 2018 prejel 3.972 evrov vrnjenih posojil, kar je v primerjavi s preteklim letom za 80,4 odstotka oziroma 16.321 evrov manj. Posojila za reševanje stanovanjskih težav in za odkup stanovanj po stanovanjskem zakonu so bila zaposlenim nazadnje dana leta 1999.

Zavod v letu 2018 ni zmanjševal ali povečeval kapitalskih deležev. Pozitivno stanje računa terjatev in naložb v višini 3.972 evrov povečuje splošni sklad zavoda.

## **III.7 IZKAZ RAČUNA FINANCIRANJA**

Izkaz računa financiranja ne izkazuje zadolževanja in odplačil dolga v letu 2018, enako kot v letu 2017.

# IV

# POSLOVNO POROČILO

## **IV.1 SVET ZAVODA**

Svet zavoda se je na ustanovni seji 19. februarja 2018 sestal v novi sestavi in šteje 27 članov. Za predsednika je bil izvoljen Dušan Bavec, predstavnik delodajalskih združenj, njegov namestnik pa je postal Aljoša Čeč, predstavnik sindikalnih zvez oziroma konfederacij.

Svet se je v letu 2018 sestal na šestih rednih sejah. Posebno pozornost je posvetil ključnim vprašanjem s področja poslovanja zavoda in sprejel potrebne akte za izvajanje PIZ: Letno poročilo 2017, Polletno poročilo 2018, Sklep spremembi Sklepa o določitvi prispevkov za posebne primere zavarovanja, FN zavoda za leto 2019, Program dela in kadrovski načrt za leto 2019 ter Načrt investicijskih odhodkov za leto 2019.

Na prvi seji v letu 2018 je sprejel sklep o redni uskladitvi pokojnin za 2,2 odstotka od 1. januarja 2018 dalje na drugi seji pa sklep o izredni uskladitvi pokojnin za 1,1 odstotka od 1. aprila 2018 dalje. Ob obravnavi Letnega poročila 2017 je bila razprava namenjena predvsem statističnim podatkom o zavarovancih in uživalcih pravic, gmotnemu položaju upokojencev in delovnih invalidov ter računovodskemu poročilu. Razpravljavci so glede vsebine poročila izrazili pohvale zavodu, saj podaja jasen pregled sistema obveznega PIZ. Svet zavoda je sprejel sklep, da obvestila o izredni uskladitvi pokojnin in drugih prejemkov v aprilu 2018 prejmejo samo tisti uživalci, katerih pokojninski oziroma invalidski prejemek je obremenjen z odtegljajem na podlagi izvršilnega naslova ali administrativne prepovedi.

Na aprilski seji se je svet seznanil z novo ureditvijo napotitev delavcev na delo v tujino, ki vpliva na vodenje MEZ in pozval MDDSZ, da v sodelovanju s pristojnimi institucijami in socialnimi partnerji, takoj pripravi ustrezne usmeritve glede pravilnega izvajanja določb Zakona o čezmejnih storitvah. Ob delitvi sredstev za rekreativno, športno in kulturno dejavnost je svet sprejel dodaten sklep, na podlagi katerega je zavod za morebitno razdelitev sredstev v letu 2019 zaprosil Računsko sodišče RS za mnenje o tem, ali je drugi odstavek 12. člena statuta zavoda ustrezna pravna podlaga za objavo razpisa za delitev sredstev za rekreativno, športno in kulturno dejavnost upokojencev in delovnih invalidov ter z mnenjem seznani svet zavoda. Svet je zavodu tudi naročil, da pred objavo naslednjega javnega razpisa za delitev sredstev za rekreativno, športno in kulturno dejavnost upokojencev in delovnih invalidov spremeni in dopolni vsebino javnega razpisa, na način, da se natančneje določijo pogoji za dodelitev namenskih sredstev, prouči ustreznost sedanje vsebine pogodbe in definira posledice v primeru nenamenske porabe sredstev ter natančneje določi vsebino in obliko poročila o porabljenih sredstvih. Svet je obravnaval tudi poročilo o poslovanju Zavoda Vzajemnost v letu 2017.

Na junijski seji je sprejel Spremembe pravilnika o notranji organizaciji zavoda ter podal soglasje k Spremembam Pravilnika o sistemizaciji delovnih mest. Ob obravnavi letnega poročila KAD je pozval Vlado RS in Državni zbor RS, da čim hitreje pripravi predlog zakona o demografskem skladu. Vodstvu zavoda je naročil, da z relevantnimi deležniki organizira sestanek v zvezi z uvedbo instituta enotnega in neodvisnega izvedenskega organa v RS in se seznanil z izvajanjem določbe 134.a člena ZPIZ-2, ki se nanaša na obveščanje delavcev, delodajalcev, Inšpektorata za delo ter FURS v zvezi z neobračunavanjem prispevkov za pokojninsko in invalidsko zavarovanje. Sprejel je tudi Pravilnik o spremembah Pravilnika o organizaciji in načinu delovanja izvedenskih organov Zavoda za pokojninsko in invalidsko zavarovanje Slovenije, s katerim so se spremenili normativi za delo izvedencev, povišala vrednost bruto točke za pripravo izvedenskega mnenja ter spremenil način usklajevanja točke.

Osrednja točka septembrske seje je bilo Polletno poročilo zavoda 2018. Razprava je tekla tudi o ureditvi priznavanja pravice do telesne okvare ter ureditvi poklicnih bolezni. Svet je v zvezi s tem pozval Vlado RS, MZ in MDDSZ, da nemudoma pristopi k pripravi Pravilnika o seznamu telesnih okvar in poklicnih bolezni. Svet zavoda se je seznanil s tudi poročilom o poslovanju JJPIS RS na področju spodbujanja zaposlovanja invalidov v letu 2018.

Na decembrski seji je svet poleg Finančnega načrta zavoda za leto 2019 in planskih aktov zavoda sprejel tudi sklep, s katerim je določil izplačilne dneve pokojnin in drugih prejemkov ter Okvirni terminski program dela sveta zavoda za leto 2019.

## **IV.2 IZVAJANJE OBVEZNEGA POKOJNINSKEGA IN INVALIDSKEGA ZAVAROVANJA**

### *IV.2.1 Matična evidenca*

Zavod je po ZMEPIZ-1 upravljavec matične evidence. ZMEPIZ-1 predpisuje vodenje zbirk podatkov o zavarovancih, zavezancih in upokojencih, ki se upoštevajo pri uveljavljanju pravic iz PIZ. Prijavno-odjavno službo za obvezno PIZ opravlja ZZZS, prav tako pa zavod beleži prijave v zavarovanja, ki se vlagajo preko sistema e-VEM ter podatke na obračunih davčnega odtegljaja (REK obrazci) za oblikovanje prijav o osnovah zavarovancev zavarovanih iz naslova delovnega razmerja, ki jih prejme od FURS.

#### *IV.2.1.1 Pregled del po vrsti obrazca*

V zbirki podatkov zavarovancev PIZ je zavod vodil podatke o vključenosti v obvezno pokojninsko in invalidsko zavarovanje (obrazci M-1 do M-3 in obrazec M-7) za 957.473 zavarovancev, ki so jih zavezanci za posredovanje podatkov posredovali v letu 2018. V primerjavi z letom 2017 (928.661 zavarovancev) je to za 3,1 odstotka zavarovancev več. V tej številki niso zajeti zavarovanci iz določbe 18. člena ZPIZ-2, to so zavarovanci, ki delo opravljajo v okviru drugega pravnega razmerja in se prijave in odjave v oziroma iz zavarovanja zanje ne vlagajo sproti. Če zavarovancem, za katere se podatki o zavarovanju zbirajo tekoče, prištejemo še zavarovance iz 18. člena ZPIZ-2, je zavod v letu 2018 v zbirki podatkov vodil podatke o vključenosti v zavarovanje za 1.065.339 zavarovancev, kar pomeni za 0,24 odstotka več v primerjavi z letom 2017 (1.062.751 zavarovancev). Zavod je v letu 2018 v primerjavi z letom 2017 prejel večje število M obrazcev, in sicer 2.563.929, kar je za 14,4 odstotka več kot v letu 2017 (2.240.061), vendar pa je bil dotok M obrazcev v letu 2018 za 19,6 odstotka manjši od načrtovanega. Zavod je v letu 2018 prejel skupaj tudi 24.188.117 obrazcev obračuna davčnih odtegljajev (REK obrazci), kar je 41,5 odstotka več od načrtovanega dotoka. Dotok REK obrazcev v letu 2018 je v primerjavi z letom 2017 višji za 20,7 odstotka. V zvezi z izvedbo 32. člena ZMEPIZ-1 v povezavi s 40. členom ZMEPIZ-1 je zavod v letu 2018 za leto 2017 na podlagi REK obrazcev prvič sam oblikoval podatek o osnovi oziroma plači na obrazcu M-4 za zaposlene, ki so zavarovani na podlagi 14. člena ZPIZ-2. Navedene obrazce M-4 je zavod oblikoval in zapisal neposredno v MEZ na podlagi podatkov na REK obrazcih. Podatke in popravke teh podatkov zavod na REK obrazcih od FURS pridobiva mesečno. Zavod je tako v letu 2018 za ostale zavarovance, za katere morajo dajalci podatkov, ki so še vedno dolžni posredovati zavodu podatke o osnovah na obrazcu M-4 (FURS, ZRSZ, CSD) za samozaposlene, prostovoljno zavarovane, kmete, uživalce nadomestil za brezposelnost ter zavarovane iz naslova starševstva prejel 408.233 obrazcev M-4. Na podlagi podatkov na REK obrazcih, pa je za zaposlene oblikoval 1.209.924 obrazcev M-4. Skupaj se je tako za leto 2017 v MEZ zajelo 1.618.157 obrazcev M-4. V letu 2018 se je predvidevalo, da se bo za osebe iz 18. člena ZPIZ-2 v MEZ kreiralo obrazce M-4, vendar bo realizacija izvedena v prvi polovici leta 2019.

Preglednica IV.1



Podrobnejši pregled prejetih podatkov na obrazcih REK za osebe iz 14. in 18. člena ZPIZ-2 prikazujeta preglednici IV.2 in IV.3.

Preglednica IV.2



Preglednica IV.3



Število prejetih REK obrazcev za zaposlene in iz naslova opravljanja študentskega dela se je v primerjavi z letom 2017 povečalo za 16,2 odstotka. Število REK obrazcev iz naslova ostalih dohodkov pogodbenih razmerij in vrednotnic pa se je zmanjšalo glede na leto 2017.

#### *IV.2.1.2 Urejanje podatkov zavarovanca in ostala dela*

Poleg navedenih so bila v MEZ opravljena tudi naslednja dela razvidna iz preglednice IV.4.

Preglednica IV.4



Opomba: od 1. januarja 2018 dalje opravilo naknadno plačilo prispevkov prikazujemo pod vračilo prispevkov, prenos in naknadno plačilo prispevkov, zato podatki pri opravilih pridobivanje in ureditev podatkov zavarovanca in vračilo prispevkov, prenos in naknadno plačilo prispevkov niso primerljivi s podatki, objavljenimi v Letnem poročilu 2017.

V letu 2018 se je v bazi MEZ pridobilo oziroma uredilo 720.903 podatkov o obdobjih zavarovanja in podatkov o osnovah, kar je za 16,0 odstotka več od načrtovanega in 33,5 odstotka manj kot v letu 2017, kar je posledica vedno večje popolnosti podatkov MEZ, in sicer je skupna popolnost podatkov o obdobjih zavarovanja in podatkov o osnovah 98,4 odstotna. Ne glede na navedeno se še naprej urejajo in dopolnjujejo podatki MEZ tako na nivoju zavezanca kot na nivoju zavarovanca v okviru postopkov informativnih izračunov datuma upokojitve in višine pokojnine, v okviru postopkov za zavarovance iz 140. člena ZPIZ-2 in seveda v okviru rednih postopkov priznavanja pravic iz pokojninskega in invalidskega zavarovanja. Tudi v letu 2018 se je sprotno urejalo napake na prijavah in odjavah v (iz) zavarovanja, ki jih zavod dnevno dobiva preko državnega portala e-VEM oziroma ZZZS. Sprotno urejanje napak se je uvedlo tudi zaradi izvedbe 32. člena ZMEPIZ-1 v povezavi s 40. členom ZMEPIZ-1, na podlagi katerih zavod po prejetih REK obrazcih sam oblikuje podatek o osnovi oziroma plači za zaposlene ter za osebe iz 18. člena ZPIZ-2 (drugo pravno razmerje). Zagotoviti je potrebno tekoče urejanje obdobij zavarovanja v MEZ, saj zavod prejema REK obrazce mesečno, ki se lahko vežejo le na urejena obdobja zavarovanja. V letu 2018 je bilo uvedenih 15.115 postopkov sprotnega urejanja podatkov MEZ na prijavah in odjavah v (iz) zavarovanja.

Vse navedeno je vplivalo tudi na doseganje cilja popolnosti podatkov MEZ, ki je bila konec leta 2018 98,4 odstotna (97,2 odstotna konec leta 2017), kar pomeni, da je zavod v letu 2018 presegel načrt popolnosti in pravilnosti podatkov MEZ za leto 2018 za 0,7 odstotne točke.

V letu 2018 se je opravilo 26.043 revizij MEZ za posamezno koledarsko leto dajalca podatkov, kar je za 204,0 odstotka več kot v letu 2017 (8565). Zavod je tako s povečanjem števila revizij dal še večji poudarek pri preverjanju vsebinske pravilnosti podatkov o osnovah na posredovanih obrazcih M-4.

Zavod je tudi v letu 2018 izvajal kontrolo podatkov na posredovanih obračunih davčnega odtegljaja v delu, ki se nanaša na podatke, ki so namenjeni oblikovanju pokojninske osnove. Obveščanje delodajalcev poteka preko portala e-Davki, kamor se posredujejo obvestila o napakah oziroma odreditve dopolnitve in poprave podatkov. S kontrolo podatkov so bile ugotovljene napake na 67.753 obrazcih REK oziroma pri 42.628 zavarovancih, ki jih delodajalci posredujejo za zaposlene. Glede na vse prejete REK obrazce v letu 2018 (24.188.117) predstavljajo obrazci, pri katerih je bila ugotovljena napaka 0,3 odstotka vseh posredovanih REK obrazcev. 98 odstotkov napak se nanaša na nepravilno sporočeno obdobje obračuna plače za posamezni mesec, ki se ne ujema z obdobjem vključenosti v zavarovanje, preostala dva odstotka napak pa se nanašata na nepravilno sporočanje drugih vrst dohodka (npr. jubilejna nagrada, odpravnina ob upokojitvi, solidarnostna pomoč in drugi dohodki iz delovnega razmerja, ki niso plača) v pravilno M rubriko obrazca.

V zvezi z izvajanjem določbe 157. člena ZPIZ-2, ki ureja vračilo prispevkov delodajalcev za prvo zaposlitev, je zavod v letu 2018 izdal odločbo v 1334 postopkih. 1257 zahtev je bilo rešenih pozitivno in je na podlagi pravnomočnih odločb bilo oziroma bo izvedeno vračilo prispevkov s strani FURS, 77 zahtev pa je bilo rešenih negativno. Skupen znesek vračila po odločbah znaša 1.216.532,8 evrov. Zoper odločbe o vračilu prispevkov po določbi 157. člena ZPIZ-2 je bilo vloženih 5 pritožb.

V okviru izdaje izpisov o obdobjih zavarovanja je zavod izdal 132.143 izpisov iz MEZ, kar je za 14,2 odstotka več v primerjavi z letom 2017 (115.679). Povečanje števila izpisov je posledica večjega zaposlovanja in večjega števila prehodov zavarovancev k drugemu delodajalcu v letu 2018. Navedeni zavarovanci najpogosteje potrebujejo izpis delovne dobe za novega delodajalca.

Zavod je v letu 2018 rešil tudi 131 pritožb zoper odločbe o ugotovitvi lastnosti zavarovancev, kar je manj kot v letu 2017 (311 pritožb). Zmanjšano število pritožb je pripisati večji urejenosti podatkov MEZ, pa tudi dejstvu, da so zavarovanci že na podlagi odločb ugotavljanja lastnosti zavarovanca organa prve stopnje ustrezno uredili vključitev v obvezno pokojninsko in invalidsko zavarovanje v skladu z zakonom.

Zavod je v letu 2018 v sodelovanju s FURS, MDDSZ in ZZZS je še nadalje izvajal aktivnosti v zvezi s spremenjenim poročanjem podatkov o osnovah, ki se uporabljajo za določitev pokojninske osnove, za zaposlene in evidentiranje obdobja in podatka o osnovi za zavarovance iz 18. člena ZPIZ-2, z namenom optimizacije nemotenega prejemanja čim bolj natančnih in pravilnih podatkov za oblikovanje osnove na obrazcu M-4.

Zavod je konec leta 2013 vzpostavil spletno aplikacijo »Informativna osebna evidenca«, kjer lahko zavarovanci z digitalnim potrdilom varno vpogledujejo v svoje podatke MEZ, ki se uporabljajo v postopkih uveljavljanja pravic iz pokojninskega in invalidskega zavarovanja. Informativna osebna evidenca poleg podatkov o obdobjih vključenosti v obvezno pokojninsko in invalidsko zavarovanje vsebuje podatke o osnovah od leta 1970 dalje, od leta 2002 dalje pa poleg podatkov o osnovi tudi podatke o zneskih prispevka. Zavarovancem je tudi dana možnost, da ob ugotovljeni neskladnosti podatkov z njihovo osebno evidenco, vložijo zahtevo za popravo podatkov in s tem pripomorejo k večji točnosti in pravilnosti podatkov MEZ. V letu 2018 je bilo vloženih 313 takih zahtev, kar je za 19 odstotkov manj kot v letu 2017 (386). Od vloženih zahtev za popravo podatkov je bilo 286 upravičenih in so se na podlagi zahtev podatki v MEZ ustrezno popravili oziroma dopolnili, 27 zahtev pa je bilo neupravičenih. V informativno osebno evidenco je sicer vpogledalo 41.110 zavarovancev, kar je je za 23,6 odstotka več v primerjavi z letom 2017. Zavod je v letu 2016 vzpostavil informativno osebno evidenco še za zavarovance, ki delo opravljajo v okviru drugega pravnega razmerja, to je predvsem po pogodbah civilnega prava ter v okviru začasnega in občasnega dela dijakov ter študentov. V to evidenco je v letu 2018 vpogledalo 29.013 oseb, v letu 2017 pa 23.021 oseb, kar je za 26,0 odstotka več v primerjavi z letom 2017

Zavod je tudi v letu 2018 pri spremembah in izvedbah zakonskih določil sodeloval v strokovnih komisijah in delovnih skupinah predvsem z ministrstvi in drugimi zavodi ter institucijami.

Pomembna novost, ki jo uvedla novela zakona o pokojninskem in invalidskem zavarovanju ZPIZ-2E, je določba 134.a člena ZPIZ-2, ki je začela veljati 1. januarja 2018. Ta določa poseben način upoštevanja obdobij, za katera prispevki za pokojninsko in invalidsko zavarovanje niso bili obračunani. Zavod, na podlagi evidenc, s katerimi razpolaga po prejemu podatkov iz FURS, delodajalcu in zavarovancu, za katere delodajalec ni predložil obračuna davčnega odtegljaja, posreduje obvestilo. Ta vsebuje poziv delodajalcu, da mora izplačati plačo, če je še ni, in predložiti obračun davčnega odtegljaja. Zavarovanca pa se obvesti o obdobju, za katero njegov delodajalec ni obračunal prispevkov za pokojninsko in invalidsko zavarovanje, o posledicah, ki jih ima dejstvo, da delodajalec ni predložil obračuna davčnega odtegljaja, hkrati pa se ga pozove, da se izreče o prejemu plače, vključno z njeno višino. Navedena obvestila zavod po elektronski poti posreduje FURS in Inšpektoratu RS za delo. Obdobja, na katera se nanaša obvestilo, se upoštevajo v pokojninsko dobo, ne glede na to, da prispevki za pokojninsko in invalidsko zavarovanje niso niti obračunani, niti plačani. Pomembna novost, ki jo naveden člen tudi prinaša, je tudi pristojnost FURS, da v okviru davčnega nadzora uvede postopek o prekršku zoper tiste delodajalce, ki niso izplačali plače in predložili obračuna davčnega odtegljaja.

Na podlagi določbe 134.a člena ZPIZ-2 je zavod v letu 2018 za obdobje obračuna plač od januarja do septembra 2018 poslal 37.385 obvestil zavarovancem o nepredloženem obračunu davčnega odtegljaja s strani njihovega delodajalca in 14.982 pozivov zavezancem (delodajalcem) k izplačilu plače in predložitvi obračuna davčnega odtegljaja. Obvestila zavod posreduje z določenim zamikom, saj tudi same podatke na REK obrazcih s strani FURS prejme za nazaj. V skladu s 353. členom ZDavP-2 mora namreč zavezanec za prispevke za socialno varnost (delodajalec) predložiti obračun plače oziroma prispevkov za socialno varnost najpozneje do 15. dne v mesecu za pretekli mesec. Glede na navedeno delodajalci posredujejo podatke na obračunih davčnega odtegljaja FURS postopoma do 15. v mesecu za pretekli mesec.

Zavod od FURS prejme mesečno od 1.600.000 do 1.800.000 obrazcev REK, saj obračuni ne zajemajo zgolj zadnjih obračunov za pretekli mesec, ampak tudi številne popravke obračunov za ostale pretekle mesece (npr. različni poračuni plače). Zavod, ob prejemu podatkov na obračunih s strani FURS programsko izvede t. i. formalno kontrolo, ki zajema predvsem preverjanje pravilnosti podatkov, ki se nanašajo na obračun prispevkov. Po izvedbi navedene kontrole zavod najprej, v skladu z 51. in 52. členom ZMEPIZ-1, pripravi odredbe za popravek napačnih podatkov na posredovanih obračunih, ki jih posreduje delodajalcem. Po vseh navedenih predhodnih aktivnostih zavod nato izvede analizo delodajalcev oziroma zavarovancev, za katere niso bili predloženi obračuni davčnega odtegljaja za posamezen mesec ter jim pošlje obvestila v zvezi z nepredloženim obračunom davčnega odtegljaja.

V letu 2018 je zavod obravnaval 706 zadev ugotavljanja upravičenosti do štetja zavarovalne dobe s povečanjem. V vseh 706 primerih je šlo za preverjanje ali ugotavljanje upravičenosti do štetja zavarovalne dobe s povečanjem v konkretnih, posamičnih zadevah zavarovancev, pri čemer se je za 651 zavarovancev ugotovilo, da so upravičeni do štetja zavarovalne dobe v povečanem trajanju, pri 55 zavarovancih pa tega ni bilo mogoče ugotoviti. Obravnavanih je bilo tudi 11 zadev zaradi napačno vplačanih prispevkov ali na račun KAD ali na račun zavoda, zaradi napačno ugotovljene skupne pokojninske dobe. Od navedenih 706 primerov, je bilo po preverjanju podatkov o zavarovalni dobi s povečanjem v zavodu, izdanih 671 potrdil na Obrazcu ZPIZ-Bd-5, za ostalih 35 primerov, je bil postopek zaključen z izdajo mnenja o upoštevanju zavarovalne dobe s povečanjem, ki se je uporabilo v nadaljnjih postopkih priznavanja pravic zavarovancev v zavodu.

Zavod je tudi v letu 2018 pri spremembah in izvedbah zakonskih določil sodeloval v strokovnih komisijah in medresorskih delovnih skupinah predvsem z ministrstvi, zavodi ter drugimi institucijami. Sodeloval je tudi z Metodološko skupino za poenotenje M obrazcev, s FURS v obliki delovne skupine za reševanje tekoče problematike in izmenjave podatkov, z OZS in GZS pri izvajanju navodil ter z MJU in ZZZS pri projektu sistema e-VEM za gospodarske družbe. Prav tako je zavod interno pripravljal navodila za nove spletne aplikacije in vsebinska navodila v zvezi z določbami ZPIZ-2 in ZMEPIZ-1.

#### *IV.2.1.3 Prekrškovni organ*

Zavod kot nosilec javnih pooblastil opravlja nadzor nad posredovanjem podatkov, ki jih morajo zavezanci oziroma dajalci podatkov posredovati po ZMEPIZ-1. Zoper kršitelje zavod kot prekrškovni organ vodi postopke o prekršku.

Zavod je v letu 2018 obravnaval 5674 zavezancev in po izvedenem ugotovitvenem postopku, ali so pri zavezancu podani vsi zakonski znaki prekrška, uvedel prekrškovni postopek zoper 2140 zavezancev, kar je približno tretjina vseh obravnavanih zavezancev. Da se je od vseh pregledanih zavezancev ugotovila približno tretjina kršiteljev, je rezultat sistematičnega in kontinuiranega urejanja podatkov v matični evidenci zavarovancev in zavezancev ter posledica odgovornosti in discipline dajalcev, da zakonsko dolžnost posredovanja podatkov izpolnijo v postavljenem roku. V 3534 primerih je namreč zavezanec, na dan obravnave prekrška, podatke o osnovah za zaposlene že sporočil in je prekrškovni organ ob pregledu podatkovnih baz v matični evidenci zavezancev tudi presodil, da zaradi prekoračitve roka niso nastale večje škodljive posledice za zavarovance in postopka ni uvedel.

V zaključenih 5254 prekrškovnih zadevah (kršitelja sta pravni subjekt in odgovorna oseba) je bilo kršiteljem izdanih 1575 plačilnih nalogov v višini 1.104.150 evrov ter 3679 opominov. Za leto 2018 je zavod načrtoval izdajo večjega števila plačilnih nalogov kot pa opominov zaradi predvidenega zaključevanja že uvedenih prekrškovnih postopkov nad zavezanci, ki niso popravili oziroma oddali pravilnih podatkov o osnovah, ki so se, po pregledu izdanih aktov v predhodnih letih, večinoma zaključevali z izdajo plačilnih nalogov.

V letu 2018 pa zavod ugotavlja pozitivno spremembo sodelovanja zavezancev pri odpravi napak z zavodom, saj so zavezanci aktivno delovali v smeri odprave vseh pomanjkljivosti sporočenih podatkov o osnovah za pretekla leta in sodelovali z zavodom v delu realizacije dodatnih navodil za odpravo napak in je zato zavod v teh primerih postopke zaključil z izdajo opominov in ne plačilnih nalogov. Da so se v letu 2018 uvedeni prekrškovni postopki ponovno zaključili z večjim številom opominov, kot pa plačilnih nalogov je rezultat dejstva, da so se zavezanci in odgovorne osebe večinoma odzvale na zahtevo po dopolnitvi oziroma popravku podatkov in so podatke tudi posredovale ter svojo obveznost v novo postavljenih rokih izpolnile. V približno 3 odstotkih oziroma v 168 zadevah je bil postopek ustavljen zaradi prenehanja obstoja zavezanca. Na sodišče je bilo vloženih 35 zahtev za sodno varstvo, pri čemer je bilo izdanih 27 sodb, od tega 25 potrjenih plačilnih nalogov in 2 spremenjena (8 zahtev še ni rešenih na sodišču). Za dobrih 10 odstotkov manjše število uvedenih postopkov na zavezanca ter večje število opominov kot pa plačilnih nalogov, pomeni, da zavod uspešno sledi cilju izvajanja nadzora nad posredovanjem podatkov zavezancev, saj so podatki v pretežni meri pridobljeni in umeščeni v MEZ, bodisi na podlagi odziva zavezancev na odredbo po dopolnitvi in popravi podatkov v novo postavljenih rokih, bodisi na podlagi izvedenih upravnih postopkov zavoda.

Preglednica IV.5



### IV.2.2 Reševanje zahtevkov in opravljanje drugih storitev

ZPIZ-2 s spremembami je posegel v samo strukturo zahtevkov, določil drugačne pogoje upokojevanja in strukturo pravic, kar iz leta v leto predstavlja tudi bolj zahtevno reševanje zahtevkov. Ob upoštevanju navedenega, ZPIZ-2E (prostovoljna vključitev v obvezno zavarovanje), podaljšanja zavarovanja in ZPIZ-2B (ureditev dvojnega statusa zavarovanca in upokojenca), so bili cilji zavoda v letu 2018 usmerjeni v povečanje strokovnosti na področju priznavanja in varstva pravic ter matične evidence, zmanjšanja števila nerešenih zahtevkov, skrajševanja časa reševanja ter povečanja števila rešenih zadev v zakonitem roku.

Zavod se je v letu 2018 bistveno bolj kot v preteklih letih soočal s kadrovsko problematiko. Med drugim je prišlo tudi do menjave oziroma odhoda nekaterih ključnih vodilnih kadrov, ki jih je zavod nadomestil večinoma s prerazporeditvijo že obstoječega kadra. Zaradi navedenega in odhoda nekaterih zaposlenih, je bilo potrebno izvesti predvsem prerazporeditve v okviru izvajanja zavarovanja tako na I. kot II. stopnji. Zavod je sprejel tudi odločitev, da se določeni zaposleni, ki opravljajo revizijo pozitivnih prvostopenjskih odločb o priznanju pravic iz pokojninskega in invalidskega zavarovanja začasno, v določenih obdobjih, prerazporedijo kot pomoč na varstvo pravic.

Kadrovska problematika se je najbolj odražala ravno na področju reševanja zahtevkov in opravljanja drugih storitev. Podrobneje o kadrovski problematiki (fluktuacija, izraba delovnega časa) je napisano v poglavju IV.4.2 Organizacijska in kadrovska dejavnost.

Z namenom poenotenja dela, večje strokovnosti in objektivnosti pri priznanju pravic iz pokojninskega in invalidskega zavarovanja ter pri vodenju postopkov v matični evidenci, je zavod v letu 2018 prešel na nov način opravljanja kontrol. Posledično je bilo s tem povezano večje število opravljenih kontrol, kar je imelo delno vpliv tudi na število nerešenih zahtevkov in podaljševanje postopkov.

Zavod je kljub situacijam, ki so na določenih segmentih negativno vplivale na realizacijo zastavljenih ciljev, skupaj rešil 426.961 zahtevkov in storitev in s tem presegel zastavljen načrt iz programa dela v delu 424.500 rešenih zahtevkov v letu 2018.

Podrobni statistični podatki o gibanju zahtevkov za uveljavljanje pravic v izvajanju pokojninskega, invalidskega in mednarodnega zavarovanja na I. stopnji, varstvu pravic oziroma reševanju pritožb ter ostalih zahtevkov in storitev so po posameznih letih od leta 2009 prikazani v nadaljevanju.

Preglednica IV.6



V letu 2018 je bil dotok vseh zahtevkov in storitev za 3,0 odstotka višji kot v letu 2017, število rešenih zahtevkov pa je za 0,3 odstotka nižje kot v letu 2017. Ob koncu leta 2018 je v reševanju ostalo 42.335 zahtevkov, konec leta 2017 37.697 zahtevkov.

Na področju priznanja pravic iz pokojninskega in invalidskega zavarovanja na I. stopnji je bil dotok zahtevkov v letu 2018 za 0,7 odstotka višji kot leta 2017. Rešenih je bilo za 3,5 odstotka manj zahtevkov, kot leta 2017 in za 1,4 odstotka več kot je bilo načrtovano. Ob koncu leta 2018 je v reševanju ostalo še 15.515 zahtevkov, konec leta 2017 pa 13.266 zahtevkov.

Dotok zahtevkov iz mednarodnega zavarovanja na I. stopnji je v letu 2018 skoraj na enaki ravni kot je bil leta 2017. Rešenih je bilo za 12,7 odstotka manj zahtevkov, kot leta 2017 in za 9,9 odstotka manj kot je bilo načrtovano. V reševanju je tako za 16,2 odstotka več zahtevkov kot leta 2017.

Nekoliko nižji dotok je v letu 2018 razviden pri zahtevkih za varstvo pravic PIZ in mednarodnega zavarovanja. Zavod je v letu 2018 prejel 5949 zahtevkov, v letu 2017 6214 zahtevkov. Rešenih je bilo za 16,3 odstotka zadev manj kot v letu 2017 in za 17,5 odstotka manj zahtevkov od načrtovanih.

Ostali zahtevki in storitve niso uvrščeni med pravice iz PIZ. Podatki o gibanju teh zahtevkov kažejo, da se je število vloženih in rešenih zadev povečalo, kar je vplivalo tudi na povečanje število nerešenih zahtevkov. Predvsem se je povečalo število zahtevkov za izdajo informativnih izračunov.

Preglednica IV.7



Zavod je v letu 2018 rešil oziroma opravil 426.961 zahtevkov in storitev ter tako presegel načrtovano število rešenih zahtevkov za 0,6 odstotka. Število rešenih zahtevkov je bilo za 0,3 odstotka nižje od realizacije v letu 2017.

#### *IV.2.2.1 Uveljavljanje pravic iz PIZ na I. stopnji*

Pri uveljavljanju pravic iz PIZ na I. stopnji je dotok zahtevkov v letu 2018 znašal 107.728, kar je za 4,5 odstotka nad načrtovanim in za 0,7 odstotka več kot v predhodnem letu. Zavod je v letu 2018 rešil 105.479 zahtevkov. Letni načrt rešenih zahtevkov je bil presežen za 1,4 odstotka, rešenih pa je bilo za 3,5 odstotka manj zahtevkov kot v predhodnem letu.

Preglednica IV.8



Opombi: opravila ponovna odmera pokojnin - US delnice po uradni dolžnosti, ponovna odmera pokojnine - US delnice zahtevek in US delnice - dvojni zahtevki so prikazana pod opravilo starostne in predčasne pokojnine - ponovni. Zahtevki za družinske in vdovske pokojnine se, od leta 2018 dalje, v UDG štejejo enkrat, ne glede na število vlagateljev za isto družinsko ali vdovsko pokojnino. V okviru enega zahtevka za vdovsko pokojnino pa zavod pripravi izračun tudi za del vdovske pokojnine. Prej je to zavod vodil kot dva zahtevka.

***IV.2.2.1.1 Uveljavljanje pravice do pokojnine***

V letu 2018 je dotok zahtevkov za priznanje pravice do pokojnine znašal 51.054 in je bil v primerjavi z letom 2017 za 3,3 odstotka višji. Rešenih je bilo 49.282 zahtevkov, v letu 2017 51.483 zahtevkov za priznanje pravice do pokojnine oziroma 4,3 odstotka manj v primerjavi z letom 2017. S takšno realizacijo zavodu ni uspelo doseči načrta 50.300 rešenih zahtevkov na področju uveljavljanja pravice do pokojnine. Ob koncu leta je v reševanju ostalo še 6063 zadev.

V letu 2018 je bil dotok zahtevkov za predčasno in starostno, izplačilo 20 % predčasne ali starostne pokojnine in delne pokojnine za 19,7 odstotkov višji kot v letu 2017. Rešenih je bilo 25.438 tovrstnih zahtevkov, s čimer je bil presežen letni načrt za 4,7 odstotka. V primerjavi z letom 2017 je zavod rešil za 5,8 odstotka več zahtevkov. Ob koncu leta 2018 je ostalo v reševanju še 3698 zahtevkov.

***IV.2.2.1.2 Uveljavljanje pravic iz invalidskega zavarovanja***

Dotok zahtevkov za priznanje pravic iz invalidskega zavarovanja je bil v letu 2018 realiziran v višini 28.722, kar je za 1,8 odstotka manj kot v letu 2017. Rešenih je bilo 28.161 zahtevkov za priznanje pravic iz invalidskega zavarovanja, v letu 2017 28.618 tovrstnih zahtevkov. Število rešenih zahtevkov je za 4,4 odstotka pod načrtovanim, 29.400 rešenih zahtevkov. Ob koncu leta 2018 je v reševanju ostalo 7742 zahtevkov.

***IV.2.2.1.3 Poklicna rehabilitacija in ohranitev zaposlitev delovnih invalidov***

Zavod je v letu 2018 nadaljeval s predstavitvijo poklicne rehabilitacije vabljenim zavarovancem. V tem koledarskem letu je bila uvedena novost, da se poklicna rehabilitacija predstavi tudi delodajalcem zaposlenih zavarovancev. Vabilu se je odzvalo 551 zavarovancev in 221 delodajalcev. Po individualnem razgovoru z zavarovanci in delodajalci je bilo z napotnico na obravnavno v strokovne institucije zaposlitvene rehabilitacije napotenih 348 kandidatov. Primerjalno z letom 2017 je bilo tovrstnih napotitev manj za 4,4 odstotka.

Izvajalci zaposlitvene rehabilitacije so za izvedbo poklicne rehabilitacije pripravili 159 poročil, kar predstavlja 12,7 odstotka več kot v predhodnem letu, ko jih je bilo 141. Ugodnejši je tudi rezultat v kontroli pregledanih poročil, saj je bilo v dopolnitev posredovanih 22,1 odstotka poročil, 77,9 odstotka poročil pa je bilo ustreznih glede oblike in načina poklicne rehabilitacije ter so vsebovali vse elemente, potrebne za kasnejšo izvedbo poklicne rehabilitacije (v letu 2017 je bilo ustreznih 55,3 odstotka poročil).

Na dan 31. december 2018 se je rehabilitiralo 234 zavarovancev. V letu 2018 je 108 zavarovancev na novo sklenilo pogodbo o poklicni rehabilitaciji, 103 zavarovanci so zaključili poklicno rehabilitacijo, medtem ko je bil v 82 primerih podpisan aneks k pogodbi o poklicni rehabilitaciji, zaradi podaljšanja trajanja rehabilitacije, ker so bili zavarovanci začasno zdravstveno ali drugače objektivno nezmožni za izvajanje le-te.

Struktura zavarovancev, ki so nastopili poklicno rehabilitacijo v letu 2018, se v primerjavi s preteklimi leti ni bistveno spremenila. Med njimi je še vedno višji delež moških (67,6 odstotka), največ je bilo vključenih v starosti od 31 do 40 let (40,7 odstotka), druga starostna skupna pa je od 41 do 50 let (34,3 odstotka). Poklicno rehabilitacijo so pretežni del opravljali zaposleni zavarovanci (75,0 odstotka).

Kljub interesu zavoda, da se zniža delež poklicnih rehabilitacij z izobraževanjem, se je le ta v letu 2018 povečal za 8,8 odstotka v primerjavi z letom 2017, kar je posledica poročil nekaterih strokovnih institucij zaposlitvene rehabilitacije, ki iščejo rešitev izvedbe samo v izobraževanju. Pričakovani pozitivni delež poklicne rehabilitacije beležimo pri obliki prilagoditve delovnega mesta s tehničnimi pripomočki za 2,7 odstotka. Ostali deleži načinov poklicne rehabilitacije so se v primerjavi z letom 2017 znižali za:

* 9,2 odstotka pri kratkotrajnem usposabljanju in izobraževanju,
* 1,1 odstotka s praktičnim delom pri delodajalcu oziroma z drugimi oblikami in
* 3,7 odstotka z izobraževanjem ob delu.

V letu 2018 je uveljavljalo sodelovanje zavoda pri pokrivanju stroškov prilagoditve prostorov in delovnih sredstev ob prvi premestitvi delovnega invalida 19 delodajalcev. Sklenjenih je bilo 20 pogodb o sofinanciranju prilagoditve delovnega mesta, kar je 5 več kot v letu 2017. Vrednost vseh sklenjenih pogodb je znašala 46.862,92 evra (21.525,54 evra v letu 2017). Najvišji znesek sofinanciranja je znašal 9.828,00 evrov, najnižji pa 59,48 evra.

V okviru ukrepov za ohranitev zaposlitve delovnih invalidov je zavod sofinanciral stroške programov usposabljanja v 33 primerih. Pogodbe so bile sklenjene z 20 različnimi delodajalci. Največ pogodb je bilo sklenjenih za 1 mesec, in sicer 19. Najdaljše usposabljanje je trajalo 12 mesecev. Vrednost vseh sklenjenih pogodb je znašala 25.600,43 evra (25.541,02 evra v letu 2017), najvišji znesek sofinanciranja 2.160,36 evra, najnižji pa 80,00 evrov.

***IV.2.2.1.4 Uveljavljanje pokojninske dobe***

Na področju pokojninske dobe se je v letu 2018 dotok zahtevkov v primerjavi s preteklimi leti zmanjšal. Vloženih je bilo 8914 zahtevkov, kar je 12,3 odstotka manj kot v letu 2017, predvsem na račun zmanjšanja dotoka zahtevkov za ugotavljanje lastnosti zavarovanca, v zvezi z uskladitvijo statusa zavarovanca. V letu 2018 je bilo zato rešenih 20,8 odstotka manj zahtevkov za priznanje pokojninske dobe kot v letu 2017. Zavodu je ob koncu leta 2018 na tem področju ostalo 855 nerešenih zahtevkov, ob koncu leta 2017 910 zahtevkov.

***IV.2.2.1.5 Druge pravice***

Dotok zahtevkov za priznanje pravice do invalidnine ter DPP je v letu 2018 znašal v višini 19.038 zahtevkov in je bil višji kot v letu 2017, 18.167 zahtevkov. Rešenih je bilo 19.067 zahtevkov oziroma 4,2 odstotka več od načrtovanih, v primerjavi z letom 2017 pa je bilo rešenih za 6,5 odstotka več zahtevkov. V reševanju je ob koncu leta ostalo še 855 zahtevkov, kar je za 3,3 odstotka manj kot v začetku leta, ko je bilo v reševanju 884 zahtevkov.

#### *IV.2.2.2 Uveljavljanje pravic iz mednarodnega zavarovanja na I. stopnji*

V letu 2018 je dotok zahtevkov za uveljavljanje pravic iz mednarodnega zavarovanja skoraj enak kot v letu 2017. V letu 2018 je bilo skupno vloženih 17.005, rešenih pa 16.210 zahtevkov, kar je za 12,7 odstotka manj kot v letu 2017 oziroma za 9,9 odstotka pod načrtovanim. V reševanju je ob koncu leta 2018 ostalo še 5695 zahtevkov.

Preglednica IV.9



#### *IV.2.2.3 Pritožbe zoper odločbe I. stopnje*

Dotok zahtevkov iz naslova varstva pravic je v letu 2018 za 4,3 odstotka nižji kot v letu 2017. V letu 2018 so imeli strokovni delavci v reševanju 7920 pritožb. Rešenih je bilo 5691 pritožb, kar je za 16,3 odstotka manj kot v letu 2017 in za 17,5 odstotka pod načrtovanim. Ob koncu leta 2018 je v reševanju ostalo 2229 nerešenih zadev, leta 2017 pa 1971 zadev.

Preglednica IV.10



nadaljevanje



Opomba: opravili ponovna odmera pokojnin - US delnice po uradni dolžnosti in ponovna odmera pokojnine - US delnice zahtevek sta prikazani pod opravilo starostne, predčasne, delne pokojnine.

#### *IV.2.2.4 Ostali zahtevki in storitve*

Med ostale zahtevke in storitve zavoda so uvrščene zadeve, ki se izvajajo v okviru postopka za uveljavljanje in priznanje pravic na zahtevo zavarovanca ali po uradni dolžnosti.

V letu 2018 je bil dotok ostalih zahtevkov in storitev v višini 300.917, kar je za 4,3 odstotka več kot v predhodnem letu. Število rešenih ostalih zahtevkov in storitev je bilo v letu 2018 za 1,3 odstotka višje od načrtovanega in za 2,0 odstotka višje od realizacije v letu 2017.

Največ opravil s tega področja je v letu 2018 prikaznih v delu izpisa obdobij zavarovanja, in sicer je zavod izdal 132.282 izpisov, kar je za 14,4 odstotka več kot v letu 2017 in 10,2 odstotka več kot je bilo načrtovano za leto 2018.

Sledijo opravila v delu izdaje informativnih izračunov datuma upokojitve in višine pokojnine. Zavod je v letu 2018 skupaj posredoval 100.598 informativnih izračunov.

Informativni izračuni datuma upokojitve in višine pokojnine predstavljalo za zavod precejšen delež v strukturi realizacije zahtevkov. Ob upoštevanju, da je zakonodaja s področja priznanja pravic iz pokojninskega in invalidskega zavarovanja zaradi številnih sprememb vedno bolj zahtevna, posledično tudi sami informativni izračuni predstavljajo vedno večjo obremenitev zaposlenih zavoda, tako v delu reševanja, kot tudi v delu zahtevnosti podajanja samih informacij strankam. V letu 2018 je bil dotok zahtevkov s področja samega priznanja pravic, izražen v višini 124.733 zahtevkov, dotok informativnih izračunov pa v višini 103.421 zahtevkov, kar predstavlja 82,9 odstoten delež dotoka zahtevkov priznanja pravic in je približno enak zadnja tri leta. Velika obremenjenost zavoda zaradi deleža informativnih izračunov izhaja iz prikaza podatkov o deležu: v letu 1993, ko je znašal 6,3 (7306 zahtevkov), v letu 2000 je znašal 21,4 (29.160 zahtevkov), v letu 2005 je znašal 37,0 (47.433 zahtevkov), v letu 2010 pa je znašal 47,3 (69.914 zahtevkov).

Stranke informativne izračune vlagajo tudi po večkrat, prav tako pa želijo, da informacije pridobijo čim prej, kar se kaže tudi pri časih izdaje le-teh. Izdaja informativnih izračunov pa bistveno vpliva na priznanje pravic iz pokojninskega in invalidskega zavarovanja.

Ob upoštevanju, da mora zavod na podlagi šestega odstavka 140. člena ZPIZ-2, zavarovancu, ki v koledarskem letu dopolni 58 let starosti, po uradni dolžnosti poslati informacijo o pričakovani višini njegove predčasne oziroma starostne pokojnine ter predvidenem datumu izpolnitve pogojev po določbah ZPIZ-2 in deleža, ki ga predstavlja izdaja informativnih izračunov datuma upokojitve in višine pokojnine v strukturi priznanja pravic, bi bilo smiselno razmisliti, kako bi v prihodnje znižali število vlog za informativne izračune, sploh v primerih, ko zavarovanci večkrat podajo vlogo.

Preglednica IV.11



#### *IV.2.2.5 Trajanje postopkov za priznanje pravic*

Čas trajanja postopkov za reševanje zahtevkov obsega čas od vložitve zahtevka do odpreme zadeve zavarovancu. Zavod mora izdati odločbo v dveh mesecih od prejema vloge.

Daljši roki za izdajo odločb veljajo, kadar se odloča o pravicah iz pokojninskega in invalidskega zavarovanja z uporabo mednarodnih pogodb, ko je rok za izdajo odločbe šest mesecev, šteto od prejema zadeve od tujega nosilca zavarovanja.

Če je za ugotovitev pravic iz invalidskega zavarovanja potrebno izvedensko mnenje, mora zavod izdati odločbo v štirih mesecih od dneva uvedbe postopka, pri čemer je postopek uveden takrat, ko zavod prejme zahtevo s popolno delovno dokumentacijo zavarovanca ter medicinsko dokumentacijo o njegovem zdravstvenem stanju in o njegovi delovni zmožnosti.

Zavod poskuša zahtevke rešiti v zakonito določenem roku. Zaradi vpliva zunanjih dejavnikov, potrebnega sodelovanja ostalih strank v postopku, velikega obsega dela, kadrovske problematike, večjega števila praznikov na delovni dan ter letnih dopustov, se je v letu 2018 pri določenih pravicah nekoliko znižal odstotek rešenih v roku in podaljšali so se časi trajanja postopkov.

***IV.2.2.5.1 Trajanje postopkov iz PIZ na I. stopnji***

V letu 2018 je povprečni čas reševanja zahtevkov za uveljavljanje pravic na I. stopnji znašal 64 dni in je tako za 7 dni daljši kot leta 2017.

Zavod je v letu 2018 v povprečju reševal zahtevke, v zvezi s pravicami do starostne, predčasne in delne pokojnine ter izplačilo 20 % predčasne ali starostne pokojnine 53 dni, v letu 2017 45 dni.

Podaljšanje časa reševanja je razvidno tudi pri pravicah iz invalidskega zavarovanja. V primerjavi z letom 2017 so se podaljšali povprečni časi tako za podajo ocene invalidnosti (za 6 dni), kot tudi za podajo ocene DPP (za 15 dni) in oceno telesne okvare (za 10 dni). Posledično temu se izkazujejo daljši povprečni časi za reševanje zahtevkov-razvrstitev po oceni IK (za 18 dni).

Primerjave povprečnih časov reševanja zahtevkov za uveljavljanje pravic na I. stopnji po vrstah pravic znašajo pri:

* starostnih in predčasnih pokojninah 51 dni v letu 2018, 42 dni v letu 2017;
* invalidskih pokojninah 55 dni v letu 2018, 44 dni v letu 2017;
* družinskih pokojninah 56 dni v letu 2018, 42 dni v letu 2017;
* vdovskih pokojninah (vključno z delom vdovskih pokojnin) 58 dni v letu 2018, 50 dni v letu 2017;
* razvrstitvah po oceni na IK 128 dni v letu 2018, 110 dni v letu 2017 (rok 4 mesece);
* nadomestilih iz invalidskega zavarovanja 41 dni v letu 2018 in 41 dni v letu 2017;
* pokojninski dobi 53 dni v letu 2018, 70 dni v letu 2017 in
* drugih pravicah 95 dni v letu 2018, 84 dni v letu 2017.

Zavod v postopkih priznanja pravic iz invalidskega zavarovanja, DPP ter invalidnine predhodno izvede pripravljalni postopek pred oceno invalidske komisije, v katerem strokovni delavci pridobijo od delodajalcev manjkajočo delovno dokumentacijo, od zdravnikov specialistov ali osebnega zdravnika zavarovanca pa manjkajočo medicinsko dokumentacijo. Čas pridobivanja podatkov ne sodi v zakonsko določen čas reševanja zahtevkov. Zavod kljub temu spremlja navedeni čas, da čim hitreje reši ta postopek in s tem pripravi prehod v naslednjo fazo reševanja zadeve. V povprečju je v letu 2018 znašal čas za pridobitev in pripravo dokumentacije 57 dni, kar je 2 dni več kot v predhodnem letu.

Zavod iz zgoraj navedenega razloga spremlja tudi vmesni povprečni čas trajanja postopka za oceno na invalidski komisiji, ki zajema čas od popolne medicinske in delovne dokumentacije do podaje izvedenskega mnenja, ki se je v letu 2018 podaljšal na 97 dni iz 92 dni v letu 2017.

Reševanje informativnih izračunov datuma izpolnitve pogojev za predčasno oziroma starostno pokojnino in višine pokojnine na področju PIZ je v letu 2018 v povprečju trajalo 41 dni, v letu 2017 42 dni, kar je imelo vpliv na podaljševanje časa reševanja zahtevkov ostalih pravic. Na področju mednarodnega zavarovanja je bil čas reševanja informativnih izračunov v letu 2018 124 dni, v letu 2017 135 dni.

V zakonskem roku dveh oziroma štirih mesecev je bilo v letu 2018 na zavodu skupaj rešenih 74,9 odstotka zahtevkov za uveljavljanje pravic na I. stopnji, kar je za 2,9 odstotne točke manj kot leta 2017.

Delež zadev, rešenih v roku, znaša pri:

* starostnih in predčasnih pokojninah 72,8 odstotka v letu 2018, 81,2 odstotka v letu 2017,
* invalidskih pokojninah 73,1 odstotka v letu 2018, 80,4 odstotka v letu 2017,
* družinskih pokojninah 74,3 odstotka v letu 2018, 79,8 odstotka v letu 2017,
* vdovskih pokojninah (vključno z delom vdovskih pokojnin) 67,6 odstotka v letu 2018, 71,2 odstotka v letu 2017,
* razvrstitvah po oceni na IK 53,9 odstotka v letu 2018, 65,4 odstotka v letu 2017,
* nadomestilih iz invalidskega zavarovanja 78,8 odstotka v letu 2018, 79,0 odstotka v letu 2017,
* pokojninski dobi 75,7 odstotka v letu 2018, 58,8 odstotka v letu 2017 ter
* drugih pravicah 77,5 odstotka v letu 2018, 83,8 odstotka v letu 2017.

***IV.2.2.5.2 Trajanje postopkov iz mednarodnega zavarovanja na I. stopnji***

V postopkih uveljavljanja pravic iz mednarodnega zavarovanja je zakonsko določen šestmesečni rok rešitve. Z vključitvijo tujega nosilca zavarovanja v postopek in s tem povezanega dopisovanja ter zbiranja dokazil se časi reševanja v nekaterih primerih podaljšujejo, ker zavod na podatke iz tujine praviloma čaka več mesecev, to pa je v letu 2018 privedlo do podaljšanja povprečnega časa reševanja zahtevkov s področja uveljavljanja pravic iz mednarodnega zavarovanja na 110 dni v letu 2018 iz 104 dni v letu 2017.

Podaljševanje postopkov zaradi neodzivnosti pri tujem nosilcu zavarovanja, kljub večkratnim urgencam, je zaslediti zlasti pri sodelovanju s Francijo, Veliko Britanijo, Grčijo, Ciprom, Španijo, Irsko. Na opazno podaljšanje postopka večkrat vpliva neodzivnost s strani tuje države, ki čaka na odločitev v sodnem sporu. To lahko podaljša postopek tudi za več let.

***IV.2.2.5.3 Trajanje pritožbenih postopkov***

Za ugotavljanje povprečnih časov trajanja pritožbenih postopkov velja podoben način zajemanja podatkov kot pri uveljavljanju pravic na I. stopnji. Upošteva se čas od vložitve zahtevka do odpreme odločbe, v primeru reševanja invalidskih zadev pa je vključen tudi čas za podajo izvedenskega mnenja na invalidski komisiji II. stopnje.

Pri reševanju pritožbenih zahtevkov iz pokojninskega in invalidskega zavarovanja se je povprečni čas v primerjavi z letom 2017 skrajšal iz 142 dni na 140 dni v letu 2018.

Pri reševanju pritožb iz mednarodnega zavarovanja se je povprečni čas v primerjavi z letom 2017 skrajšal iz 113 dni na 103 dni v letu 2018.

#### *IV.2.2.6 Revizija*

Revizija prvostopenjskih pozitivnih odločb, ki se opravi po uradni dolžnosti, je zakonsko predpisana oblika nadzora nad izvajanjem pokojninskega in invalidskega zavarovanja, vključno z izvajanjem mednarodnega zavarovanja. Kot izredno pravno sredstvo omogoča drugostopenjskemu organu, da preizkusi zakonitost in pravilnost tudi tistih pozitivnih odločb prvostopenjskega organa, ki niso bile izpodbijane s pritožbo. V primeru, da je zoper odločbo območne enote vložena pritožba, se odloči o pritožbi in reviziji z isto odločbo.

Preglednica IV.12



Preglednica IV.13



V letu 2018 je zavod skupaj opravil 21.038 revizij izdanih pozitivnih odločb, od teh 17.976 iz pokojninskega in invalidskega zavarovanja in 3062 revizij s področja mednarodnega zavarovanja. Delež opravljenih revizij prvostopenjskih odločb znaša 30,2 odstotka, načrtovan delež je bil 35 odstotkov. Navedeno je posledica sodelovanja delavcev službe za revizijo pri zmanjševanju števila nerešenih pritožb iz pokojninskega in invalidskega zavarovanja. Delež opravljenih revizij na področju pokojninskega in invalidskega zavarovanja znaša 29,9 odstotka, na področju mednarodnega zavarovanja pa 32,4 odstotka.

Od 21.038 v reviziji pregledanih pozitivnih prvostopenjskih odločb je bilo potrjenih 20.542 odločb, kar pomeni 97,6 odstotka, spremenjenih 417 odločb (2,0 odstotka) in razveljavljenih oziroma odpravljenih 79 odločb (0,4 odstotka). Izboljšal se je delež v reviziji potrjenih odločb na področju pokojninskega in invalidskega zavarovanja, ki znaša 98,1 odstotka (96,6 odstotka v letu 2017), delež na področju mednarodnega zavarovanja pa 95,1 odstotka (93,0 odstotkov v letu 2017).

Najpogostejši razlogi za spremembo, razveljavitev ali odpravo prvostopenjskih odločb so bili:

* nepravilno izračunana skupna pokojninska doba zaradi neupoštevanja zavarovalne dobe s povečanjem, prištete dobe na podlagi osebnih okoliščin;
* nepravilna uporaba določbe šestega odstavka 37. člena ZPIZ-2, ki ureja ugodnejše vrednotenje pokojninske dobe brez dokupa;
* napake pri oblikovanju in izračunu pokojninske osnove;
* nepravilna odmera nadomestila iz invalidskega zavarovanja zaradi nepravilno ugotovljenega zadnjega statusa zavarovanca, nepravilno ugotovljene skupne pokojninske dobe ali nepravilno izračunane pokojninske osnove;
* nepopolno izveden postopek ugotavljanja obstoja zunajzakonske skupnosti;
* spregledano ugodnejše priznanje pravice do starostne pokojnine po ZPIZ-1;
* nepravilno ločevanje tuje dobe kot dobe brez dokupa in ostale dobe;
* neupoštevanje določb o priznanju ugodnejše dajatve po Uredbi 883/2004.

#### *IV.2.2.7 Zastopanje v zadevah PIZ*

V letu 2018 je bilo pri DSSLJ razpisanih 1312 obravnav, 181 obravnav je bilo preklicanih. Opravljenih je bilo 1131 obravnav s področja PIZ. Zavod se je udeležil 1124 obravnav, kar znaša 99,4 odstotka. Število obravnavanih zadev se je v primerjavi z letom 2017 zmanjšalo za 17,4 odstotka.

Poleg zastopanja je bilo s strani zavoda v letu 2018 vloženih 562 odgovorov na tožbe, 74 pritožb, 6 odgovorov na revizijo, 4 revizije, 4 predlogi za dopustitev revizije in 1 predlog za dopolnitev sodbe.

V letu 2018 je bilo s strani zavarovancev vloženih največ tožb s področja PIZ, saj je bilo 89 odstotkov (501) odgovorov na tožbe, pripravljenih s tega področja, s področja mednarodnega zavarovanja 8 odstotkov (45) in s področja matične evidence in prispevkov 3 odstotke (16). Število vloženih tožb zavarovancev zoper zavod s področja PIZ se je v primerjavi z letom 2017 zmanjšalo za 31,6 odstotka.

Zavod je v letu 2018 s strani DSSLJ prejel 814 sodb (od tega 565 sodb DSSLJ, 198 sodb VDSS in 51 sodb VRH RS) ter 1490 sklepov. Zoper 74 sodnih odločb prvostopenjskega sodišča je zavod v letu 2018 vložil pritožbo. V 87 odstotkih zadev (91 odstotkih v letu 2017) je bil izid socialnega spora na DSSLJ za zavod sprejemljiv oziroma ugoden in ni bila vložena pritožba. Iz strukture pritožb lahko povzamemo, da je bilo vloženih 94,6 odstotka pritožb s področja PIZ, 1,4 odstotka pritožb s področja matične evidence zavarovancev in prispevkov in 4,1 odstotka pritožb s področja mednarodnega zavarovanja. V letu 2018 je bilo s strani zavarovancev zoper sodne odločbe vloženih 191 pritožb (258 v letu 2017).

Od 72 vloženih pritožb (59 zoper sodbe in 13 zoper sklepe) v letu 2017 je bilo 47 pritožbam zavoda ugodeno ali delno ugodeno, kar pomeni 65 odstotno uspešnost v pritožbah (47 odstotna v letu 2017), ob upoštevanju, da je 6 pritožb še nerešenih, 19 pritožb zavoda je bilo zavrnjenih. Nekaj pritožb zavoda je bilo zavrnjenih zaradi drugačne razlage procesnih določb (82. člen ZDSS-1, 7. in 129. člen ZUP), drugačnega tolmačenja drugega in tretjega odstavka 61. člena ZPIZ-2 (izplačilo dela vdovske pokojnine) in nekaj zaradi drugačne presoje invalidnosti.

Spori po uveljavitvi ZUJF/ZOPRZUJF so razen enega končani. Od vseh tovrstnih sporov, je bilo na dan 31. december 2018 pravnomočno končanih 1857 sporov.

#### *IV.2.2.8 Komisija za ugotovitev podlage za odpoved pogodbe o zaposlitvi*

V letu 2018 je bilo pri komisiji MDDSZ za ugotovitev podlage za odpoved pogodbe o zaposlitvi (komisija), ki deluje na podlagi tretjega odstavka 429. člena ZPIZ-2 in 103. člena ZPIZ-1, število na novo vloženih predlogov za ugotovitev podlage za odpoved pogodbe o zaposlitvi 301. Skupaj s 120 predlogi iz leta 2017, ki do konca leta 2017 še niso bili rešeni, je bilo v reševanju 421 zadev, kar je 27,0 odstotkov manj kot v letu 2017, ko je bilo v reševanju 577 zadev.

Zaradi racionalizacije, skrajševanja postopkov ter večje samostojnosti ZRSZ se predlogi predlagateljev iz prvega in drugega odstavka 103. člena ZPIZ-1, po 1. januarju 2018 vlagajo pri območnih službah ZRSZ, na območju katere ima delodajalec sedež, ZRSZ pa po izvedenem postopku komisiji pošlje predlog z delovno dokumentacijo in ugotovitve s predlogom ZRSZ o izpolnjevanju pogojev za odpoved pogodbe o zaposlitvi.

V letu 2018 je imela komisija 38 sej in rešila 392 zadev (kar je 14,2 odstotka manj kot v lanskem letu, ko je bilo rešenih 457 zadev), od tega v 391 primerih glede nameravanih odpovedi pogodb o zaposlitvi delovnim invalidom in v 1 primeru invalidu, ki ni imel statusa delovnega invalida. Ob tem kaže poudariti, da je komisija obravnavala več zahtevnejših zadev, večkrat pa je bilo treba obravnave zadev tudi preložiti. Komisija je po preučitvi delovne dokumentacije z ugotovitvami in predlogom ZRSZ o izpolnjevanju pogojev za odpoved pogodbe o zaposlitvi v 42 primerih obravnave preložila, in sicer v 13 primerih zaradi preverjanja večkratnega varstva pred odpovedjo pogodbe o zaposlitvi, v 27 primerih zaradi pridobivanja dodatne dokumentacije, v 1 primeru je bil predlagan nadzor Inšpektorata RS za delo pri delodajalcu, v 1 primeru je bila zadeva vrnjena ZRSZ. Na dan 31. december 2018 je bilo 29 nerešenih zadev.

Komisija je na podlagi pridobljene delovne dokumentacije z ugotovitvami in predlogi ZRSZ v 268 primerih (68,4 odstotka vseh rešenih zadev) ugotovila, da obstaja podlaga za odpoved pogodbe o zaposlitvi brez ponudbe nove pogodbe ter podala pozitivno mnenje, v 124 primerih (31,6 odstotka rešenih zadev) pa je podala negativno mnenje ali pa zadeve rešila na drug način, brez mnenja o podlagi za odpoved pogodbe o zaposlitvi.

### IV.2.3 Izvedenstvo

Izvedenski organi zavoda delujejo v okviru IK, ki dajejo v postopkih po ZPIZ-2 izvedenska mnenja o invalidnosti, potrebi po stalni pomoči in postrežbi drugega, telesni okvari ter o drugih pravicah iz invalidskega zavarovanja. Opravljajo tudi izvedensko delo za uveljavitev nekaterih pravic po drugih predpisih (npr.: ocena telesne prizadetosti za uveljavitev pravic po ZDVDTP, ocena zmožnosti za delo po ZSVarPre, ocena za uveljavljanje pravic do družinskega pomočnika po ZSV itn.) in za potrebe DSSLJ.

V letu 2018 so izvedenski organi obravnavali 41.415 zadev, kar je 2,7 odstotka več kot v letu 2017 in podali 45.628 izvedenskih mnenj, kar je 3,2 odstotka več kot v letu 2017. Večje število izvedenskih mnenj kot obravnav je posledica dejstva, da se v eni obravnavi lahko izda več izvedenskih mnenj.

#### *IV.2.3.1 Invalidske komisije I. stopnje*

IK I. stopnje so v letu 2018 obravnavale 32.548 zadev, kar je 4,1 odstotka več kot v letu 2017. Podale so 35.197 izvedenskih mnenj, kar je 4,5 odstotka več kot v letu 2017.

V letu 2018 je bilo od skupnega števila 35.197 izvedenskih mnenj na IK I. stopnje podanih:

* 12.468 ali 35,4 odstotka mnenj za oceno invalidnosti,
* 13.247 ali 37,6 odstotka mnenj za oceno potrebe po pomoči in postrežbi drugega,
* 3881 ali 11,0 odstotka mnenj za oceno telesne okvare in
* 5601 ali 15,9 odstotka drugih mnenj.

IK I. stopnje so v letu 2018 ugotovile 828 (prvič ocenjenih) novih invalidov I. kategorije, kar je 12,8 odstotka vseh za določenega zavarovanca prvič podanih izvedenskih mnenj za oceno invalidnosti, 343 ali 5,3 odstotka novih invalidov II. kategorije, 3465 oziroma 53,7 odstotka novih invalidov III. kategorije ter podale 761 oziroma 11,8 odstotka izvedenskih mnenj, da pri zavarovancu ni invalidnosti in 1060 oziroma 16,4 odstotka izvedenskih mnenj, da zdravljenje še ni končano.

Od skupnega števila 7912 podanih ocen invalidnosti II. in III. kategorije invalidnosti je v 4918 (62,2 odstotka) primerih opredeljen polni delovni čas in v 2994 (37,8 odstotka) primerih krajši delovni čas.

V letu 2018 so bile najpogostejši vzrok invalidnosti bolezni v 90,2 odstotka primerov (90,6 odstotka primerov v letu 2017), sledile so poškodbe zunaj dela v 5,7 odstotka primerov (5,1 odstotka primerov v letu 2017), poškodbe pri delu v 2,7 odstotka primerov in poklicne bolezni v 0,2 odstotka primerov, oboje enako kot v letu 2017. Kombinirani vzrok invalidnosti je bil ugotovljen v 1,2 odstotka primerov (1,4 odstotka primerov v letu 2017).

Najpogostejši razlogi ocene invalidnosti so bile bolezni mišično-skeletnega sistema, in sicer v 28,1 odstotka vseh bolezenskih stanj po MKB 10, obravnavanih zaradi invalidnosti. Sledile so jim bolezni duševnih in vedenjskih motenj z 11,9 odstotka, neoplazme z 9,9 odstotka, bolezni obtočil s 7,8 odstotka in stanja po poškodbah s 6,9 odstotka vseh bolezenskih stanj.

I. kategorija invalidnosti je bila podana največkrat zaradi duševnih in vedenjskih motenj. Tem so sledile neoplazme in bolezni obtočil, nato bolezni živčevja in bolezni mišično-skeletnega sistema. II. in III. kategorija invalidnosti sta bili podani največkrat zaradi mišično-skeletnih bolezenskih stanj, zlasti pri III. kategoriji invalidnosti, sledijo jim duševne in vedenjske motnje ter neoplazme.

Preglednica IV.14



#### *IV.2.3.2 Invalidska komisija II. stopnje*

Drugostopenjski izvedenski organ zavoda, ki deluje v okviru IK II. stopnje, je v letu 2018 obravnaval 8.867 zadev in podal 10.431 izvedenskih mnenj. Obravnav je bilo 2,1 odstotka manj, izvedenskih mnenj pa 1,1 odstotka manj kot v letu 2017.

Senat IK II. stopnje je podal 5409 mnenj, izvedenec posameznik pa 5022. Mnenja, ki jih je podal izvedenec posameznik, se nanašajo na revizijo izvedenskih mnenj IK I. stopnje. V teh primerih izvedenec posameznik na izvedenskem mnenju IK II. stopnje potrdi pravilnost revidiranega mnenja. Razlog za manj podanih mnenj v letu 2018 v primerjavi z letom 2017 je v nižjem številu zahtevkov za oceno invalidnosti, ob višjem številu ocen potrebe po pomoči in postrežbi drugega in nekoliko višjem številu ocen telesne okvare.

V letu 2018 je bilo od skupnega števila vseh mnenj na IK II. stopnje podanih:

* 6985 ali 67,0 odstotka mnenj za oceno invalidnosti,
* 2166 ali 20,8 odstotka za oceno potrebe po pomoči in postrežbi drugega in
* 1200 ali 11,5 odstotka za oceno telesne okvare,
* 80 ali 0,8 odstotka drugih mnenj.

Drugostopenjski izvedenski organ zavoda je spremenil 23,7 odstotka izvedenskih mnenj prvostopenjskega izvedenskega organa, kar je 1,0 odstotne točke več kot v letu 2017. V pritožbenem postopku je IK II. stopnje podala 3523 izvedenskih mnenj, kar je 9,8 odstotka več kot v letu 2017. Na podlagi pritožbe je bilo spremenjenih 24,9 odstotka izvedenskih mnenj prvostopenjskega organa zavoda, kar je za 5,0 odstotne točke manj kot v letu 2017. Vzroki za spremembe v pritožbenem postopku so predvsem v tem, da imajo zavarovanci možnost dodatno pojasniti posamezne dejavnike (npr. obremenitev pri delu, bolezenska stanja ali pozne posledice poškodbe itn.), ki vplivajo na njihovo zmanjšano delovno zmožnost oziroma trajno nezmožnost za delo. Zavarovanci v svoji pritožbi pogosto priložijo izvide opravljenih preiskav in pregledov, ki niso bili dostopni IK I. stopnje, so pa nastali pred izdajo odločbe in jih je kot take v skladu z veljavno zakonodajo IK II. stopnje morala upoštevati pri svoji obravnavi.

Od vseh podanih pozitivnih mnenj IK I. stopnje je bilo v revizijo poslanih 25,5 odstotka, kar je za 0,2 odstotne točke manj kot v letu 2017. IK II. stopnje je v letu 2018 v reviziji na senatih podala 1434 izvedenskih mnenj, 5022 izvedenskih mnenj IK I. stopnje pa je bilo potrjenih s strani izvedenca posameznika. Na senatih IK II. stopnje je bilo spremenjenih 1046 izvedenskih mnenj ali 16,0 odstotka vseh revizij, kar je 2,5 odstotne točke manj kot v letu 2017. Pritožb po reviziji izvedenskih mnenj je bilo 369 (10,4 odstotka vseh pritožb).

Na zaprosilo DSSLJ je drugostopenjski izvedenski organ v letu 2018 podal 18 izvedenskih mnenj, kar je 28,0 odstotkov manj kot v letu 2017. Spremenjenih je bilo 6 (46,2 odstotka) mnenj, in sicer zaradi na novo pridobljene medicinske in delovne dokumentacije med sodnim postopkom, izvidov sodnih izvedencev ali komisije za izvedenska mnenja Medicinske fakultete Univerze v Ljubljani in Mariboru, vsebine zdravstvenega kartona zavarovane osebe in morebitnega ogleda delovnega mesta zavarovanca.

Najpogostejši razlogi ocene invalidnosti drugostopenjskega izvedenskega organa zavoda so bolezni mišično-skeletnega sistema 1862 (26,7 odstotka), sledijo jim bolezni duševnih in vedenjskih motenj 1160 (16,6 odstotka), neoplazme 986 (14,1 odstotka) in bolezni obtočil 714 (10,2 odstotka).

Izvedenci IK II. stopnje so v letu 2018 podali 491 sodnih pripomb na izvedenska mnenja sodnih izvedencev, kar je za 9 manj kot v letu 2018.

**IV.2.3.3 Prikaz drugih aktivnosti dela**

Izvedenski organi pri svojem delu še vedno uporabljajo seznam telesnih okvar iz leta 1983, ki je bil delno dopolnjen v letu 1989. Vrste in stopnje telesnih okvar (novi seznam) mora v skladu 403. členom ZPIZ-2 določiti minister, pristojen za zdravje, v sodelovanju z ministrom, pristojnim za varstvo invalidov v roku dveh let od uveljavitve tega zakona. V letu 2018 je medresorska delovna skupina za prenovo seznama telesnih okvar pri Ministrstvu za zdravje pripravila osnutek novega Pravilnika. Osnutek je bil poslan v usklajevanje republiškim strokovnim kolegijem posameznih medicinskih strok.

V letu 2018 so IK I. in II. stopnje obravnavale 588 zahtevkov CSD in MDDSZ, in sicer zahtevke za oceno DPP ter trajne nezmožnosti za delo po ZDVDTP, po ZSV za oceno DPP in oceno trajne nezmožnosti za delo ter ocene za družinske pomočnike. Podanih je bilo tudi 57 ocen na podlagi 54. člena ZSVarPre, ko so zavarovanci sami (ali preko CSD) plačali izvedenska mnenja. Skupaj je bilo tako v sodelovanju s CSD in MDDSZ obravnavanih 667 zahtevkov.

V IK se je tudi v letu 2018 izvajal notranji nadzor nad delom izvedencev. V notranjem nadzoru je bilo pregledanih 1.916 izvedenskih mnenj na I. stopnji in 2161 izvedenskih mnenj na II. stopnji. Notranja kontrola se izvaja predvsem zaradi preprečevanja administrativnih napak v izvedenskih mnenjih.

V skladu s 94. členom ZPIZ-2 (kontrolni pregled po uradni dolžnosti) je bilo v letu 2018 obravnavanih 57 ovadb, ki navajajo neustrezno ravnanje uživalcev pravic, ki so pridobili eno izmed pravic iz invalidskega zavarovanja ali pa te pravice zavarovancem naj ne bi pripadale. Za 43 ovadb je bilo ugotovljeno, da je bila ocena ustrezna in da kontrolni pregled zavarovanca ni bil potreben. Na podlagi kontrolnega pregleda po 4. in 5. odstavku 94. člena ZPIZ - 2 so IK I. stopnje podale 14 izvedenskih mnenj, od katerih je bilo spremenjenih 8 izvedenskih mnenj, ki so jih navajale ovadbe. V enakem obdobju je IK II. stopnje na podlagi pritožbe zavarovanca (samo izvedensko mnenje po ovadbah) podala tri izvedenska mnenja, od tega je potrdila eno izvedensko mnenje.

Za uspešnejše doseganje poenotenja meril pri ocenjevanju invalidnosti so bila v letu 2018 organizirana strokovna srečanja vodij služb za izvedenstvo I. in II. stopnje z izvedenci, poklicnimi in pogodbenimi. Dopolnjevala se je tudi izvedenska praksa kot pomoč pri delu izvedencev IK. Izvedenska praksa, objavljena na spletnih straneh zavoda, je v pomoč zavarovancem in strokovni javnosti. V pripravi je tudi nov priročnik s kriteriji za ocenjevanje invalidnosti.

Leta 2018 je v izvedenskih organih zavoda sodelovalo 225 izvedencev medicinskih in nemedicinskih strok (10 manj kot v letu 2017 in 33 manj kot v letu 2016).

Pripravljen je bil predlog Pravilnika o spremembah Pravilnika o organizaciji in načinu delovanja izvedenskih organov Zavoda za pokojninsko in invalidsko zavarovanje Slovenije, ki ga je sprejel svet zavoda in s katerim so se spremenili normativi za delo izvedencev in povišala vrednost bruto točke za pripravo izvedenskega mnenja.

Na mednarodnem področju je bilo v letu 2018 večje sodelovanje z Republiko Hrvaško, Srbijo, Bosno in Hercegovino in mednarodno organizacijo za zavarovalniško medicino EUMASS. Zavod je skupaj z ZZZS, Zvezo izvajalcev zaposlitvene rehabilitacije Slovenije in Thermano, d. d. nadaljeval aktivnosti pri pripravi največjega dogodka na področju medicine v socialnem zavarovanju v Evropi v letu 2019, in sicer 5. Mednarodnega kongresa medicinskih izvedencev Slovenije.

Prizadevanja zavoda v zvezi z novo organiziranostjo medicinskega izvedenstva (enotni in samostojni izvedenski organ v RS) zaradi drugih prioritet na področju javnega zdravstva niso bila uspešna. Zavod je aktivno sodeloval v javni razpravi glede sprememb predpisov na področju zdravstva in pripravi zakonodaje s področja dolgotrajne oskrbe.

Zavod si je tudi v letu 2018 prizadeval urediti problematiko podaljševanja licenc zdravniške zbornice za poklicne izvedence. Ureditev problematike licenc je eden izmed pogojev za kadrovsko konsolidacijo na področju medicinskega izvedenstva zavod.

### IV. 2. 4. Nakazovanje pokojnin in drugih prejemkov

Uresničevanje ciljev, zapisanih v razvojnem programu zavoda, je v letu 2018 predstavljalo tudi izvedbo nalog s področja nakazovanja pokojnin, med katere sodi tekoče izplačevanje prejemkov, pravilnost finančnih podatkov o obdelavi nakazil in prepovedi v SEPA okolju, realizacija odločb o priznanih pravicah, preprečevanje neupravičenih izplačil po smrti uživalcev kot tudi neupravičena izplačila v primeru ustavitvenih odločb, obračunavanje akontacije dohodnine v skladu z davčno in dohodninsko zakonodajo, plačilo obveznosti za obvezno zdravstveno zavarovanje uživalcev, izvrševanje sodnih in davčnih sklepov o izvršbi ter administrativnih prepovedi v skladu z ZIZ in ZDavP-2. Zavod je aktivno sodeloval s tujimi nosilci socialnega zavarovanja in veliko pozornosti namenil spremljanju zakonodaje in pravočasni implementaciji vseh zakonskih zahtev ter sprememb v informacijski sistem zavoda in tudi zadovoljstvu uživalcev. S spodbujanjem uživalcev k odpiranju osebnega bančnega računa za nakazilo pokojninskih in ostalih prejemkov je zavod uspešno sledil cilju zniževanja odhodkov. Po stanju december 2018/2017 se je za 14 odstotkov znižalo število nakazil preko poštne dostave. V decembru 2018 je bilo preko poštne dostave izplačanih 20.065 nakazil (23.326 decembra 2017) v znesku 7.974.545 evrov (9.999.212 evrov decembra 2017), kar predstavlja 2,0 odstotka vseh decembrskih nakazil (2,5 odstotka v decembru 2017).

V letu 2018 je zavod izvedel 8.988.962 posamičnih nakazil, kar predstavlja 0,6 odstotni porast glede na leto 2017. Uživalcem je bilo skupno nakazanih 10.534.357 pokojnin in drugih denarnih prejemkov (10.491.342 v letu 2017), kar je 0,4 odstotka več kot preteklo leto.

Preglednica IV.15



V primerjavi z letom 2017 so nakazila prejemkov v države EU porasla za 3,0 odstotka, v ostale države za 2,9 odstotka ter v RS za 0,3 odstotka, medtem, ko so se nakazila dodatkov k tuji pokojnini v RS zmanjšala za 9,7 odstotka.

V skladu z EU uredbo in bilateralnimi mednarodnimi sporazumi je zavod v letu 2018 izplačal pokojnine in druge denarne prejemke v povprečju 89.859 uživalcem iz tujine v 54 držav. Povprečno število uživalcev pokojnin z bivališčem v tujini se je v obdobju med letoma 2009 in 2018 povečalo za 70,1 odstotka, kar je razvidno iz preglednice IV.16.

Preglednica IV.16



V decembru 2018 je zavod izplačal pokojnino in druge prejemke 91.000 uživalcem, ki prebivajo v tujini, in sicer:

* 42.512 uživalcem iz držav območja EU in EGS;
* 36.528 uživalcem iz držav, s katero je sklenjen bilateralni sporazum;
* 2691 uživalcem iz držav, s katero je uveljavljena reciprociteta med državama ter
* 9269 uživalcem iz tujine na osebni račun, odprt pri slovenski banki v RS.

#### *IV.2.4.1 Izvedene aktivnosti v letu 2018*

Zavod je v letu 2018 poleg temeljnih nalog izvajal tudi izredne naloge. Tako je v januarju 2018 za leti 2016 in 2017 izplačal razlike dodatkov za tujo nego in pomoč, priznanih po ZDVDTP, v primerih, kjer se le ta nakazuje v dobro računov občin. Uskladitev nadomestil za invalidnost, priznanih po ZDVDTP, je bila izvedena v aprilu 2018.

Pokojnine in drugi prejemki so se v letu 2018 uskladili februarja in aprila. V februarju je bila izplačana tudi razlika za mesec januar 2018, o čemer so bili uživalci obveščeni preko obvestil o nakazilu.

Zavod je v februarju 2018 vsem uživalcem pokojnin, nadomestil iz invalidskega zavarovanja, priznavalnin ter drugih denarnih prejemkov, rezidentom RS, posredoval povzetek obračuna pokojninskih in invalidskih prejemkov, izplačanih v obdobju od 1. januarja 2017 do 31. decembra 2017.

Na podlagi ZIPRS1819 je zavod tako kot v letu 2017 pri obračunu letnega dodatka upošteval tudi podatke o tuji pokojnini, ki so jih uživalci prejeli v januarju 2018 s strani tujih nosilcev pokojninskega in invalidskega zavarovanja. Potencialnim prejemnikom tujih pokojnin je zavod v izpolnitev posredoval posebno izjavo skupaj z obvestilom. Vrnjeni podatki o tuji pokojnini, ki so bili podlaga za izvedbo obračunov, so bili pravočasno evidentirani in obdelani s sodobno programsko opremo. Obračun in izplačilo letnega dodatka sta bila skladno z ZIPRS1819 izvedena pravočasno. Pri uživalcih, ki jim je zavod v izpolnitev posredoval posebno izjavo, je bil mesec obračuna odvisen od datuma prejema povratne informacije o višini tuje pokojnine. Prvi obračun letnega dodatka je bil izveden v juliju, drugi v septembru in zadnji v novembru. Od 125.901 posredovanih izjav (118.437 v letu 2017) o višini tuje pokojnine za potrebe obračuna letnega dodatka je zavod v papirni obliki prejel vrnjenih 93.468 izjav, ki jih je bilo treba obdelati ročno; 12.830 uživalcev, oziroma 10,2 odstotka pozvanih (7,0 odstotka v letu 2017), pa je podatke posredovalo preko spletnega portala (uporaba storitev LD e-ZPIZ in zajem na informativnih točkah zavoda), s čimer so omogočili avtomatizirano obdelavo podatkov.

Zavod je tudi v letu 2018 nadaljeval z aktivnostmi na področju elektronske izmenjave podatkov o smrti s tujimi nosilci socialnega zavarovanja. Pisno pobudo in poizvedbe za nadaljevanje usklajevanj dogovora je posredoval avstrijskim nosilcem. Z nemškimi nosilci in makedonskim nosilcem je usklajeval postopke za tehnično izvedbo elektronske izmenjave podatkov, skladno z že podpisanim dogovorom. Ponovno pobudo je zavod posredoval italijanskemu nosilcu z namenom čimprejšnje vzpostavitve elektronske izmenjave podatkov o smrti za potrebe avtomatiziranega izvajanja kontrole doživetja tudi za uživalce slovenskih prejemkov, ki so rezidenti Italije.

Zaradi prehoda na elektronsko izmenjavo podatkov o smrti z nekaterimi tujimi nosilci zavarovanja in posledično odpošiljanja manjšega števila papirnih obrazcev potrdil o živetju je zavod v letu 2018 spremenil dinamiko odpošiljanja obrazcev potrdil o živetju uživalcem z bivanjem v tujini, iz prej dveh terminov letno na en termin. Tako je v septembru 2018 posredoval v izpolnitev in ustrezno overovitev obrazce vsem tistim uživalcem, za katere še ni vzpostavljena elektronska izmenjava podatkov o smrti. Odposlanih je bilo 26.246 tovrstnih obrazcev oziroma 1205 manj kot leto poprej, kar predstavlja 4,4 odstotno zmanjšanje. Elektronsko preverjanje podatkov o doživetju je bilo v letu 2018 mesečno izvedeno za 64.795 uživalcev slovenskih prejemkov, kar predstavlja 71,2 odstotka vseh uživalcev s stalnim bivališčem v tujini in znižuje odhodke ter preprečuje neupravičena izplačila.

Preko elektronske izmenjave podatkov z MIZŠ iz evidenc e-VŠ in CEUVIZ o statusu šolanja je bilo podaljšanje upravičenosti nadaljnjega izplačevanja prejemka zagotovljeno v povprečju mesečno 6132 uživalcem predvsem družinskih pokojnin, kar pomeni 67,1 odstotno avtomatizacijo na tem področju.

Nadaljevalo se je delo na projektu druge faze prenove programske opreme za nakazovanje pokojnin v okviru izgradnje novega IS zavoda – razvoj in prenos obdelav nakazil v nov IS. Izdelan je bil podatkovni model, postopek za pripravo podatkov in programi za izvedbo obdelave rednega nakazila. Aktivnosti se bodo nadaljevale tudi v letu 2019, ko je predviden zaključek prenove programske opreme za obdelavo nakazil in s tem vzpostavitev temeljev za nadaljevanje izgradnje sodobne finančne evidence prejemkov uživalca.

V letu 2018 so se nadaljevale aktivnosti na področju obdelave izvršilnih naslovov s ciljem, da se omogoči prevzem davčnih sklepov o izvršbi preko portalskih aplikacij v elektronski obliki. Na ta način bo omogočen prenos podatkov preko sistema UDG v novo aplikacijo za odtegovanje, kar bo podlaga za avtomatiziran obračun odtegljajev od prejemkov v skladu z ZIZ in ZDavP-2.

#### *IV.2.4.2 Aktivnosti za izvedbo obračuna pokojninskih in drugih prejemkov*

Izvrševanje izdanih odločb sodi med pomembnejše naloge področja nakazovanja pokojnin. Posledica obračuna prejetih in pripadajočih zneskov je lahko nakazilo ali preplačilo. V letu 2018 je bilo realiziranih 73.073 odločb, kar je za 0,6 odstotka več kot v letu 2017. Od skupnega števila odločb se 57,3 odstotka nanaša na odločbe o priznanju prve pravice in 42,7 odstotka na odločbe o ponovni odmeri že priznane pravice. Število odločb o prvem priznanju pravice se je v primerjavi z letom 2017 zvišalo za 3,3 odstotka, medtem ko se je število odločb o ponovni odmeri pravice znižalo za 2,8 odstotka. Povprečni čas od izdaje odločbe do priprave podatkov za obračun nakazila se je v primerjavi z letom 2017 povečal, in sicer iz 17,7 na 18,5 dni. Vzrok za povečanje povprečnega časa je tudi v tem, da so se odločbe o priznanju pravice lahko izdajale do 30 dni pred izpolnitvijo pogojev za upokojitev, od novembra 2018 dalje pa se lahko izdajajo tudi do 60 dni prej.

Zavod je na področju nakazovanja pokojnin izvedel tudi 299.248 drugih ročnih opravil, kar je za 8,4 odstotka manj kot v letu 2017, saj se vse več opravil izvede na avtomatiziran način preko elektronske izmenjave podatkov. Zaradi spremenjene dinamike odpošiljanja obrazcev potrdil o živetju pa se je obdelava le teh premaknila tudi v leto 2019. V letu 2018 je bilo ročno obdelanih 71,3 odstotka manj potrdil o živetju kot leto poprej. Zaradi elektronske izmenjave podatkov z MIZŠ je bilo ročno preverjanje preko obdelave šolskih potrdil izvedeno le za 3004 uživalcev, katerih status šolanja je pogoj za nadaljnje uživanje pokojninskega prejemka, kar je za 25,0 odstotkov manj kot v letu 2017.

Med druga opravila sodijo tudi zahtevki za spremembo naslova za nakazilo in spremembo naslova za pošiljanje obvestil v deležu 8,3 odstotka, zahtevki dedičev za izplačilo pripadajočih neizplačanih pokojnin na podlagi izdanih sklepov o dedovanju v deležu 5,3 odstotka, priprava specifikacij in pojasnil sodiščem, različni kontrolni mehanizmi, ter priprava pojasnil strankam in drugim institucijam.

V letu 2018 je zavod obdelal 70.277 davčnih in sodnih sklepov o izvršbi in 12.432 administrativnih prepovedi. Pri obračunu mesečnih pokojnin je bilo odtegnjenih skupno 3.399.532 vseh prepovedi na pokojninskih in drugih prejemkih. Urejenih je bilo 12.284 davčnih in sodnih sklepov o izvršbi, ki so bili migrirani v novo aplikacijo za odtegovanje.

Preglednica IV.17



Zavod beleži v letu 2018 glede na leto poprej znižanje tako števila obračunanih premij za dopolnilno zdravstveno zavarovanje za 3,3 odstotka kot tudi števila obračunanih davčnih in sodnih sklepov o izvršbi ter administrativnih prepovedi za 12,2 odstotka. Slednje je posledica nižje plačilne sposobnosti uživalcev pokojninskih in invalidskih prejemkov.

Enako kot v preteklih letih je zavod tudi v letu 2018 veliko pozornosti namenil izboljšanju kakovosti storitev pri podajanju informacij s področja nakazovanja pokojnin.

Preglednica IV.18



Število pisnih odgovorov, dopisov in pojasnil se je v primerjavi z letom 2017 povečalo za 46,7 odstotka. Število avtomatsko kreiranih dopisov predstavlja 20,6 odstotka vseh posredovanih dopisov, kar je za 11,9 odstotka več kot v letu 2017. Posledica povečanega števila pisnih odgovorov je tudi večje število prejetih poizvedb s strani sodišč, katerih vprašanja se nanašajo na realizacijo oziroma status izvrševanja sodnih sklepov o izvršbi oziroma na višino pripadajočih neizplačanih zneskov po umrlih uživalcih.

V primerjavi z letom 2017 zavod beleži upad podajanja telefonskih informacij za 0,6 odstotka, medtem ko se je število informacij na informativni točki zavoda povečalo za 0,3 odstotka. Zavod si skozi celo leto prizadeva, da uživalce pravic o aktualnih novostih obvešča preko sredstev javnega obveščanja in zavodove spletne strani.

V letu 2018 se je znižalo tudi število ročno izdanih posamičnih potrdil o višini prejemkov, in sicer za 4,5 odstotka. Potrebo po pripravi pisnih potrdil znižujejo predvsem storitve, ki jih je zavod razvil za področje elektronske izmenjave podatkov v obliki e-posredovanja podatkov za potrebe zunanjih institucij (8.186.460 za FURS, 896.824 za MDDSZ, 7862 za tuje zavode in 3011 za ARSKTRP), e-poizvedb s strani zunanjih institucij (preko storitve e-sociala je bilo izvedenih 1.797.381 poizvedb, sodišča pa so uporabila storitev e-sodišče v 7630 primerih), e-vpogledov s strani uživalcev preko spleta (22.387 vpogledov) ter avtomatskega telefonskega odzivnika (1242 poizvedb). Fizično izdana potrdila (16.740) tako v letu 2018 predstavljajo samo 0,2 odstotka vseh izdanih oziroma s strani zavoda posredovanih potrdil o višini prejemkov.

### IV.2.5. Ostale aktivnosti pokojninskega in invalidskega zavarovanja

Glede sistema pokojninskega in invalidskega zavarovanja je v letu 2018 prevladovala ocena, da je zaradi učinkov reformnega zakona, uveljavljenega 1. januarja 2013, ki je znatno zaustavil priliv novih uživalcev pokojnin in vplival tudi na raven pokojnin novih upravičencev, pa tudi zaradi ugodnejšega razmerja med številom zavarovancev in številom uživalcev pokojnin ter posledično večjih prilivov iz naslova prispevkov za obvezno pokojninsko in invalidsko zavarovanje, še vedno finančno vzdržen. Ne glede na to pa je bilo poudarjeno, da bo treba pravočasno doseči družbeno soglasje glede potrebnih prihodnjih sprememb pokojninske zakonodaje.

V letu 2018 je bilo precej pobud in razprav, usmerjenih k izboljšanju socialnega položaja uživalcev pokojnin, zlasti najbolj ogroženih. Načrtovani ukrepi na področju pokojninskega in invalidskega zavarovanja in temu sorodnih področjih so se nanašali na zagotovitev dostojnih pokojnin in preprečevanje revščine med uživalci pokojnin (z dvigom minimalne pokojnine, zvišanjem odmernih odstotkov od pokojninske osnove), na ustreznejši sistem invalidskega varstva in ureditev vdovskih pokojnin, na širše možnosti opravljanja dela po upokojitvi, na okrepitev finančne vzdržnosti pokojninskega sistema in na vzpostavitev sistema dolgotrajne oskrbe. Nekatere od teh pobud je vseboval tudi predlog novele ZPIZ-2H, za katerega pa Državni zbor RS ob obravnavi decembra ni sprejel sklepa, da je primeren za nadaljnjo obravnavo, zato je bil zakonodajni postopek zaključen.

Zavod je na začetku preteklega leta realiziral novelo ZPIZ-2E, po kateri se od 1. januarja 2018 dalje obdobje prostovoljnega vstopa v obvezno zavarovanje do 31. decembra 2012 šteje kot pokojninska doba brez dokupa. Podana pa je bila tudi pobuda, da bi se zavarovancem, ki so prostovoljno vstopili v obvezno zavarovanje do 31. decembra 2012 in ostali zavarovani na tej podlagi tudi po 1. januarju 2013, obdobje po uveljavitvi ZPIZ-2 do izpolnitve pogojev za upokojitev oziroma do prve prekinitve prav tako upoštevalo kot pokojninska doba brez dokupa. Takšno rešitev je vseboval predlog novele ZPIZ-2F, ki je bil Državnemu zboru RS posredovan že oktobra 2017. V zvezi s to rešitvijo je zavod na začetku leta 2018 pripravil ocene finančnih učinkov. Predlog ZPIZ-2F je med drugim vseboval tudi določbo, ki bi omogočala dvojni status uživalcem pokojnin, ki opravljajo samostojno dejavnost. Zakonodajni postopek v zvezi s tem predlogom je bil končan junija 2018 zaradi prenehanja mandata Državnega zbora RS v prejšnji sestavi.

Z resornim ministrstvom in MF je potekalo sodelovanje pri pripravi novele ZIPRS1819, predvsem glede določitve višine letnega dodatka v prihodnjem letu kot tudi glede izredne uskladitve predloga uskladitve DPP in invalidnin za telesno okvaro.

Zavod je v preteklem letu pristojnim ministrstvom posredoval predloge in pripombe k predlogu zakona o osebni asistenci, zakona o socialnem vključevanju invalidov, zakona o dodatku k pokojnini za delo in izjemne dosežke na področju kulture in raziskovalno–razvojne dejavnosti, k predlogu zakona o dolgotrajni oskrbi in zavarovanju za dolgotrajno oskrbo, predlogu novele zakona o rejniški dejavnosti in predlogu pravilnika o poklicnih boleznih.

Zavod je v minulem letu z MDDSZ sodeloval v delovni skupini za pripravo uredbe o merilih in kriterijih za poklicno zavarovanje, v okviru komisije za spremljanje Akcijskega programa za invalide 2014–2021 pa je bilo pripravljeno zavodovo poročilo za predhodno koledarsko leto.

Na podlagi dogovora o sodelovanju zavoda z Združenjem delodajalcev obrti in podjetnikov Slovenije GIZ, sklenjenega v letu 2017, je zavod kot zunanja organizacija vključen v projekt DialogPlus – Usposobljeni socialni partnerji v obrti in podjetništvu za učinkovit socialni dialog. Zavod naj bi v projektu, začetem v preteklem letu, sodeloval s predstavitvijo spodbud za daljše ostajanje na delu (po izpolnitvi pogojev za upokojitev), možnosti nadaljnjega dela po upokojitvi in možnosti prilagoditve delovnih mest invalidom.

Tudi v letu 2018 je zavod precej pozornosti namenjal široki informativni dejavnosti, tako z izdajo publikacij (med drugim je bila junija 2018 izdana predstavitvena publikacija Pokojninsko in invalidsko zavarovanje v številkah), preko obvestil in gradiv, objavljenih na spletni strani, preko medijev in v obliki odgovorov ter pojasnil fizičnim in pravnim osebam.

V letu 2018 je Evropska komisija objavila dve mednarodni poročili, ki sta pomembni za sistem pokojninskega in invalidskega zavarovanja v Sloveniji. To sta Poročilo o staranju 2018 in Poročilo o ustreznosti pokojnin 2018. Dokumenta se pripravljata periodično na tri leta in sta rezultat sodelovanja Evropske komisije z državami članicami EU-28.

V povezavi z izdelavo Poročila o staranju je zavod v letu 2018 sodeloval v medresorski delovni skupini, ki jo je imenovala Vlada R Slovenije za pripravo dolgoročnih projekcij javnih izdatkov, ki so posledica staranja prebivalstva. Delovna skupina je računsko ovrednotila učinke demografskih, socialnih in ekonomskih dejavnikov ter izdelala dolgoročno projekcijo.

Poročilo o ustreznosti pokojnin 2018 je za razliko od Poročila o staranju 2018 osredotočeno na nivo posameznika in njegov gmotni položaj. Z analitičnim pristopom poskuša najti ravnovesje med uradnim pokojninskim sistemom in posameznikom pri treh osnovnih elementih: pokojnini, trajanju upokojitve in zaščiti pred revščino. V letu 2018 je zavod dejavno sodeloval v mednarodni tehnični delovni skupini za pripravo pokojninskih indikatorjev na komiteju za socialno zaščito pri Evropski komisiji tako, da je ovrednotil izračune nadomestnih stopenj, ki predstavljajo sestavni del Poročila o ustreznosti pokojnin 2018.

Zavod je v juniju 2018 aktivno sodeloval na desetem srečanju generalnih direktorjev fondov oziroma zavodov za pokojninsko in invalidsko zavarovanje držav, nastalih na območju nekdanje SFRJ, ki je potekalo v Beogradu. Na srečanju so bili predstavljeni statistični podatki, izmenjane informacije o spremembah predpisov na področju pokojninskega in invalidskega zavarovanja, o stanju in učinkih elektronske izmenjave podatkov o datumu smrti in izterjavi neupravičeno izplačanih zneskov pokojnin od dolžnikov, ki prebivajo v tujini.

Marca 2018 je zavod kot organ za zvezo opravil pogovore z makedonskim organom za zvezo za pokojninsko in invalidsko zavarovanje, ki so potekali v Skopju.

V letu 2018 je zavod v sodelovanju z nosilci pokojninskega in invalidskega zavarovanja iz Nemčije, Hrvaške in Avstrije, izvedel svetovalne dneve za boljšo informiranost strank in pomoč pri uveljavljanju pokojninskih pravic v navedenih državah. Predstavniki zavoda so svetovali strankam maja v Zagrebu in Varaždinu, septembra na Dunaju in Gradcu ter novembra v Berlinu. Svetovalni dnevi predstavnikov avstrijskega nosilca pokojninskega zavarovanja so potekali aprila v Ljubljani in septembra v Mariboru, svetovalni dnevi svetovalcev nemških nosilcev so potekali marca v Ljubljani, predstavniki hrvaškega nosilca pa so svetovali oktobra v Novem mestu. V Zagrebu je oktobra potekal sestanek predstavnikov slovenskega, avstrijskega in hrvaškega nosilca pokojninskega zavarovanja, na katerem so bili dogovorjeni datumi in kraji za organizacijo svetovalnih dni v letu 2019.

## **IV.3 INFORMACIJSKE TEHNOLOGIJE**

### IV.3.1 Razvoj informacijskega sistema zavoda

V letu 2018 je zavod nadaljeval sklepno fazo celovite prenove IkT. V okviru izvajanja razvojnih projektov je nadaljeval z razvojem in uvedbo preostalih informacijskih rešitev in IkT infrastrukture za sodobno digitalno poslovanje na vseh področjih. Ob tem so se, skladno s spremembami normativnega okolja, izvajale tudi številne dopolnitve programske opreme.

Leto 2018 je prineslo nadaljnje velike korake na področju digitalne preobrazbe zavoda, saj je ob veliki večini digitaliziranih poslovnih procesov indeks digitalne preobrazbe dosegel 94, kar je prineslo zelo konkretne rezultate tudi v smislu zmanjšanja tiskanja papirja za več kot 7 milijonov listov, zmanjšanja prirasta porabe arhivskega prostora za fizično gradivo, boljše in hitrejše dostopnosti digitaliziranega gradiva itd. Veliko dejavnosti je bilo usmerjenih tudi v razvoj rešitev elektronskega poslovanja z organizacijami doma in v tujini ter razvoj e-storitev.

Pomembne dejavnosti so bile usmerjene v nadgrajevanje IkT infrastrukture (zavodovega zasebnega oblaka), prilagajanje njene zmogljivosti in razpoložljivosti hitro naraščajočim potrebam, ki jih narekuje rast novega informacijskega sistema, izvedene so bile priprave za prenovo in virtualizacijo komunikacijskega omrežja. Ob tem je bila dopolnjena tudi računalniška oprema uporabnikov, tako da ima zdaj velika večina uporabnikov enotno opremo, z navideznim namizjem (VDI), tankim odjemalcem ter dvema večjima zaslonoma za učinkovito delo s sodobnimi informacijskimi rešitvami in elektronskimi dokumenti.

Ob razvojnih nalogah je bila osrednja pozornost usmerjana v zagotavljanje zanesljive informacijske podpore izvajanju dejavnosti zavoda. Do zaključka prenove IkT sočasno vzdrževanje starega in razvoj novega informacijskega sistema predstavlja dodaten izziv.

#### *IV.3.1.1 Projektno delo in informacijska izvedba projektov zavoda*

Na področju projektnega dela in izvedbe projektov je zavod nadaljeval z zastavljenimi nalogami in cilji, ki so opredeljeni v razvojnem programu zavoda 2017-2021 in strategiji razvoja in prenove IkT.

Delo se je nadaljevalo na štirih projektih:

* Izvedbeni projekt poslovanja z dokumentarnim gradivom (UDG II),
* Modernizacija upokojitvenega postopka (MUP),
* Druga faza prenove programske opreme za nakazovanje pokojnin v okviru izgradnje novega IS zavoda – razvoj in prenos obdelav nakazil v nov IS in
* BiZPIZ EESSI (Razvoj in implementacija informacijskih rešitev za elektronsko izmenjavo podatkov na področju socialne varnosti z državami članicami EU).

V decembru 2018 se je na novo ustanovil projekt za izgradnjo podatkovnega skladišča in spletnega pokojninskega kalkulatorja (EU projekt My Work, My Pension).

***Izvedbeni projekt poslovanja z dokumentarnim gradivom (UDG II)***

V letu 2018 se je nadaljevalo in zaključilo vključevanje postopkov temeljne dejavnosti v procesno informacijske rešitve za upravljanje zadev in dokumentarnega gradiva, s čimer se postopki prenovijo in vključijo v digitalno poslovanje zavoda.

Z namestitvijo novih verzij UDG so bile uvedene nove funkcionalnosti sistema in s tem nadaljnja optimizacija že obstoječih postopkov. Vzpostavile in nadgradile so se povezave med Bi-ZPIZ in zunanjimi institucijami (predvsem ZRSZ, FURS, banke, KAD, MOL). V okviru posodobitve informacijskega sistema in vodenja postopkov pa je bilo največ dela opravljeno pri razvoju novega BPM sistema, ki bo v produkcijo implementiran v letu 2019.

Izvedla se je vrsta aktivnosti s ciljem lažjega upravljanja, kot so uvedba dodatnih uporabniških bazenov, lažje prerazporejanje zadev, filtriranje in kopiranje dokumentov, avtomatsko računanje dokončnosti, odprema dokumentov v e-predale za pravno in fizično osebo, v skladu z ustaljeno prakso pa so se kreirale in dopolnjevale e-vloge.

V digitalno poslovanje zavoda so bili v letu 2018 vključeni naslednji novi postopki temeljne dejavnosti: preračun pokojnin v izvajanju mednarodnega zavarovanja, dodatek k pokojnini za delo in izjemne dosežke na področju športa, postopek Komisije za ugotovitev podlage za odpoved pogodbe o zaposlitvi področju in predvsem izredno zahteven pripravljalni postopek, postopek poklicne rehabilitacije in postopek za oceno invalidnosti na invalidskih komisijah. V okviru matične evidence pa je uveden postopek za obveščanje nepredlagateljev REK obrazcev, na področju nakazovanja dajatev pa so bile dodane določene dopolnitve postopkov. Nadaljevalo se je tudi delo na splošnem postopku v okviru poslovne dejavnosti.

Skladno z ustaljeno prakso so se predhodno testirali tako novi in ob uvedbi nove verzije UDG tudi obstoječi postopki. S postopnim uvajanjem agregiranih poročil, pa se avtomatizira tudi pridobivanje podatkov pri reševanju zahtevkov v izvajanju zavarovanja.

***Modernizacija upokojitvenega postopka (MUP)***

Projekt je v fazi aktivnega razvoja in testiranja. V začetku leta 2018 je potekal prvi cikel uporabniškega testiranja pravic po ZPIZ-2 (starostne, predčasne, delne, 20 % starostne ali predčasne, invalidske pokojnine, nadomestil iz invalidskega zavarovanja in odmere DPP). Z namenom kontroliranega prehoda posameznih pravic v produkcijsko okolje je bil v prvi polovici leta dan večji poudarek na razvoj aplikacije za odmero DPP.

V sistemu eDokumentov so razvite podvloge, ki so uporabljive v vseh MUP odločbah in drugih e-vlogah in so usklajene z zahtevami upravne inšpekcije, npr. vlagatelj, pooblaščenec.

Razviti so tudi postopki, ki strokovnim delavcem, ki vodijo postopke kontrole, revizije ali pritožbe, omogočajo usmerjeno izvedbo postopka kontrole, revizije in pritožbe v okviru aplikacije MUP. V vseh postopkih je omogočeno preverjanje vpliva posameznih dejstev na priznanje pravice.

V poslovnem procesu za odmero DPP so vsi postopki zaključeni in predani v uporabniško testiranje. Poslovni proces vključuje tudi eDokument - odločbo o odmeri DPP, usklajeno z zahtevami delovne skupne za odločbe, in upravne inšpekcije in eDokument – e-izplačilni nalog.

Izvaja se dnevni produkcijski prenos vseh aktivnih in arhivskih zbirk podatkov iz okolja VSE v končne tabele ORACLE, vključno s transformacijo v novo strukturo MEU. Poteka nadgradnja omenjenih dnevnih produkcijskih prenosov z vključitvijo arhiviranja sprememb.

Konec leta 2018 je bila zaradi predvidenih zakonskih sprememb v zvezi s priznanjem in odmero pravic iz pokojninskega zavarovanja določena prioriteta prenašanja posameznih pravic iz pokojninskega in invalidskega zavarovanja po veljavnem ZPIZ-2 v produkcijsko okolje, in sicer v sledečem vrstnem redu:

1. DPP;
2. starostna, predčasna in delna pokojnina ter 20 % predčasne oziroma starostne pokojnine;
3. predhodni variantni izračuni;
4. invalidska pokojnina;
5. nadomestila iz invalidskega zavarovanja;
6. družinska, vdovska in del vdovske pokojnine;
7. invalidnina za TO.

***Projekt druga faza prenove programske opreme za nakazovanje pokojnin v okviru izgradnje novega IS zavoda – razvoj in prenos obdelav nakazil v nov IS***

V letu 2018 se je delo na projektu nadaljevalo na aktivnostih, ki so povezane s pripravo nove programske opreme za nakazovanje pokojnin v okviru novega IS zavoda. Pripravljen je bil nov podatkovni model, ki vključuje povezavo z registrom oseb. Izdelanih je bilo 14 procedur za pripravo podatkov in izvajanje obdelave (redno nakazilo brez odtegljajev).

Poleg procedur za obdelavo sta bila pripravljena modula za obračun akontacije dohodnine in obračun prispevka za obvezno zdravstveno zavarovanje. Izdelani so novi šifranti in dopolnjeni obstoječi šifranti na novem sistemu, ki so vključeni v redno obdelavo.

Poslovni procesi na področju nakazovanja pokojnin se povezujejo tudi z ostalimi področji na zavodu. Poleg UDG je pomembno področje priznavanja pravic iz področja pokojninskega in invalidskega zavarovanja ter rešitve, ki jih uvaja projekt MUP. V preteklem letu so potekali skupni sestanki s člani projekta Modernizacija nakazovanja pokojnin (MNP) in MUP na katerih so obravnavali zlasti metodologijo zaokroževanja zneskov, metodologijo usklajevanja prejemkov, prenose podatkov med evidencama UP – NP v obstoječem in novem sistemu.

Za potrebe pregledovanja podatkov, ki so bili preneseni iz obstoječega v nov sistem, je bila pripravljena aplikacija Urejanje virov MNP, ki se dopolnjuje glede na nov podatkovni model. Aplikacija bo omogočala kontrolo podatkov, ki so vključeni v redno obdelavo, in podatkov, ki bodo rezultat redne obdelave.

***PROJEKT BiZPIZ EESSI (Razvoj in implementacija informacijskih rešitev za elektronsko izmenjavo podatkov na področju socialne varnosti z državami članicami EU***

EESSI (Electronic Exchange of Social Security Information) je informacijski sistem evropske komisije, ki bo institucijam, ki skrbijo za socialno varnost, omogočal elektronsko izmenjavo podatkov med njimi znotraj evropske unije. Zavod je v okviru projekta BiZPIZ EESSI izvajal naloge za pripravo vseh potrebnih rešitev za elektronsko izmenjavo preko sistema EESSI.

V letu 2018 je zavod zaključil vse naloge analize in načrtovanja. Poleg tega so bile implementirane vse rešitve in v veliki meri izvedli teste uporabe EESSI rešitev znotraj zavoda in z eno slovensko institucijo. Konec leta 2018 je zavod v sodelovanju z Evropsko komisijo pristopili tudi k izvedbi skladnostnega testa zavodove rešitve.  V nadaljevanju sledijo zaključek skladnostnega testa, testiranje rešitve še z drugimi tujimi zunanjimi institucijami in prehod v produkcijo v letu 2019.

***Projekt za izgradnjo podatkovnega skladišča in spletnega pokojninskega kalkulatorja (EU projekt My Work. My Pension)***

V letu 2018 sta MDDSZ in zavod, po uspešni skupni prijavi na razpis Evropske komisije, pridobila sredstva za sofinanciranje konzorcijskega EU projekta My Work.My Pension - Moje delo.Moja Pokojnina.

Cilji EU projekta My Work.My Pension so:

* razvoj strategij, politik in ukrepov, s katerimi bi se vzpostavil stabilnejši socialno-varstveni sistem in zmanjšale razlike med spoloma,
* okrepiti zavedanje predvsem zakonskih odločevalcev, da je potrebno spodbujati vključitev pristopa enakosti spolov v pokojninsko zakonodajo,
* ozaveščanje o pomembnosti ekonomske neodvisnosti žensk v starosti, tako da se ugotovijo in odpravijo glavni razlogi za nastanek finančne neenakosti in omogočijo ženskam razumeti posledice izbire kariere in položajev, ki lahko negativno vplivajo na njihove pokojninske pravice.

V ta namen je treba v okviru tega projekta izdelati informacijske rešitve, ki bodo:

* zavarovancem omogočile dostop do informacij glede pričakovanih pogojev in zneskov pokojnine,
* zakonskim odločevalcem pomagale pri izbiri ukrepov za uravnoteženo vpeljavo sprememb pokojninske zakonodaje in
* zavarovancem omogočile osveščeno sprejemanje odločitve ob življenjskih dogodkih, ki lahko vplivajo na njihovo pokojnino.

Po sklenitvi tripartitnega sporazuma med Evropsko komisijo, MDDSZ in zavodom o dodelitvi EU sredstev, s katerim se je zavod zavezal k izdelavi informacijskih rešitev v okviru skupnega projekta, je bila decembra 2018 v zavodu imenovana Projektna skupina za izgradnjo podatkovnega skladišča in spletnega pokojninskega kalkulatorja (EU projekt My Work.My Pension).

Informacijske rešitve v okviru EU projekta My Work.My Pension – Moje delo.Moja Pokojnina, h katerim se je zavezal zavod, zagotovila pa jih bo navedena projektna skupina, bodo zajemale:

* izdelavo podatkovnega skladišča s sledenjem življenjskim dogodkom posameznika, kot jih evidentira zavod, izvedbo opisne in napovedne analize podatkov in sistema poročil,
* izdelavo spletnega simulatorja izračuna pogojev in zneska predvidene pokojnine, ki bo temeljila na osebnih ali splošnih podatkih.

Projekt se prične izvajati 1. januarja 2019. Rok za zaključek projekta je 31. december 2020.

#### *IV.3.1.2 E-poslovanje in digitalizacija*

V letu 2018 je zavod nadaljeval razvoj digitalizacije poslovanja in elektronskega poslovanja s strankami ter organizacijami.

Zavod je tudi v letu 2018, podobno kot že v letu 2017, skladno z ZIPRS1819, pridobil podatke o prejemku morebitne tuje pokojnine in te podatke upošteval pri obračunu letnega dodatka. Enako kot v preteklem letu, je bilo izdelanih 11 jezikovnih variant digitalnih dopisov in obrazcev, katerih fizični prepisi so bili z elektronsko odpremo poslani v več kot 50 držav. Stranke so imele možnost posredovanja podatkov na različne načine: prek spletne aplikacije s samodejno izbiro jezikovne variante spletnega obrazca, prek eVloge v aplikaciji Moj eZPIZ, prek eVloge izpolnjene v poslovnih prostorih zavoda pri strokovnem delavcu in podpisane z ePeresom, na ročno izpolnjenem papirnem obrazcu, poslanem po pošti, ki se ob sprejemu identificira po QR kodi, optično bere, podatki pa se zapišejo v bazo, ter na ročno izpolnjenem papirnem obrazcu z oddajo pri strokovnem delavcu zavoda. V primerjavi z letom 2017 je bil zaznan porast uporabe digitalnih načinov posredovanja podatkov, prek spletne aplikacije za približno 38 odstotkov.

S ciljem zagotovitve zahtev Uredbe eIDAS je zavod pristopil k projektu SI-PASS, v okviru Connecting Europe Facility (CEF) – Telecommunications sector, v katerem skupaj z ostalimi sodelujočimi organizacijami dostop do svojih e-storitev povezuje z gradniki EU, kar bo omogočilo uporabo e-storitev s sredstvi elektronske identifikacije in avtentikacije, izdanimi v skladu z uredbo eIDAS v drugih državah članicah EU ter s tem uporabo e-storitev zavoda vsem državljanom EU pod enakimi pogoji.

Zavod se je vključil tudi v EU projekt »Vzpostavitev sistema za spremljanje zaposljivosti visokošolskih diplomantov v Sloveniji in posodobitev eVŠ«, v okviru katerega se vzpostavlja storitev za posredovanje podatkov o zaposlitvah diplomantov visokega šolstva. Prvo posredovanje podatkov je bilo prek sistema BiZPIZ že izvedeno konec 2018.

V elektronsko poslovanje z uporabo storitev BiZPIZ so bile vključene številne nove organizacije. Njihovo število se je povečalo predvsem zaradi novega načina sporočanja podatkov in vprašanj o obrazcih REK. Organizacije zaradi varovanja osebnih podatkov vprašanja zdaj posredujejo na varen in zaupen način, prek sistema BiZPIZ.

Nadaljevalo se je širjenje uporabe storitve BiZPIZ REDI za večstrano elektronsko izmenjavo podatkov med organizacijami z vključitvijo nosilcev zavarovanj iz Makedonije in Nemčije.

Izvedena je bila dopolnitev evidentiranja eVlog, poslanih preko BiZPIZ, ki omogoča avtomatsko evidentiranje v posamezne dosjeje tudi vlog, ki prestavljajo zbir podatkov.

Glede na digitalizacijo lastnega poslovanja in pomembno vlogo, ki jo igra v življenju starejših oseb, si zavod na različne načine prizadeva spodbujati širitev uporabe e-storitev in informacijske tehnologije še posebej pri tej populaciji, hkrati pa starejše dejavno vključiti v snovanje rešitev in storitev, ki so namenjeni njim. Tako se je priključil civilnodružbeni pobudi Slovenski e-seniorji: E-vključevanje v aktivno staranje. V septembru 2018 je zavod sodeloval pri organizaciji posveta Zagotavljanje e-storitev za starejše (55+) ter sodeloval pri več drugih dogodkih s sorodno tematiko.

#### *IV.3.1.3 Ostale aktivnosti*

V okviru delovne skupine za izdelavo oblikovanja prijave podatkov o osnovi in spremembah teh podatkov za obdobja od 1. januarja 2016 (REK M4) so bili na podlagi prejetih podatkov obrazcev i-REK že do konca aprila 2018 izdelani obrazci M4 za leto 2017 za osebe, za katere so bili prispevki obračunani in v celoti plačani. V nadaljevanju so bili avtomatično kreirani obrazci M4 s popravki letnega sklada ur in leta osnove ter, s prevzemom podatkov MDDSZ, tudi obrazci M4 zavarovancev, ki so imeli priznane pravice iz starševskega varstva. Prav tako je bilo z informacijsko rešitvijo podprto izvajanje 134.a člena ZPIZ-2, po katerem zavod ugotavlja, za katere zavarovance delodajalec ni predložil obrazca REK in o tem zavarovance tudi obvešča. Prek iste novo razvite rešitve so o tem obveščeni tudi delodajalci, FURS in IRSD.

V okviru delovne skupine za izdelavo informacijske podpore za delo Pravne službe ter izdelavo enotne evidence terjatev in obveznosti zavoda, ki izhajajo iz neupravičenih in preveč izplačanih zneskov pokojnin in drugih prejemkov PIZ ter drugih terjatev in obveznosti zavoda, ki so predmet izterjave oziroma obravnave v Pravni službi – ATPS, je bil do konca leta 2018 izveden prvi cikel uporabniškega testiranja aplikacije, izdelani in testirani so bili tudi nekateri postopki v okviru UDG. V zadnji fazi testiranja je tudi rešitev za samodejno izvajanje preprijav ali odjav v obvezno zdravstveno zavarovanje za šolajoče družinske člane na podlagi podatkov eVŠ in CEUVIZ, kot tudi samodejnih odjav ob smrti ali doseženi starosti 26 let.

V letu 2018 se je pripravila nova sodobna informacijska rešitev za podporo dela medicinskega izvedenstva. Rešitev bo v produkcijo uvedena v letu 2019.

Na področju nakazovanja pokojnin se je v letu 2018 dopolnila rešitev za izvedbo uskladitve pokojnin in njihovih izplačil. Podobna dopolnitev je bila potrebna zaradi izvedbe uskladitve nadomestil za invalidnost in določitve višine dodatka za tujo nego in pomoč z aprilom 2018. Drugi vzdrževalni posegi v informacijske rešitve so bili izvedeni zaradi zahteve za izplačilo pokojnin v nove države (Dubai, Tajska, Kamerun, Ekvador, Madagaskar), podaljšanja potrdil o živetju in vzpostavitvijo novih kontrol.

#### *IV. 3.1.4 Kazalniki razvoja informacijskih rešitev v novem tehnološkem okolju*

Število novih informacijskih rešitev se je v letu 2018 glede na prejšnje leto zmanjšalo in doseglo običajno raven, kar pojasnjuje dejstvo, da so bili ključni razvojni projekti v kasnejših razvojnih fazah, ko niso več predvsem nastajale nove rešitve, ampak so se rešitve testirale in dopolnjevale. Pri razvoju novih rešitev nekoliko izstopajo rešitve za izmenjavo sporočil in povečana uporaba orodja za agilni razvoj programske opreme (RASD).

Preglednica IV.19



\*Stolpec Skupaj vključuje tudi podatke za pretekla leta.

### IV.3.2 Razvoj in upravljanje infrastrukture IkT

Na področju infrastrukture IkT je bila glavnina dela, usmerjena v nadgradnjo virtualnega strežniškega okolja, posodobitev shranjevalnega okolja in virtualizacije omrežja. Nadaljevale so se aktivnosti ob vzpostavitvi okolja nadomestnega informacijskega centra, v okviru katerih je bilo razširjeno strežniško okolje in posodobljeno shranjevalno okolje, skladno s posodobitvami shranjevalnega okolja na primarni lokaciji. Izvajale so se posodobitve in dopolnjevanje sistemskih okolij ter posodobitve opreme končnih uporabnikov. Pripravljen je bil tudi načrt prenove komunikacijskega omrežja. Ob teh dejavnostih pa so se posodabljali in izvajali tudi postopki upravljanja in vzdrževanja IkT sistemov.

#### *IV.3.2.1 Upravljanje sistemske programske in strojne opreme*

Dejavnosti na področju strežniškega okolja so bile usmerjene v implementacijo dodatnih strežniških zmogljivosti. V produkcijsko delovanje so bile vpeljane dodatne namenske gruče strežnikov za okolje DMZ, upravljavsko okolje ter novo »Cloud Native« aplikacijsko okolje. Shranjevalno okolje je bilo nadgrajeno z dodatnimi visoko zmogljivimi kapacitetami za obstoječa in nova strežniška okolja na primarni lokaciji. V skladu s tem je bilo nadgrajeno tudi shranjevalno okolje na lokaciji nadomestnega informacijskega centra, vzpostavljen pa je bil tudi sistem za hranjenje druge rezervne kopije dokumentarnega gradiva v elektronski obliki. Ena od pomembnejših nalog v letu 2018 je bila med drugimi tudi vpeljava virtualizacije omrežja kot prvega koraka pri celoviti prenovi komunikacijskega omrežja zavoda.

Stalne naloge so bile usmerjene v zagotavljanje delovanja in nadzora nad delovanjem vseh komponent informacijskega okolja zavoda, odpravo napak in pomoč uporabnikom ter posodabljanje in avtomatiziranje postopkov upravljanja.

Implementirani so bili postopki na področju avtomatizacije upravljanja strežniških okolij kot npr. redno spremljanje in beleženje sprememb v konfiguracijah strežnikov ter redno preverjanje stanja ključnih parametrov pri delovanju strežniških okolij.

#### *IV.3.2.2 Upravljanje strežniških okolij*

***IV.3.2.2.1 Glavno strežniško okolje***

V okviru posodobitve sistemske programske opreme je bila dvakrat izvedena posodobitev namenskega sistema podatkovne baze Oracle, pripravljene in testirane pa so bile posodobitve glavnih aplikacijskih okolij, in sicer portalskih in procesnih strežnikov.

Na lokaciji nadomestnega informacijskega centra je bila dokončana vzpostavitev celovitega asinhronega kopiranja glavne podatkovne baze Oracle.

V okolju glavnega strežnika, ki služi za izvajanje informacijskih rešitev, ki še niso prenovljene za izvajanje v novem aplikacijskem okolju, so potekale dejavnosti za vzpostavitev okolja in postopkov in okolja za obnovitev sistema in podatkov v primeru katastrofe.

Stalne naloge so bile usmerjene v zagotavljanje nemotenega delovanja storitev za uporabnike.

***IV.3.2.2.2 Infrastrukturni strežniki in okolje za navidezna namizja***

Okolje navideznih namizij se je razširilo z dodatnimi namizji. Ob koncu leta 2018 je tako okolje obsegalo 924 navideznih namizij. Zavod je s temi dejavnostmi izboljšal delovanje okolja končnih uporabnikov in poenotil pogoje za njihovo delo.

Virtualni infrastrukturni strežniki so se posodabljali v okviru vsebinskih in varnostnih zahtev.

Na ločeni gruči strežnikov upravljavskega okolja je bila vzpostavljena vrsta novih infrastrukturnih strežnikov za upravljanje okolja in virtualiziranega omrežja.

#### *IV.3.2.3 Upravljanje računalniških komunikacij, IP telefonije in mobilnih storitev*

V letu 2018 je zavod izvedel javno naročilo v več sklopih za najem nadomestnih komunikacijskih povezav računalniškega centra v Ljubljani z nadomestnim računalniškim centrom v Mariboru in z nadomestnim računalniškim centrom na lokaciji Ob železnici ter za nadomestno internetno povezavo. S priklopom novih komunikacijskih linij je zagotovljena redundanca (neprekinjeno delovanje v primeru izpada posamezne linije) vseh navedenih komunikacijskih povezav.

V tem letu je zavod izvedel tudi javno naročilo za izbiro ponudnika mobilne in IP telefonije ter alarmnih povezav. Izvedene so bile vse potrebne aktivnosti za prenos vseh telefonskih povezav na novega ponudnika.

Izdelan je bil načrt arhitekture za celovito prenovo lokalnega in prostranega računalniškega omrežja zavoda in zaključena priprava tehničnih specifikacij za izvedbo javnega naročila v začetku leta 2019.

Izvedena je bila razširitev okolja kontaktnih centrov, s katero bo omogočena načrtovana uvedba dodatnih kontaktnih centrov.

Izvedeni so bili tudi vsi redni posegi na zahteve uporabnikov, potrebne spremembe na napravah računalniškega omrežja, odpravljanje težav uporabnikov, spremembe pri dostopih do storitev in vzpostavitve varnih dostopov do virov na omrežju.

#### *IV.3.2.4 Upravljanje računalniške opreme*

Izvedeno je bilo javno naročilo v več sklopih za nakup stacionarnih in prenosnih računalnikov, tankih klientov, monitorjev ter opreme za digitalizacijo dokumentov.

Izvedene so bile tudi različne selitve računalniške opreme na zahtevo uporabnikov, priprava potrebne opreme za različne dogodke in številni drugi posegi v okviru pomoči uporabnikom.

#### *IV.3.2.5 Nadzor delovanja informacijskega sistema*

V skladu s posodobitvami infrastrukturnega okolja so bile izvedene tudi posodobitve nadzornega sistema za spremljanje delovanja. V nadzornih sistemih se je nadgrajeval prikaz kazalnikov obstoječih, vključevale pa so se novo postavljene komponente okolja IkT.

### IV.3.3 Podpora uporabnikom in računalniška operativa

#### *IV.3.3.1 Izvajanje obdelav in prenosi*

V letu 2018 je bilo skupaj izvedenih več kot 63.000 obdelav tako v starem kot v novem tehnološkem okolju, kar je dobrih 18 odstotkov več v primerjavi z letom 2017. Razlog za takšen porast je zaradi vse večjih potreb po hitri obdelavi velike količine podatkov v poslovnih okoljih. V novem tehnološkem okolju, kjer se obdelave izvajajo v prednastavljenih časovnih intervalih kot tudi ročno, je bilo izvedenih več kot 45.000 obdelav. V starem tehnološkem okolju pa je bilo izvedenih nekoliko manj kot 18.000 obdelav po naročilu, obdelav po rokovniku oziroma rednih obdelav po delovnem nalogu. Vse obdelave so bile izvedene v dogovorjenih rokih.

Prenosi in izmenjave podatkov med organizacijami po rokovniku in po naročilu so bili izvedeni v skladu z načrtom in navodili z uporabo različnih transportnih protokolov in so evidentirani v registru izmenjav podatkov. V letu 2018 je bilo v registru izmenjav podatkov evidentiranih 826 prenosov, kar je dobrih 8 odstotkov manj kot v letu 2017. Manjši padec števila prenosov med organizacijami po rokovniku in po naročilu v primerjavi z letom 2017 je rezultat porasta elektronske izmenjave prenosov v okviru storitev BiZPIZ.

Na področju avtomatizacije postopkov priprave, upravljanja, nadzora in izvajanja obdelav so v letu 2018 intenzivno potekale dejavnosti integracije rokovnika obdelav v sistem izvajanja obdelav v novem tehnološkem okolju.

Varnostne kopije so bile izvedene v skladu z načrtom varovanja in obnove podatkov.

#### *IV.3.3.2 Zagotavljanje pomoči uporabnikom*

Zavod zagotavlja tehnično podporo uporabnikom storitev informacijskega sistema preko enotne vstopne točke v rednem poslovnem času in v primerih poslovnih zahtev tudi izven delovnega časa.

Prijavljene težave uporabnikov se preko centra za pomoč uporabnikov beležijo v namensko aplikacijo. V letu 2018 je bilo zabeleženih 3777 vseh prijavljenih težav uporabnikov, kar je skoraj 4 odstotke manj kot v letu 2017. Od tega je bilo rešenih težav na I. ravni podpore 1770 oziroma skoraj 47 odstotkov, na drugi ravni podpore pa preostalih 2007 oziroma 53 odstotkov prijavljenih težav uporabnikov.

V letu 2018 so bile nameščene štiri verzije UDG, s katerimi so bili uvedeni številni novi postopki in funkcionalnosti, kar je povečalo kompleksnost uporabe tega sistema. Kljub temu je bilo število prijavljenih napak, povezanih z uporabo UDG, v primerjavi z letom 2018 manjše za 18 odstotkov, kar lahko pripišemo naslednjim dejavnikom:

* večja usposobljenost testne ekipe pri izvajanju procesa testiranja pripomore k večjemu številu odkritih napak v testnem okolju, kar ima za posledico zmanjšano število napak v produkcijskem okolju UDG,
* bolj kakovostna uporabniška navodila in
* doslednejše upoštevanje uporabniških navodil.

Bazo znanja osebja v centru za pomoč uporabnikom smo dopolnili s procesom ponastavljanja uporabniških pooblastil storitve eRisk.

### IV.3.4 Reševanje zahtevkov uporabnikov

V letu 2018 je bilo na področju dopolnitve in razvoja informacijskih rešitev, rešenih 919 zahtevkov, na področju urejanja pooblastil in računalniške opreme 904 zahtevkov, na področju IkT infrastrukture pa 143 zahtevkov. Izvedenih je bilo 685 naročenih namestitev programske opreme.

### IV.3.5 Razvoj delovnih postopkov

Izvajale so se dopolnitve obstoječih postopkov upravljanja storitev, ki so opredeljeni v veljavnem Organizacijskem predpisu in temeljijo na osnovi vodilne metodologije za upravljanje informacijskih storitev ITIL. Potekale so priprave na uvedbo elektronskega naročanja storitev IT, ki je zaradi zamika pri uvedbi splošnega postopka načrtovana za leto 2019.

Nadaljevalo se je postopno uvajanje zasnove razvoja »Cloud Native«, ki vključuje celovit razvoj in upravljanje informacijskih rešitev z uvedbo pristopov Continuous Integration in DevOps ter posledično razvoj informacijskih rešitev na način mikrostoritev in vsebnikov. Na področju razvoja BPM se je uvajala nova tehnologija uporabniških vmesnikov. Še naprej se je povečevala tudi uporaba agilnega odprtokodnega razvojnega orodja RASD.

### IV.3.6 Upravljanje informacijske varnosti

V letu 2018 je zavod v okviru projekta implementacije nove evropske zakonodaje s področja varstva osebnih podatkov (Splošne uredbe o varstvu osebnih podatkov) prilagodil obstoječe postopke upravljanja z osebnimi podatki, imenoval odgovorno osebo za varstvo osebnih podatkov in uvedel nove postopke za upravljanje z osebnimi podatki. S tem se je področje varovanja osebnih podatkov, ki je že do zdaj bilo del informacijske varnosti, razširilo še z zahtevami nove evropske zakonodaje.

V okviru sistema varovanja podatkov, prostorov in opreme je zavod izvedel interno presojo skladnosti upravljanja uporabniških pooblastil in pregled skladnosti upravljanja z osebnimi podatki z novo zakonodajo. Na osnovi ugotovljenih pomanjkljivosti so bili izvedeni ukrepi za dvig ravni varnosti.

Zavod je v okviru vzpostavljenega sistema upravljanja informacijske varnosti spremljal, evidentiral in obravnaval varnostne dogodke v svojem informacijskem okolju in na osnovi ugotovitev sprejel ustrezne preventivne in korektivne ukrepe. Spremljal je tudi objave globalnih varnostnih tveganj in izvedel vse s strani varnostnih institucij priporočene ukrepe za omejevanje oziroma preprečevanje posledic odkritih globalnih tveganj na delovanje informacijskih storitev zavoda.

Vsa uporabniška in strežniška okolja so bila redno posodobljena preko centraliziranega sistema samodejnega upravljanja z varnostnimi popravki.

Zavod je z rednimi obveščanji in nasveti uporabnikom nadaljeval ozaveščanjem in izobraževanjem zaposlenih o pomembnosti varstva osebnih podatkov in varovanja informacij na delovnem mestu.

### IV.3.7 Glavni kazalniki uporabe informacijskega sistema

#### *IV.3.7.1 Spletna stran zavoda*

Zavodovo spletišče je v letu 2018 beležilo povečanje števila obiskovalcev in ogledov strani. Zaradi sprememb metodologije spremljanja in obravnavanja piškotkov za spremljanje prometa v letu 2017 podatki glede na predhodno leto niso popolnoma primerljivi.

Preglednica IV.20



#### *IV.3.7.2 E-storitve za državljane (e-ZPIZ)*

Zavod je v letu 2018 nadaljeval z razvojem in širitvijo uporabe e-storitev za državljane, ki jih ponuja prek portala e-ZPIZ in katerih varna uporaba je mogoča za registrirane uporabnike z uporabo kvalificiranih digitalnih potrdil, nekatere storitve pa so na voljo tudi za neregistrirane uporabnike. Da bi jih lažje uporabljale tudi občutljive skupine, so določene storitve na voljo tudi prek integriranega telefonskega odzivnika.

Za uporabo storitev e-ZPIZ se je v letu 2018 na novo registriralo nekaj več kot 11.000 uporabnikov, njihovo skupno število se je povečalo na več kot 57.000.

Storitev informativna osebna evidenca je namenjena registriranim uporabnikom in je bila javnosti predstavljena v začetku leta 2014. V letu 2018 se je njena uporaba glede na preteklo leto povečala za več kot 23 odstotkov na več kot 41.000 uporab. Uporaba storitve osebne informativne evidence za pregled obdobij zavarovanja in osnov za osebe, ki so zavarovane na osnovi drugega pravnega razmerja (18. člen ZPIZ-2) pa se je povečala za dobrih 26 odstotkov, na nekaj več kot 29.000 uporab.

Storitev e-vloge je namenjena registriranim uporabnikom, ki z njeno uporabo lahko na sodoben in varen način prek spleta oddajajo varno digitalno podpisane e-vloge za različne zavodove storitve. Število oddanih vlog uporabnikov je v letu 2018 skoraj doseglo 4000 in se je glede na leto 2017 povečalo za 32 odstotkov. Gledano skupaj z novo storitvijo za elektronsko oddajo e-izjav o višini pokojnine v tujini (LD), pa je bilo prejetih e-vlog v letu 2018 skoraj 14.500.

Storitvi e-poizvedba o stanju zadeve in e-Nakazila sta namenjeni registriranim uporabnikom. Uporabnikom sta na voljo prek spleta in prek telefonskega odzivnika. V letu 2018 se je njuna uporaba močno povečala za 45 oziroma 36 odstotkov, močno se je povečala tudi njuna uporaba prek telefonskega odzivnika.

Storitev Mesečna statistična poročila uporabnikom omogoča dostop do glavnih statističnih informacij s področja delovanja zavoda prek spleta z uporabo orodja za poslovno inteligenco Cognos. Na voljo je tudi neregistriranim uporabnikom, registrirani uporabniki pa se lahko na poročila naročijo. V letu 2018 se je uporaba storitve povečala za 6 odstotkov.

Preglednica IV.21



#### *IV.3.7.3 E-poslovanje z organizacijami (BiZPIZ)*

Zavod je v letu 2018 intenzivno razvijal sistem elektronskega poslovanja z organizacijami BiZPIZ z novimi storitvami in širitvijo uporabe obstoječih.

Za potrebe nadomestitve M-4 s podatki i-REK za zaposlene zavarovance je po zaključku vzporednega obdobja dokončno prešel na kreiranje obrazcev M-4 iz prejetih mesečnih podatkov i-REK s FURS. V letu 2018 je prejel več kot 24 milijonov obrazcev REK-IPP in REK 18. člen, kreiral pa je več kot 1,2 milijona obrazcev M-4.

Zavod je tudi sam poročal i-REK na FURS za uživalce pravic. V letu 2018 je na FURS posredoval REK obrazce z več kot 8,1 milijona analitičnih zapisov za uživalce pravic.

V letu 2018 je zavod na UJP elektronsko posredoval skoraj 9,1 milijona elektronskih nakazil v formatu SEPA, kar je dobrih 6 odstotkov več kot v preteklem letu.

V okviru zavodovih storitev BiZPIZ za organizacije je najbolj pogosto uporabljana storitev e-Sociala, ki na podlagi zahtevka strokovnega delavca centra za socialno delo posreduje podatke o izplačilih prejemnikov pravic zavoda. V letu 2018 je zavod s storitvijo eSociala centrom za socialno delo posredoval 1,79 milijona odgovorov o izplačilih, kar je skoraj 4 odstotke več kot v prejšnjem letu.

Z uporabo rešitve za množično dnevno ažuriranje podatkov o statusih oseb iz CRP je zavod v letu 2018 prejel nekaj manj kot 538.000 sprememb stanj oseb, kar je skoraj osem odstotkov manj kot v preteklem letu. Zavod v eCRP vpogleduje tudi interaktivno, prek lastne portalne rešitve z uporabo spletnih storitev. V letu 2018 je bilo v različnih postopkih zavoda več kot 113.000 interaktivnih vpogledov uporabnikov v eCRP, kar je skoraj 15 odstotkov manj kot v letu 2017.

V letu 2018 je zavod prejel več kot 48 tisoč paketov obrazcev M-4, v katerih je bilo nekaj več kot 360.000 obrazcev M-4, dajalcem pa je posredoval nekaj nad 48.000 povratnih sporočil. Število prejetih obrazcev M-4 se je v letu 2018 zmanjšalo za slabe tri četrtine, število paketov pa za slabi dve tretjini. Razlog je prehod na lastno pripravo obrazcev M-4 iz prejetih podatkov i-REK za zaposlene pri delodajalcih.

Od sistema e-VEM je zavod v letu 2018 prevzel skoraj 875.000 elektronskih obrazcev prijav, odjav in sprememb zavarovanja, kar je skoraj 22 odstotkov več kot v prejšnjem letu. Od ZZZS je prevzel nekaj manj kot 26.000 elektronskih obrazcev prijav, odjav in sprememb zavarovanja, kar je dobrih 5 odstotkov manj kot v letu prej.

S storitvijo za prijave uživalcev pravic v zdravstveno zavarovanje preko sistema e-VEM je bilo v letu 2018 posredovanih nekaj manj kot 51.000 prijav in odjav, kar je dober odstotek in pol manj kot leto prej.

V letu 2018 se je močno povečala uporaba zavodove čezmejne večstranske storitve BiZPIZ REDI za izmenjavo podatkov o datumu smrti prejemnikov pravic v tujini z nekaterimi tujimi nosilci zavarovanja.

V letu 2018 je zavod od 202 organizacij, ki so registrirane v sistem BiZPIZ, prejel več kot tri tisoč sedemsto elektronskih vlog v različnih postopkih. Število registriranih organizacij v BiZPIZ se je glede na leto prej več kot podeseterilo, število prejetih vlog pa je kljub temu upadlo.

Vročanje pošiljk dokumentov organizacijam prek odpreme v UDG v varen elektronski predal sistema BiZPIZ se je v letu 2018 glede na leto prej zmanjšalo. Zavod je v varne predale 19 organizacij posredoval nekaj manj kot 5000 dokumentov.

V okviru storitev BiZPIZ je zavod nadaljeval z ponujanjem in uporabo storitve za elektronsko izmenjavo podatkov za poklicne pokojnine s KAD. V letu 2018 se je njena uporaba zmanjšala za približno 17 odstotkov.

Vrhovno sodišče uporablja zavodovo storitev za vpogled v plačila. V letu 2018 smo zabeležili nekaj več kot 8700 uporab, kar predstavlja več kot četrtinsko povečanje glede na leto prej.

Za 5 odstotkov se je povečala uporaba storitve eVŠ/CEUVIZ s podatki o spremembah statusov šolajočih oseb. Storitev omogoča interaktivne vpoglede in prevzem paketov s spremembami.

Storitev za izmenjavo podatkov z ARSKTRP je imela v letu 2018 nekaj manj kot 36.000 uporab, kar pomeni, da se je njena uporaba glede na leto prej povečala za več kot polovico.

V letu 2018 je zavod z organizacijami v izbranih izmenjavah podatkov izmenjal več kot 49 milijonov elektronskih sporočil in dokumentov, kar predstavlja povečanje za 14 odstotkov glede na preteklo leto.

Preglednica IV. 22



#### *IV.3.7.4 Digitalizacija poslovanja*

Zavod zaključuje digitalno preobrazbo v okviru katere digitalizira svoje poslovne procese. Elektronski dokumentni sistem je vpeljal v letu 2012. Od tedaj se njegova uporaba povečuje skladno z dinamiko digitalizacije poslovanja. V letu 2018 je v dokumentni sistem dodal nekaj manj kot 34 milijonov dokumentov v oblikah XML in PDF/A, oziroma 10 odstotkov več kot leto prej. Skupno število dokumentov v dokumentnem sistemu (brez upoštevanja različnih verzij) pa je preseglo 216 milijonov. V letu 2014 je zavod začel uporabljati sistem za zakonsko skladno dolgotrajno hrambo dokumentov, nato pa je postopno vključeval različne vrste dokumentov. V letu 2018 je v sistem e-hrambe dodal več kot 62 milijonov dokumentov, kar je več kot 93 odstotkov več kot v preteklem letu.

Preglednica IV.23

Elektronske vloge in druge vhodne dokumente od zunanjih uporabnikov zavod zajema prek storitev e-ZPIZ in BiZPIZ. V letu 2018 so zunanji uporabniki tako posredovali več kot 18.000 elektronskih dokumentov, kar je 8 odstotkov več kot v preteklem letu. Več kot polovico prejetih vlog predstavljajo izjave o višini tuje pokojnine za letni dodatek, ostalo pa e-vloge oddane prek storitev e-ZPIZ in BiZPIZ.

Za elektronsko zajemanje vlog, prejetih v poslovnih prostorih je zavod v letu 2014 vzpostavil rešitev za lastnoročno elektronsko podpisovanje vlog s podpisnimi tablicami. V letu 2018 je bilo s sistemom podpisnih tablic zajetih več kot 74.000 lastnoročno elektronsko podpisanih dokumentov, kar je 23 odstotkov več kot v preteklem letu.

Vhodne in lastne elektronske dokumente v dokumentni sistem dodajajo tudi strokovni delavci v poslovnih postopkih z uporabo rešitve eDokumenti znotraj UDG. V letu 2018 so tako ustvarili in dodali v dosjeje skoraj 520.000 elektronskih dokumentov. V dosjeje so dodali tudi skoraj 120.000 elektronskih dokumentov, ki so jih v rešitev UDG uvozili.

Fizične dokumente v papirni obliki zavod prejema po pošti in v poslovnih prostorih, ko stranka izpolnjeno vlogo prinese s seboj. Takšnih dokumentov je zavod v letu 2018 prejel skupaj več kot 470.000, od tega nekaj več kot 405.000 po pošti. Te dokumente je zavod digitaliziral in jih dodal v ustrezne elektronske dosjeje dokumentnega sistema. Največji del povečanja v letu 2018 predstavljajo prejete izjave o višini tuje pokojnine za letni dodatek in nekateri postopki nakazovanja pokojnin.

Preglednica IV.24



V letu 2014 je zavod razvil rešitve in vzpostavili sistem za digitalizacijo dosjejev zavarovancev, prejetih papirnih vlog in prilog ter drugih papirnih dokumentov. Skladno z uvajanjem postopkov v UDG je digitaliziral dosjeje in papirno gradivo v teh postopkih. V letu 2018 je digitaliziral več kot 9,2 milijona listov dokumentov, kar je 54 odstotkov več kot v prejšnjem letu.

Preglednica IV.25



Z nadaljevanjem digitalizacije poslovanja je zavod v letu 2018 povečal obseg priprave izvirno elektronskih izhodnih dokumentov za stranke za 31 odstotkov, na skoraj 1,37 milijona dokumentov, od tega več kot 138.000 odločb in sorodnih dokumentov.

Poleg dokumentov in poslovnih sporočil, ki jih zavod strankam posreduje popolnoma elektronsko, s sredstvi elektronskega poslovanja in vročanjem v varen elektronski predal, največji del dokumentov fizičnim osebam posreduje prek elektronske odpreme. Elektronska odprema se izvaja v digitaliziranih poslovnih postopkih, ko so vsi dokumenti za stranko pripravljeni in upravljani v izvirno elektronski obliki, vključno z digitalnimi podpisi strokovnih delavcev in direktorjev. Zavod dokumente pripravi na elektronsko odpremo in jih elektronsko posreduje izvajalcu storitve tiskanja in strojnega kuvertiranja, ki natisne en izvod, ga strojno kuvertira in posreduje stranki prek izvajalca poštne storitve. V elektronskem arhivu zavod hrani elektronske izvirnike. V ročni odpremi, pred digitalizacijo poslovnega procesa je nastalo več izvodov vsakega dokumenta, ki so se v papirni obliki tudi hranili.

V letu 2018 je zavod elektronsko odpremil več kot 640 tisoč pošiljk, v katerih je bilo 1,27 milijona dokumentov z več kot 1,69 milijona listov. Glede na leto 2017 je zavod elektronsko odpremil 47 odstotkov več pošiljk, v katerih je bilo približno 30 odstotkov več dokumentov in 39 odstotkov več listov. V letu 2018 je elektronska odprema, merjeno po listih, presegla šestnajstkratnik ročne odpreme in v celotni odpremi dokumentov dosegla 94 odstotkov, kar je glede na leto prej 22 odstotno povečanje.

Ker se elektronska odprema izvaja v digitaliziranih postopkih, z njo merimo tudi stopnjo digitalne preobrazbe. Zavod je samo zaradi doseženega obsega elektronske odpreme v letu 2018 natisnil ocenjeno več kot 7 milijonov manj listov oziroma 35 ton manj papirja, s čimer je ob pomembnih neposrednih ekonomskih in okoljskih učinkih digitalne preobrazbe dosegel tudi velike prihranke arhivskega prostora.

Preglednica IV.26



## **IV.4 OSTALE DEJAVNOSTI**

### IV.4.1 Pravna dejavnost

**Splošna pravna dejavnost**

V letu 2018 je bilo pred rednimi in specialnimi sodišči, upravnimi organi in upniškimi odbori razpisanih 103 obravnav ali sej. Preklicanih je bilo 20 obravnav, zavod se je udeležil 78 obravnav, udeležba na narokih je bila 94 odstotna.

V letu 2018 je bilo evidentiranih, pripravljenih, pregledanih oziroma parafiranih 342 pogodb ter 131 aneksov. Največ pogodb in aneksov je bilo sklenjenih na področju poklicne rehabilitacije, in sicer 121 (35,4 odstotka) in 36 na področju avtorskih del (10,5 odstotka). Zavod je podal 35 pravnih mnenj in izdal 7 izbrisnih pobotnic.

**Regresne zadeve**

V primerih, ko zavod zaradi nastanka zavarovalnega primera, za katerega je odgovorna tretja oseba, zavarovancem prizna določene pravice, zavod z vložitvijo regresnih zahtevkov od tretjih oseb zahteva povrnitev škode. V letu 2018 je zavod na novo evidentiral 156 regresnih zadev, 139 je bilo zaključenih, od tega 111 iz preteklih let in 28 iz leta 2018. Vloženih in razširjenih je bilo 13 tožb v višini 151.388,24 evra.

ZPIZ-2B posebej opredeljuje odgovornost zavarovalnice, pri kateri ima povzročitelj sklenjeno obvezno avtomobilsko zavarovanje, za škodo zavodu. Takšna zakonska ureditev naj bi olajšala uveljavljanje zahtevkov zoper zavarovalnice v primerih, ko je bila invalidnost, potreba po tuji pomoči in postrežbi ali smrt povzročena s prometnim sredstvom. Zavod si prizadeva tudi za določitev vnaprejšnje pavšalne odškodnine, kot je za ZZZS že določena v 18. členu ZOZP.

**Izterjava preplačil, zahtevki zoper zavod**

Zavod opravlja izterjavo preplačil preko izdanih odločb o ugotovitvi preplačila. V primerih, ko plačila ni, se postopek nadaljuje z vložitvijo predloga za upravno izvršbo. V letu 2018 je zavod začel z izterjavo 681 zadev, 1018 je bilo zaključenih. Na FURS je vložil 485 predlogov za upravno izvršbo v skupnem znesku 284.481,99 evra glavnice in 9.862,47 evra obresti.

V letu 2018 je zavod prejel 12 tožb zoper odločbe o ugotovitvi preplačila v skupnem znesku 66.077,40 evra. Zaključenih je bilo 13 zadev (zadeve prejete iz prejšnjih let).

Zavod preplačila, ki nastanejo zaradi izplačil po smrti, izterjuje tudi preko rednih sodišč (kot upnik v zapuščinskem postopku oziroma z vložitvijo tožbe zoper dediče oziroma pooblaščence na računih). V letu 2018 je začel z izterjavo 1313 zadev v skupnem znesku 337.778,78 evra. Skupaj je zavod v letu 2018 zaključil 1209 zadev, od tega 482 iz preteklih let in 727 iz leta 2018.

Za tuje nosilce zavarovanja je zavod v izterjavo prejel 72 zadev.

V letu 2018 je zavod na novo evidentiral 15 odškodninskih zadev, od tega je v 10 zadevah prejel zahtevke oziroma tožbe v skupnem znesku 76.106,93 evra, s tem, da v nekaterih tožbah višina tožbenega zahtevka še ni opredeljena. Zaključenih je bilo 21 zadev, od tega 16 iz preteklih let in 5 iz leta 2018.

Zavod je v letu 2018 v reševanje prejel še 39 drugih zadev oziroma zahtevkov (poklicna rehabilitacija, vračilo štipendij, izterjava neplačanih računov, delovnopravne zadeve) v skupnem znesku 36.783,09 evra. 28 zadev je bilo zaključenih, od tega 20 iz preteklih let in 8 iz leta 2018.

**Insolventni postopki**

Zavod je po prejemu podatkov s strani finančnih uradov kot upnik prijavljal terjatve iz naslova neplačanih prispevkov za pokojninsko in invalidsko zavarovanje v insolventnih postopkih (stečaj, osebni stečaj, prisilna poravnava, poenostavljena prisilna poravnava, likvidacija). V letu 2018 je bilo 116 novih zadev (1955 novih zadev v letu 2017). Zavod je v letu 2018 prijavil terjatve v 176 zadevah (v letu 2017 v 1479 zadevah) v skupni višini 1.925.104,66evra (v letu 2017 v višini 27.521.847,85 evra), ob upoštevanju, da so bile za nekatere že v prejšnjih letih prijavljene terjatve v letu 2018 vložene dodatne prijave. Skupaj je bilo zaključenih 2054, od tega 2031 iz preteklih let in 23 iz leta 2018.

Od uveljavitve ZDOdv (drugi odstavek 12. člena ZDOdv) z 20. novembrom 2017 pri prijavi in uveljavljanju terjatev iz naslova neplačanih prispevkov za obvezno pokojninsko in invalidsko zavarovanje zavod zastopa državno odvetništvo.

### IV.4.2 Organizacijska in kadrovska dejavnost

V decembru 2017 je svet zavoda sprejel Program dela in kadrovski načrt za leto 2018, ki je temeljil na Razvojnem programu zavoda za obdobje 2017-2021, FN 2018, ZPIZ-2 s spremembami in dopolnitvami, ZMEPIZ-1 in ZMEPIZ-1A in drugih aktih.

Zavod je v letu 2018 ohranil isto število zaposlenih kot konec leta 2017, in sicer 795 zaposlenih. Kadrovski načrt v dovoljenem številu zaposlenih je bil realiziran v celoti. Od števila vseh zaposlenih 838 se je v skladu z metodologijo preračuna po Pravilniku o vsebini in postopkih za pripravo in predložitev kadrovskih načrtov odštelo 43 zaposlitev, ki se ne štejejo v realizacijo kadrovskega načrta, saj so bile realizirane zaradi nadomeščanja začasno odsotnih zaposlenih oziroma zaradi popolnitve do polnega delovnega časa.

V letu 2018 je zavod sklenil delovno razmerje z 51 osebami. Od teh je 9 sklenilo delovno razmerje za nedoločen čas in 42 za določen čas. Pretežni del novih zaposlitev je bilo realiziranih na področju administracije in splošnih zadev (24), sledijo področja nakazovanja pokojnin (12), izvajanja zavarovanja (8), pravno kadrovsko (3), informacijskih tehnologij (2) in izvedenstva (2). Zaposleni se nadomeščajo glede na potrebe delovnega procesa, sicer pa se izvajata prerazporeditev dela in prenos nekaterih področij dela med organizacijskimi enotami.

Zavod ima v zadnji letih težave pri pridobivanju strokovnjakov deficitarnih poklicev s področja informacijskih tehnologij in zdravnikov izvedencev. Tako za nekatera razpisana delovna mesta s teh področij v letu 2018 sploh ni bilo prijav oziroma ustreznih kandidatov. Zavod je zato razpise večkrat ponavljal. Se je pa tudi dogajalo, da so se kandidati, ki so se prijavili na razpisana delovna mesta že v času razgovorov ali pa celo po končanem izboru odpovedali prihodu na zavod, predvsem zaradi prenizkih plač. Navedeno predstavlja kadrovsko tveganje glede zagotavljanja izvajanja nalog na področju IT in medicinskega izvedenstva. V zadnjem času pa ima zavod težave tudi pri kadrovanju pooblaščencev zavoda za zastopanje (pravniki s pravniškim državnim izpitom).

Fluktuacija v letu 2018 je bila 6,6 odstotna in tako najvišja v zadnjih letih. V letu 2017 je bila 4,6 odstotna, v letu 2016 4,5 odstotna in v letu 2015 3,4 odstotna. V letu 2018 je prenehalo delovno razmerje 59 zaposlenim, predvsem iz razloga upokojitve 20 zaposlenim in kar 25 zaradi redne odpovedi pogodbe o zaposlitvi s strani zaposlenih, ki so predvsem posledica odpiranja trga dela in s tem možnosti zaposlitve za višjo plačo. Od teh 45 zaposlenih je kar 32 (upokojenih 15 in redne odpoved delovnega razmerja 17) delalo na področju izvajanja zavarovanju. Leto 2018 izstopa po številu rednih odpovedi pogodbe o zaposlitvi, in sicer je odpoved podalo kar 25 zaposlenih. Med letoma 2009 in 2017 se je to število gibalo med 3 in 11.

V letu 2018 so se upokojili trije direktorji in nekaj ključnih vodilnih kadrov. Zavod je večino nadomestil s prerazporeditvijo že obstoječega kadra, kar je posledično pomenilo izpad kadra na določenih pomembnih področjih dela v samem izvajanju zavarovanja. Poleg tega se je zavod soočal tudi s povečano bolniško odsotnostjo zaposlenih, med katerimi je bil tudi vodilni kader, kar je posledično pomenilo, da so določeni zaposleni prevzeli del nalog s področja vodenja.

Zaradi odhoda nekaterih zaposlenih je bilo treba izvesti tudi prerazporeditve znotraj enot zavoda, še posebej je bilo to izrazito pri prerazporejanju zaposlenih na II. stopnji izvajanja zavarovanja ter znotraj samih organizacijskih enot na I. stopnji.

V letu 2018 je bilo zaposlenim obračunanih 1.294.760 ur redne prisotnosti na delu (74,8 odstotka), v letu 2017 1.320.741 ur (75,5 odstotka). Manjša prisotnost na delu v primerjavi z letom 2017 je odraz povečanega pripada praznikov na delovni dan iz 3,6 odstotka v letu 2017 na 4,6 odstotka v letu 2018 ter povečanja odsotnosti zaradi bolezni in nege iz 5,7 odstotka v letu 2017 na 6,2 odstotka v letu 2018. Na manjšo prisotnost vpliva tudi povečano število dni dopustov. Povprečna odmera letnega dopusta na zaposlenega je bila v letu 2018 33 dni, kar je 1 dan več kot v letu 2017. Povečanje je predvsem iz naslova pokojninske dobe ter zaradi strukture zaposlenih delavcev zavoda, na povečanje pa vpliva tudi odprava interventnega ukrepa v zvezi z maksimalno višino dovoljenega dopusta na posameznika.

V letu 2018 je bilo obračunanih 10.072 ur dela izven rednega delovnega časa, v letu 2017 2209. V sektorjih je bilo opravljenih 2.418 ur (24 odstotkov) nadurnega dela, na območnih enotah pa 7.654 ur (76 odstotkov). Nadurno delo je bilo opravljeno predvsem zaradi povečanega obsega dela, tako pri priznavanju pravic kot tudi pri nakazovanju pokojninskih prejemkov in letnega dodatka ter zmanjševanju nerešenih zahtevkov, prav tako pa tudi zaradi uvedbe in testiranja novih aplikativnih rešitev oziroma nadgradnje programske opreme.

V letu 2018 je zavod beležil 28.028 ur opravljenega študentskega dela, v letu 2017 33.790 ur. Na zmanjšanje študentskega dela v največji meri vpliva zaposlovanje za določen čas in opravljanje dela v okviru obvezne delovne prakse dijakov in študentov, v okviru katere so le-ti opravili v letu 2018 5086 ur. Študentje so pripravljali dosjeje za skeniranje, urejali stalno zbirko dosjejev, opravljali druga enostavna dela v glavnih pisarnah in administraciji.

Izvedenih je bilo 107 različnih izobraževanj za 877 udeležencev, kar je manj kot v letu 2017, ko je bilo izvedenih 135 izobraževanj za 1353 udeležencev. Od tega je bilo v letu 2018 organiziranih 12 internih izobraževanj za 616 udeležencev, v letu 2017 42 internih izobraževanj za 1122 udeležencev. Pri izvedbi internih izobraževanj zavod sledi cilju zniževanja stroškov izobraževanja (potekajo v prostorih zavoda za večje število zaposlenih) ter prilagaja vsebine potrebam delovnih procesov. Tako so bila organizirana na naslednjih področjih: izvajanje kontrol v postopkih za priznanje pravic in pri vodenju postopkov s področja matične evidence, računalniški tečaj, varstvo pri delu, spoštljiva komunikacija na delovnem mestu ter drugo. Udeleženci so se v letu 2018 izobraževali skupaj 5532 ur, v letu 2017 pa 6882 ur. Zmanjšanje izobraževanj v letu 2018 je posledica povečanega obsega dela in zagotavljanje sprotnega izvajanja zavarovanja.

Za uresničitev zastavljenih ciljev na področju izvajanja zavarovanja zavod redno spremlja obremenjenost zaposlenih, kar v praksi pomeni, da se mesečno ukrepa na področju izvajanja zavarovanja s preusmeritvami dotoka zadev, čemur pripomore tudi odprava krajevne pristojnosti s 1. januarjem 2013. Kot učinkovit se je izkazal tudi ukrep specializacije pri reševanju zadev na območnih enotah.

Zavod v zadnjih letih stremi k izboljšanju izobrazbene strukture. V zavodu je bilo ob koncu leta 2018 največ zaposlenih z visoko strokovno izobrazbo (286 oziroma 34,2 odstotka), sledijo jim zaposleni z univerzitetno izobrazbo (218 oziroma 26,0 odstotka). Med zaposlenimi v strukturi prevladujejo diplomanti Fakultete za upravo (135 zaposlenih), sledijo diplomirani ekonomisti (119 zaposlenih) in diplomirani pravniki ter magistri prava (118 zaposlenih).

Med 838 zaposlenimi je bilo 655 žensk (78,2 odstotka) in 183 moških (21,8 odstotka). Povprečna starost zaposlenih v zavodu je znašala 45,6 let in je v primerjavi z letom 2017 padla (46,9 let) zaradi novih zaposlitev mlajših delavcev. Največ zaposlenih 295 oziroma 35,2 odstotka je starih od 40 let do 50 let. Status invalida II. oziroma III. kategorije je imelo 29 zaposlenih, kar predstavlja 3,5 odstotka vseh zaposlenih. V letu 2017 je imelo status delovnega invalida 31 (3,7 odstotka) zaposlenih. Od 29 zaposlenih s statusom delovnega invalida je imelo 20 zaposlenih 20-urno in 6 zaposlenih 30-urno delovno obveznost. S polnim delovnim časom so delo opravljali 3 invalidi. Ob koncu leta 2018 je bilo 54 zaposlenih v delovnem razmerju s krajšim delovnim časom od polnega, in sicer: na podlagi predpisov o invalidskem zavarovanju 26 zaposlenih, predpisov o starševskem varstvu 16 zaposlenih, 11 zaposlenih pa ima sklenjene pogodbe o zaposlitvi za krajši delovni čas z več delodajalci in predpisov o pokojninskem zavarovanju 1 zaposlen.

V skladu z ZUPPJS17 je pridobilo pravico do plače z višjim plačnim razredom od 1. decembra 2018 dalje 321 zaposlenih (od teh 141 za enega in 180 zaposlenih za dva plačna razreda). Ob koncu leta 2018 je imelo maksimalno število napredovanj 95 zaposlenih oziroma 11,2 odstotka vseh zaposlenih.

Zavod je pri svojem delu upošteval omejitve in ukrepe po ZUPPJS17 na področju dodeljevanja solidarnostnih pomoči in jubilejnih nagrad, napredovanj ter sklepanja avtorskih in podjemnih pogodb.

S septembrom 2018 so stopile v veljavo Spremembe in dopolnitve Pravilnika o notranji organizaciji in Pravilnika o sistemizaciji delovnih mest zavoda. Na potrebe po spremembi notranje organizacije zavoda so vplivali zlasti: racionalno izvajanje posameznih postopkov, kompleksnost in zahtevnost dela, ki se opravlja v posamezni organizacijski enoti; umestitev in povezava organizacijskih enot po procesih; povezljivost področij; izboljšanje pretoka informacij in kriterij ustreznega števila zaposlenih v organizacijskih enotah. Spremembam obstoječe notranje organizacije sledijo v smislu operacionalizacije določenih organizacijskih sprememb tudi Spremembe in dopolnitve Pravilnika o sistemizaciji delovnih mest.

V skladu z Dogovorom o plačah in drugih stroških dela v javnem sektorju (Uradni list RS, št. 80/18) in na njegovi podlagi sprejetih aneksov h kolektivnim pogodbam, so se povišale uvrstitve delovnih mest v javnem sektorju, ki se uvrščajo v plačne razrede. Skladno z navedenim je zavod v decembru 2018 pristopil k realizaciji navedenega dogovora in sprejetih aneksov.

### IV.4.3 Splošna dejavnost

#### *IV.4.3.1 Upravljanje z dokumentarnim gradivom*

Zavod je nadaljeval z vpeljavo posameznih postopkov v novem sistemu UDG. V glavnih pisarnah tako poteka evidentiranje zadev in dokumentov, priprava dokumentov za skeniranje in skeniranje. Odprema dokumentov poteka preko zunanjega izvajalca, vročilnice za osebno vročanje so povezane preko črtne kode z ovojnico in se po prejemu preko skeniranja avtomatsko evidentirajo k dokumentom v zadevi, iz katere je bila poslana pošiljka.

Brezpapirno elektronsko poslovanje omogoča racionalizacijo pri pošiljanju zadev med posameznimi organizacijskimi enotami – tako v časovnem kot finančnem smislu. Glavne pisarne sedaj opravijo še natančnejše in kvalitetnejše delo pri evidentiranju zadev in dokumentov. S sprejemom vlog v elektronski obliki (spletna vloga oziroma podpis vloge s podpisno tablico na sprejemnih mestih zavoda) se je zmanjšalo število napak pri vnosu podatkov na vlogi, saj se osnovni podatki o osebi prenesejo na vlogo iz zavodovih evidenc. Na ta način se tudi zmanjšuje tiskanje in uporaba vlog v papirni obliki. Preko projektov in delovnih skupin se povečuje izmenjava podatkov, potrebnih za izvajanje dejavnosti ter usmerja fizične in pravne osebe na uporabo elektronskega poslovanja, kar posledično zmanjšuje dotok fizičnih dokumentov v glavne pisarne.

Delo je nadaljevala posebna skupina, zadolžena za sistematično urejanje podatkov o zavarovancih in uživalcih pokojnin. V letu 2018 je celovito uredila podatke za več kot 28.000 zavarovancev.

Priprava za skeniranje in skeniranje se izvajata na vseh območnih enotah zavoda. Digitalizacija dokumentov, tako iz papirne kot iz mikrofilmske oblike, je pomemben element pri podpori učinkovitega reševanja zadev s področja pokojninskega in invalidskega zavarovanja.

Na področju hrambe dokumentarnega in arhivskega gradiva je zavod sodeloval z Arhivom RS.

#### *IV.4.3.2 Gospodarsko tehnična dejavnost*

Zavod je v letu 2018 izvedel sanacijo ravne strehe na poslovni stavbi na Kolodvorski 15 v Ljubljani in dograditev varnostnih sistemov. Hkrati je izvedel še nabavo pisarniških stolov ter zunanjo ureditev ob počitniških hišah v Bohinju.

Zavod je delno realiziral naloge iz Načrta investicijskih odhodkov za leto 2018 in investicijsko vzdrževalna dela v poslovnih prostorih ter počitniških stanovanjih zavoda.

Zavod je v letu 2018 izvedel tudi aktivnosti s področja varnosti in zdravja pri delu ter pred požarom, ki se izvajajo po periodiki in določilih izjave o varnosti z oceno tveganja.

#### *IV.4.3.3 Javna naročila*

Zavod je v letu 2018 izvedel 20 postopkov oddaje javnih naročil po ZJN-3. Po določilih ZJN-3 je bilo izvedenih 8 javnih naročil po odprtem postopku (od tega eno skupno javno naročilo), 9 javnih naročil po postopku naročila male vrednosti in 3 javna naročila po postopku s pogajanji brez predhodne objave. Na portalu javnih naročil je bilo z obvestilom o javnem naročilu objavljenih 17 postopkov oddaje javnih naročil, od tega osem tudi v Uradnem listu EU. Za 3 postopke oddaje javnih naročil ni bila potrebna objava obvestila o javnem naročilu, sta pa bili za vsakega od teh postopkov na portal javnih naročil posredovani prostovoljno obvestilo za predhodno transparentnost in obvestilo o oddaji naročila.

14 postopkov oddaje javnih naročil je bilo v celoti uspešno zaključenih z izbiro najugodnejšega ponudnika, medtem ko se pri dveh postopkih oddaje javnih naročil, ki sta se oddajala po posameznih sklopih, po en sklop pri vsakem postopku ni zaključil z izbiro najugodnejšega ponudnika (nedopustna ponudba/nobena prejeta ponudba). Na podlagi uspešno izvedenih postopkov oddaje javnih naročil je bilo sklenjenih 41 pogodb. 4 postopki, ki so se začeli izvajati v letu 2018, še niso pravnomočno zaključeni z izbiro najugodnejšega ponudnika.

V letu 2018 je zavod prejel 2 zahtevka za revizijo. Oba zahtevka je Državna revizijska komisija za revizijo postopkov oddaje javnih naročil zavrnila kot neutemeljena.

### IV.4.4 Notranja revizija

Notranje revidiranje poslovanja je zakonska obveznost zavoda. Določeno je v zakonu o javnih financah in drugih predpisih.

Notranja revizijska služba je opravljala notranje revidiranje na podlagi predpisov in sprejetega letnega načrta notranjega revidiranja. V letu 2018 je opravila revizijske naloge, ki so navedene na prvi strani izjave o oceni notranjega nadzora javnih financ, v trajanju 420 revizor - dni in svetovalni storitvi: svetovanje v zvezi z izjavo o oceni notranjega nadzora javnih financ in svetovanje v zvezi z registrom tveganj zavoda. Notranja revizijska služba s svojim delovanjem, ki ga izvaja na podlagi predpisov za državno notranje revidiranje, prispeva k boljšemu poslovanju zavoda. Za izvrševanje priporočil iz revizijskih poročil in svetovalnih storitev, za vzpostavitev in delovanje učinkovitega sistema notranjih kontrol ter za pravilnost in gospodarnost poslovanja so odgovorna pristojna vodstva na vseh nivojih poslovanja zavoda.

## **IV.5 POROČILO O DOSEŽENIH CILJIH IN REZULTATIH TER IZJAVA O OCENI NOTRANJEGA NADZORA JAVNIH FINANC**

Poslanstvo zavoda so v letu 2018 določali ZPIZ-2 in številni drugi zakoni: ZMEPIZ-1, ZPFOPIZ-1, ZIPRS1819, mednarodni predpisi, ter statut in drugi splošni akti zavoda. Opredeljujejo ga z uresničevanjem socialne varnosti zavarovancev in uživalcev pravic. Njegovo uspešno uresničevanje se odraža predvsem v popolnosti podatkov MEZ, pravočasnem in kakovostnem uveljavljanju in varstvu pravic ter izplačevanju pokojnin in drugih prejemkov.

Upoštevaje razvojni program, kot temeljni akt za oblikovanje ciljev, za obdobje 2017-2021, letni program dela s kadrovskim načrtom za leto 2018, FN 2018 in druge planske akte, so v nadaljevanju predstavljeni doseženi cilji in rezultati dela.

Pregled doseženih ciljev in rezultatov ter primerjava s preteklim letom je razviden iz preglednice IV.27, podrobna pojasnila pa so navedena v posameznih poglavjih tega letnega poročila v izogib ponavljanju.

Preglednica IV.27



nadaljevanje



1. **Kakovostna matična evidenca zavarovancev in uživalcev pravic**

Kakovostna MEZ je pogoj za učinkovito priznavanje pravic iz obveznega zavarovanja, zato je potrebno sprotno zbiranje in obdelava podatkov. Zavod temu cilju stalno sledi.

V zbirki podatkov zavarovancev PIZ je zavod vodil podatke o vključenosti v obvezno pokojninsko in invalidsko zavarovanje za 957.473 zavarovancev, ki so jih zavezanci za posredovanje podatkov posredovali v letu 2018. V primerjavi z letom 2017 (928.661 zavarovancev) je to za 3,1 odstotka zavarovancev več.

Zavod je v letu 2018 v primerjavi z letom 2017 prejel večje število M obrazcev, in sicer 2.563.929, kar je za 19,6 odstotka manj od načrtovanega dotoka.

Zavod je v letu 2018 prejel skupaj 24.188.117 obrazcev obračunov davčnih odtegljajev, kar je več kot je zavod načrtoval. Dotok REK obrazcev je v primerjavi z letom 2017 višji za 20,7 odstotkov oziroma 20,1 odstotkov več od načrtovanega.

V letu 2018 se je v bazi MEZ pridobilo oziroma uredilo 720.903 podatkov o obdobjih zavarovanja in podatkov o osnovah, kar je za 16,0 odstotka več od načrtovanega in 33,5 odstotka manj kot v letu 2017, kar je posledica vedno večje popolnosti podatkov MEZ.

V zvezi z izvedbo 32. člena ZMEPIZ-1 v povezavi s 40. členom ZMEPIZ-1 je zavod v letu 2018 za leto 2017 na podlagi REK obrazcev prvič sam oblikoval podatek o osnovi oziroma plači na obrazcu M-4 za zaposlene, ki so zavarovani na podlagi 14. člena ZPIZ-2. Za zaposlene je tako na podlagi podatkov na REK obrazcih oblikoval 1.209.924 obrazcev M-4 in jih neposredno zapisal v MEZ. Skupaj se je za leto 2017 v MEZ zajelo 1.618.157 obrazcev M-4.

Vse navedeno je vplivalo tudi na doseganje cilja popolnosti podatkov MEZ, ki je bila konec leta 2018 98,4 odstotna (97,2 odstotna konec leta 2017), kar pomeni, da je zavod v letu 2018 presegel načrt popolnosti in pravilnosti podatkov MEZ za leto 2018 za 0,7 odstotne točke.

Zavod je v letu 2018 začel z izvajanjem ZPIZ-2E, ki je z novo določbo 134.a člena ZPIZ-2 določila poseben način upoštevanja obdobij, za katera prispevki za pokojninsko in invalidsko zavarovanje niso bili obračunani. Zavod, na podlagi evidenc, s katerimi razpolaga po prejemu podatkov iz FURS, delodajalcu in zavarovancu, za katere delodajalec ni predložil obračuna davčnega odtegljaja, posreduje obvestilo. Zavod je v letu 2018 za obdobje obračuna plač od januarja do septembra 2018 poslal 37.385 obvestil zavarovancem o nepredloženem obračunu davčnega odtegljaja s strani njihovega delodajalca in 14.982 pozivov zavezancem (delodajalcem) k izplačilu plače in predložitvi obračuna davčnega odtegljaja. Obvestila zavod posreduje z določenim zamikom, saj tudi same podatke na REK obrazcih s strani FURS prejme za nazaj. Obdobja, na katera se nanaša obvestilo, se upoštevajo v pokojninsko dobo, ne glede na to, da prispevki za pokojninsko in invalidsko zavarovanje niso niti obračunani, niti plačani.

Tudi v letu 2018 se je sprotno urejalo napake na prijavah in odjavah v (iz) zavarovanja, ki jih zavod dnevno dobiva preko državnega portala e-VEM oziroma ZZZS. Sprotno urejanje napak se je uvedlo tudi zaradi izvedbe 32. člena ZMEPIZ-1 v povezavi s 40. členom ZMEPIZ-1. Zagotoviti je potrebno tekoče urejanje obdobij zavarovanja v MEZ, saj zavod prejema REK obrazce mesečno, ki se lahko vežejo le na urejena obdobja zavarovanja.

Zavod je tudi v letu 2018 pri spremembah in izvedbah zakonskih določil sodeloval v strokovnih komisijah in medresorskih delovnih skupinah predvsem z ministrstvi, zavodi ter drugimi institucijami. Sodeloval je tudi z Metodološko skupino za poenotenje M obrazcev, s FURS v obliki delovne skupine za reševanje tekoče problematike in izmenjave podatkov, z OZS in GZS pri izvajanju navodil ter z MJU in ZZZS pri projektu sistema e-VEM za gospodarske družbe. Prav tako je zavod interno pripravljal navodila za nove spletne aplikacije in vsebinska navodila v zvezi z določbami ZPIZ-2 in ZMEPIZ-1.

1. **Strokovno enotno in učinkovito priznavanje pravic iz obveznega zavarovanja**

**2.1. Zagotavljanje nemotenega in strokovno enotnega izvajanja zavarovanja**

Z resornim ministrstvom in MF je v letu 2018 zavod sodeloval pri pripravi novele ZIPRS1819, predvsem glede določitve višine letnega dodatka v prihodnjem letu kot tudi glede predloga izredne uskladitve DPP in invalidnin za telesno okvaro.

Pristojnim ministrstvom je zavod posredoval predloge in pripombe k predlogu zakona o osebni asistenci, zakona o socialnem vključevanju invalidov, zakona o dodatku k pokojnini za delo in izjemne dosežke na področju kulture in raziskovalno–razvojne dejavnosti, k predlogu zakona o dolgotrajni oskrbi in zavarovanju za dolgotrajno oskrbo, predlogu novele zakona o rejniški dejavnosti in predlogu pravilnika o poklicnih boleznih.

V letu 2018 je zavod zaradi učinkovitejšega izvajanja obveznega zavarovanja in pri pripravi zakonskih rešitev sodeloval tudi z MF, FURS, ZZZS, ZRSZ, SURS, KAD in drugimi institucijami.

Vodstvo zavoda sproti spremlja in analizira problematiko, povezano z reševanjem zahtevkov na celotnem področju izvajanja zavarovanja. V ta namen so bili na rednih kolegijih generalnega direktorja sprejeti potrebni ukrepi za enotno izvajanje zavarovanja. Redno se organizirajo tudi strokovni posveti po posameznih področjih izvajanja zavarovanja, s ciljem zakonitega, strokovnega in poenotenega postopanja pri reševanju zadev.

**2.2. Učinkovitost izvajanja zavarovanja**

Med ključne kazalce doseganja zastavljenih ciljev nedvomno sodi pravočasno reševanje zahtevkov za uveljavljanje in varstvo pravic. V največji meri odraža končno realizacijo vseh predhodnih postopkov, potrebnih za priznanje pravic iz PIZ, in omogoča vrednotenje doseženih rezultatov dela. Pravočasno reševanje zahtevkov v pretežni meri vpliva tudi na ugotavljanje stopnje ravni zadovoljstva strank, javnosti in zaposlenih.

Zavod si je za leto 2018 zastavil načrte predvsem v smeri povečanja strokovnosti na področju priznavanja in varstva pravic ter matične evidence, zmanjšanja števila nerešenih zahtevkov, skrajševanja časa reševanja ter povečanja števila rešenih zadev v zakonitem roku.

Rezultati dela pri reševanju zahtevkov za uveljavljanje in varstvo pravic so v primerjavi z lanskim letom v določenih postavkah nekoliko slabši. Zastavljene cilje je zavod v določenih segmentih realiziral, na določenih pa je iz podatkov razvidno nedoseganje načrtovanih ciljev, ki so v večji meri posledica določenih nepredvidenih situacij, ki jih zavod ni mogel upoštevati pri zastavljenih ciljih za leto 2018, predvsem v delu kadrovske problematike. Je pa zavod kljub nedoseganju ciljev na določenih segmentih, rešil oziroma opravil 426.961 zahtevkov in storitev ter tako presegel načrtovano število rešenih zahtevkov za leto 2018 za 0,6 odstotka.

Kadrovska problematika se je najbolj odražala ravno na področju reševanja zahtevkov in opravljanja drugih storitev.

Dotok zahtevkov, brez področja matične evidence, kjer dotok ni posebej načrtovan, je v letu 2018 presežen za 3,2 odstotka glede na postavljeni letni načrt. Nekoliko višji dotok od načrtovanega se izkazuje skoraj na vseh področjih, izjema je le področje varstva pravic (II. stopnja), kjer je dotok nižji od načrtovanega. Povečanje dotoka je posledica predvsem večjega števila zahtevkov s področja ostalih zahtevkov, opravil in storitev, kjer je dotok večji za 4,3 odstotke, nekoliko višji dotok v primerjavi z letom 2017 pa je tudi na področju pokojninskega in invalidskega zavarovanja na I. stopnji, in sicer za 0,7 odstotkov.

Zavod izkazuje ob koncu leta 2018 skupaj 42.335 nerešenih zahtevkov. Navedeno pomeni, da zavodu v letu 2018 ni uspelo znižati števila nerešenih zahtevkov v primerjavi s koncem leta 2017, ko je imel zavod 37.697 nerešenih zahtevkov. Prav tako zavodu ni uspelo znižati števila nerešenih zahtevkov na 31.000, kot je bilo načrtovano za konec leta 2018, kar je delno tudi posledica večjega števila dotoka zahtevkov od predhodno načrtovanega.

Med letom so se sprejemali potrebni ukrepi ter iskale ustrezne organizacijske, kadrovske, programske in druge rešitve na vseh področjih izvajanja zavarovanja v smislu obvladovanja zaostankov in skrajševanja povprečnih časov reševanja zahtevkov. Skladno z razpoložljivimi finančnimi sredstvi se je dodatno zaposlovalo za določen čas iz naslova povečanega obsega dela, delo in zaposleni pa razporejali med organizacijskimi enotami.

Povprečni čas reševanja zahtevkov za uveljavljanje pravic na I. stopnji s področja PIZ ob koncu leta 2018 znaša 64 dni. To pomeni, da je čas trajanja postopkov za 9 dni daljši, kot ga predvideva Program dela za leto 2018, v trajanju 55 dni in za 7 dni daljši kot v letu 2017, ko je bil prikazan v trajanju 57 dni. Zavod je v letu 2018 v povprečju reševal zahtevke, v zvezi s pravicami do starostne, predčasne in delne pokojnine ter izplačilo 20 % predčasne ali starostne pokojnine 53 dni, v letu 2017 45 dni.

Povprečni čas trajanja postopkov v primerjavi z lanskim letom se je podaljšal tudi na področju mednarodnega zavarovanja na I. stopnji, in sicer iz 104 v letu 2017 na 110 dni v letu 2018. Načrtovani čas reševanja zahtevkov za leto 2018 na tem področju znaša 95 dni. Na podaljševanje skupnega povprečnega časa še vedno vpliva dolgotrajno reševanje preračunov, kjer zaradi nesodelovanja tujih nosilcev zavarovanja zadev ni mogoče zaključiti.

Pri analizi povprečnega časa reševanja zahtevkov na II. stopnji zaznavamo, da je povprečni čas reševanja zahtevkov na področju varstva pravic iz pokojninskega in invalidskega zavarovanja v letu 2018, v primerjavi z letom 2017, nekoliko krajši in znaša 140 dni, v letu 2017 pa 142 dni.

V zakonitem roku dveh oziroma štirih mesecev je bilo v letu 2018 v zavodu skupaj rešenih 74,9 odstotka zahtevkov za uveljavljanje pravic na I. stopnji s področja PIZ, v letu 2017 77,8 odstotka. S tem je zavod na tem področju za 5,1 odstotne točke pod načrtom, ki v letu 2018 znaša 80,0 odstotkov.

Na področju mednarodnega zavarovanja je bilo v zakonitem roku šestih mesecev skupaj rešenih 82,0 odstotka zahtevkov, kar je za 10,1 odstotne točke več kot v predhodnem letu in za 12,3 odstotne točke več, kot je načrtovano za leto 2018.

Na II. stopnji je zavod na področju PIZ v zakonitem roku rešil 31,0 odstotka zahtevkov, kar je bistveno manj od načrtovanih 45,0 odstotkov, je pa v zakonitem roku rešenih več zahtevkov kot v letu 2017, ko je bilo v roku rešenih 24,6 odstotkov zahtevkov.

Na področju reševanja mednarodnega zavarovanja je bilo v okviru pritožb v zakonitem roku, rešenih 85,8 odstotka zahtevkov, s čimer je zavod na tem področju dosegel zastavljeni cilj, v višini 84,0 odstotkov rešenih zadev v roku.

Z namenom poenotenja dela, večje strokovnosti in objektivnosti pri priznanju pravic iz pokojninskega in invalidskega zavarovanja ter pri vodenju postopkov v matični evidenci, je zavod v letu 2018 prešel na nov način opravljanja kontrol. Posledično je bilo s tem povezano večje število opravljenih kontrol, kar je imelo delno vpliv tudi na število nerešenih zahtevkov in podaljševanje postopkov. V letu 2018 je bilo opravljenih 22.258 kontrol postopkov za priznanje pravic iz pokojninskega, invalidskega in mednarodnega zavarovanja ter postopkov s področja matične evidence, kar je bistveno več kot v letu 2017, ko je bilo opravljenih 14.907 kontrol. Z opravljenim številom kontrol je zavod za 23,6 odstotkov presegel načrtovano število opravljenih kontrol za leto 2018 v višini 18.000 kontrol.

Delež opravljenih revizij pozitivnih prvostopenjskih odločb o priznanju pravic je dosežen v višini 30,2 odstotka in je za 3,8 odstotne točke pod načrtovanim deležem opravljenih revizij za leto 2018, ki je načrtovan v višini 34,0 odstotka.

1. **Redno nakazovanje pokojnin in drugih prejemkov**

Osrednji cilj področja nakazovanja je tekoče izplačevanje prejemkov, pravilnost finančnih podatkov o obdelavi nakazil in prepovedi v SEPA okolju, realizacija odločb o priznanih pravicah, preprečevanje neupravičenih izplačil po smrti uživalcev kot tudi neupravičena izplačila v primeru ustavitvenih odločb, obračunavanje akontacije dohodnine v skladu z davčno in dohodninsko zakonodajo, plačilo obveznosti za obvezno zdravstveno zavarovanje uživalcev, izvrševanje sodnih in davčnih sklepov o izvršbi ter administrativnih prepovedi v skladu z ZIZ in ZdavP-2. Istočasno se ažurno spremljajo spremembe zakonodaje ter implementacija zakonskih sprememb. Tudi v letu 2018 so se nadaljevale aktivnosti s ciljem zniževanja stroškov poslovanja s spodbujanjem uživalcev k odpiranju osebnega bančnega računa za nakazilo pokojnin.

Povprečni čas od izdaje odločbe do priprave podatkov za obračun nakazila se je v primerjavi z letom 2017 zvišal, in sicer iz 17,7 na 18,5 dni in je bil od načrtovanega daljši za 3,5 dni. Vzrok za povečanje povprečnega časa je tudi v tem, da so se odločbe o priznanju pravice lahko izdajale do 30 dni pred izpolnitvijo pogojev za upokojitev, od novembra 2018 dalje pa se lahko izdajajo tudi do 60 dni prej. Zavod je za razrešitev nastale situacije in v preprečitev še daljšega časa nakazila iskal primerne rešitve z začasno kadrovsko okrepitvijo strokovnih delavcev v nakazovanju pokojnin (z zaposlitvami za določen čas).

Po stanju december 2018/2017 se je za 14 odstotkov znižalo število nakazil preko poštne dostave. V decembru 2018 je bilo preko poštne dostave izplačanih 20.065 nakazil (23.326 decembra 2017) v znesku 7.974.545 evrov (9.999.212 evrov decembra 2017), kar predstavlja 2,0 odstotka vseh decembrskih nakazil (2,5 odstotka v decembru 2017).

Na podlagi ZIPRS1819 je zavod tako kot v letu 2017 pri obračunu letnega dodatka upošteval tudi podatke o tuji pokojnini, ki so jih uživalci prejeli v januarju 2018 s strani tujih nosilcev pokojninskega in invalidskega zavarovanja. 125.901 (118.437 v letu 2017) potencialnim prejemnikom tujih pokojnin je zavod v izpolnitev posredoval posebno izjavo skupaj z obvestilom. Vrnjeni podatki o tuji pokojnini, ki so bili podlaga za izvedbo obračunov, so bili pravočasno evidentirani in obdelani s sodobno programsko opremo. Obračun in izplačilo letnega dodatka sta bila skladno z ZIPRS1819 izvedena pravočasno. Pri uživalcih, ki jim je zavod v izpolnitev posredoval posebno izjavo, je bil mesec obračuna odvisen od datuma prejema povratne informacije o višini tuje pokojnine. Prvi obračun letnega dodatka je bil izveden v juliju, drugi v septembru in zadnji v novembru.

Zaradi prehoda na elektronsko izmenjavo podatkov o smrti z nekaterimi tujimi nosilci zavarovanja in posledično odpošiljanja manjšega števila papirnih obrazcev potrdil o živetju je zavod v letu 2018 spremenil dinamiko odpošiljanja obrazcev potrdil o živetju uživalcem z bivanjem v tujini, iz prej dveh terminov letno na en termin. Tako je v septembru 2018 posredoval v izpolnitev in ustrezno overovitev obrazce vsem tistim uživalcem, za katere še ni vzpostavljena elektronska izmenjava podatkov o smrti. Odposlanih je bilo 26.246 tovrstnih obrazcev oziroma 1205 manj kot leto poprej, kar predstavlja 4,4 odstotno zmanjšanje. Elektronsko preverjanje podatkov o doživetju je bilo v letu 2018 mesečno izvedeno za 64.795 uživalcev slovenskih prejemkov, kar predstavlja 71,2 odstotka vseh uživalcev s stalnim bivališčem v tujini in znižuje odhodke ter preprečuje neupravičena izplačila.

Na področju nakazovanja pokojnin je zavod izvedel še 299.248 drugih ročnih opravil, kar je za 8,4 odstotka manj kot v letu 2017, saj se vse več opravil izvede na avtomatiziran način preko elektronske izmenjave podatkov.

V letu 2018 so se nadaljevale aktivnosti na področju obdelave izvršilnih naslovov s ciljem, da se omogoči prevzem davčnih sklepov o izvršbi preko portalskih aplikacij v elektronski obliki. Na ta način bo omogočen prenos podatkov preko sistema UDG v novo aplikacijo za odtegovanje, kar bo podlaga za avtomatiziran obračun odtegljajev od prejemkov v skladu z ZIZ in ZDavP-2.

1. **Kakovostna organizacija in izvedba medicinskega izvedenstva**

V letu 2018 so izvedenski organi obravnavali 41.415 zadev, kar je 2,7 odstotka več kot v letu 2017 in podali 45.628 izvedenskih mnenj, kar je 3,2 odstotka več kot v letu 2017. Večje število izvedenskih mnenj kot obravnav je posledica dejstva, da se v eni obravnavi lahko izda več izvedenskih mnenj.

IK I. stopnje so v letu 2018 obravnavale 32.548 zadev, kar je 4,1 odstotka več kot v letu 2017. Podale so 35.197 izvedenskih mnenj, kar je 4,5 odstotka več kot v letu 2017.

Drugostopenjski izvedenski organ zavoda, ki deluje v okviru IK II. stopnje, je v letu 2018 obravnaval 8.867 zadev in podal 10.431 izvedenskih mnenj. Obravnav je bilo 2,1 odstotka manj, izvedenskih mnenj pa za 1,1 odstotka manj kot v letu 2017.

V pritožbenem postopku je IK II. stopnje podala 3.523 izvedenskih mnenj, kar je 9,8 odstotka več kot v letu 2017. Na podlagi pritožbe je bilo spremenjenih 24,9 odstotka izvedenskih mnenj prvostopenjskega organa zavoda, kar je za 5,0 odstotne točke manj kot v letu 2017. Vzroki za spremembe v pritožbenem postopku so predvsem v tem, da imajo zavarovanci možnost dodatno pojasniti posamezne dejavnike (npr. obremenitev pri delu, bolezenska stanja ali pozne posledice poškodbe itn.), ki vplivajo na njihovo zmanjšano delovno zmožnost oziroma trajno nezmožnost za delo.

Tako kot prejšnja leta ostaja kot veliko tveganje na navedenem področju poslovanja kadrovski primanjkljaj zdravnikov izvedencev tako na I. kot II. stopnji, kljub nenehnim prizadevanjem in aktivnostim v smislu realizacije novih zaposlitev, kar vpliva na čas trajanja postopkov iz invalidskega zavarovanja. Zavod si je tudi v letu 2018 prizadeval urediti problematiko podaljševanja licenc zdravniške zbornice za poklicne izvedence, kar je eden izmed pogojev za kadrovsko konsolidacijo na področju medicinskega izvedenstva v zavodu.

1. **Finančna stabilnost**

Zavod je tudi v letu 2018 uspešno zagotavljal finančno stabilnost kot glavni cilj na finančnem in računovodskem področju. Dosežen je bil z zakonom in FN določen cilj o izravnanih prihodkih in odhodkih ter zagotavljanje likvidnosti brez zadolževanja. Nemoteno in pravočasno so bila izplačana vsa denarna nakazila uživalcem pravic in druge obveznosti.

Kazalnik učinkovitosti izvajanja PIZ je prikazan na dva načina, kot je razvidno v preglednici IV.28. Delež 1 prikazuje delež stroškov delovanja zavoda v vseh odhodkih, delež 2 pa delež odhodkov za plače in druge izdatke zaposlenim ter prispevke zavoda za socialno varnost zaposlenih v vseh odhodkih. V primerjavi z letom 2017 sta se v letu 2018 oba deleža znižala. Delež 1 je bil najnižji v obdobju 2009-2018, delež 2 pa drugi najnižji.

Preglednica IV.28



Zavod je pridobil pozitivno mnenje Računskega sodišča RS na računovodske izkaze za leto 2016 (ni še prejel osnutka poročila za leto 2017).

1. **Učinkovit in uporabnikom prijazen informacijski sistem**

V letu 2018 je zavod nadaljeval sklepno fazo celovite prenove IkT. V okviru izvajanja razvojnih projektov je nadaljeval z razvojem in uvedbo preostalih informacijskih rešitev in IkT infrastrukture za sodobno digitalno poslovanje na vseh področjih. Ob tem so se, skladno s spremembami normativnega okolja, izvajale tudi številne dopolnitve programske opreme.

Leto 2018 je prineslo nadaljnje velike korake na področju digitalne preobrazbe zavoda, saj je ob veliki večini digitaliziranih poslovnih procesov indeks digitalne preobrazbe dosegel 94, kar je prineslo pomembne rezultate tudi v smislu zmanjšanja tiskanja papirja, zmanjšanja prirasta porabe arhivskega prostora za fizično gradivo, boljše in hitrejše dostopnosti digitaliziranega gradiva itd. Veliko dejavnosti je bilo usmerjenih tudi v razvoj rešitev elektronskega poslovanja z organizacijami doma in v tujini ter razvoj e-storitev.

Zavod je v letu 2018 nadaljeval z razvojem in širitvijo uporabe e-storitev za državljane, ki jih ponuja prek portala e-ZPIZ in katerih varna uporaba je mogoča za registrirane uporabnike z uporabo kvalificiranih digitalnih potrdil. Da bi jih lažje uporabljale tudi občutljive skupine, so določene storitve na voljo tudi prek integriranega telefonskega odzivnika. Za uporabo storitev e-ZPIZ se je v letu 2018 na novo registriralo nekaj več kot 11 tisoč uporabnikov, njihovo skupno število se je povečalo na več kot 57 tisoč.

Storitev informativna osebna evidenca je namenjena registriranim uporabnikom in je bila javnosti predstavljena v začetku leta 2014. V letu 2018 se je njena uporaba glede na preteklo leto povečala za 23 odstotkov, na več kot 41 tisoč uporab. Uporaba storitve osebne informativne evidence za pregled obdobij zavarovanja in osnov za osebe, ki so zavarovane na osnovi drugega pravnega razmerja (18. člen ZPIZ-2) pa se je povečala za dobrih 26 odstotkov, na nekaj več kot 29.000 uporab.

Zavod je v letu 2018 intenzivno razvijal sistem elektronskega poslovanja z organizacijami BiZPIZ z novimi storitvami in širitvijo uporabe obstoječih. V letu 2018 je zavod z organizacijami v izbranih izmenjavah podatkov izmenjal več kot 49 milijonov elektronskih sporočil in dokumentov, kar predstavlja povečanje za 14 odstotkov glede na preteklo leto.

Zavod zaključuje digitalno preobrazbo v okviru katere digitalizira svoje poslovne procese. Elektronski dokumentni sistem je vpeljal v letu 2012. Od tedaj se njegova uporaba povečuje skladno z dinamiko digitalizacije poslovanja. V letu 2018 je v dokumentni sistem dodal nekaj manj kot 34 milijonov dokumentov v oblikah XML in PDF/A, oziroma 10 odstotkov več kot leto prej. Skupno število dokumentov v dokumentnem sistemu (brez upoštevanja različnih verzij) pa je preseglo 216 milijonov. V letu 2014 je zavod začel uporabljati sistem za zakonsko skladno dolgotrajno hrambo dokumentov, nato pa je postopno vključeval različne vrste dokumentov. V letu 2018 je v sistem e-hrambe dodal več kot 62 milijonov dokumentov, kar je več kot 93 odstotkov več kot v preteklem letu.

V letu 2014 je zavod razvil rešitve in vzpostavili sistem za digitalizacijo dosjejev zavarovancev, prejetih papirnih vlog in prilog ter drugih papirnih dokumentov. Skladno z uvajanjem postopkov v UDG je digitaliziral dosjeje in papirno gradivo v teh postopkih. V letu 2018 je digitaliziral več kot 9,2 milijona listov dokumentov, kar je 54 odstotkov več kot v prejšnjem letu.

Zavod je v letu 2018 prejel 92.934 elektronskih vlog od strank, kar je skoraj 20 odstotkov več kot v preteklem letu. Manjši del so jih fizične osebe in podjetja oddale prek storitve e-Vloge v storitvah e-ZPIZ in BiZPIZ ter storitvi LD18 (za elektronsko oddajo izjave o višini tuje pokojnine), večji del pa stranke v poslovnih prostorih zavoda, z uporabo storitve za elektronsko podpisovanje ePero.

Vhodne in lastne elektronske dokumente v dokumentni sistem dodajajo tudi strokovni delavci v poslovnih postopkih z uporabo rešitve eDokumenti znotraj UDG. V letu 2018 so tako ustvarili in dodali v dosjeje skoraj 520.000 elektronskih dokumentov. V dosjeje so dodali tudi skoraj 120.000 elektronskih dokumentov, ki so jih v rešitev UDG uvozili.

Z nadaljevanjem digitalizacije poslovanja je zavod v letu 2018 povečal obseg priprave izvirno elektronskih izhodnih dokumentov za stranke za 31 odstotkov, na skoraj 1,37 milijona dokumentov, od tega več kot 138.000 odločb in sorodnih dokumentov.

V letu 2018 je zavod strankam elektronsko odpremil več kot 640 tisoč pošiljk, v katerih je bilo skoraj 1,27 milijona dokumentov z več kot 1,69 milijona listi. Glede na leto 2017 je zavod elektronsko odpremil 47 odstotkov več pošiljk. V letu 2018 je elektronska odprema dosegla 94 odstotkov, kar je glede na leto prej 22 odstotno povečanje.

Ker se elektronska odprema izvaja v digitaliziranih postopkih, z njeno stopnjo merimo tudi indeks digitalne preobrazbe, ki tako konec leta 2018 znaša 94. Zavod je samo zaradi doseženega obsega elektronske odpreme v letu 2018 natisnil ocenjeno več kot 7 milijonov manj listov oziroma 35 ton manj papirja, s čimer je ob pomembnih neposrednih ekonomskih in okoljskih učinkih digitalne preobrazbe dosegel tudi velike prihranke arhivskega prostora.

Pomembne dejavnosti so bile usmerjene v nadgrajevanje IkT infrastrukture (zavodovega zasebnega oblaka), prilagajanje njene zmogljivosti in razpoložljivosti hitro naraščajočim potrebam, ki jih narekuje rast novega informacijskega sistema, izvedene so bile priprave za prenovo in virtualizacijo komunikacijskega omrežja. Ob tem je bila dopolnjena tudi računalniška oprema uporabnikov, tako da ima zdaj velika večina uporabnikov enotno opremo, z navideznim namizjem (VDI), tankim odjemalcem ter dvema večjima zaslonoma za učinkovito delo s sodobnimi informacijskimi rešitvami in elektronskimi dokumenti.

Ob razvojnih nalogah je bila osrednja pozornost usmerjana v zagotavljanje zanesljive informacijske podpore izvajanju dejavnosti zavoda. Do zaključka prenove IkT sočasno vzdrževanje starega in razvoj novega informacijskega sistema predstavlja dodaten izziv.

1. **Trajnosti razvoj organizacije poslovanja in kadrov**
   1. ***Posodabljanje poslovnega okolja***

Zavod je v okviru danih finančnih možnosti tudi v letu 2018 zagotavljal prijazno delovno okolje za stranke in zaposlene ter skrbel, da so bili prostori dobro vzdrževani.

* 1. ***Zagotavljanje kakovostnega opravljanja storitev***

Povprečna ocena splošnega zadovoljstva je znašala 3,9 in je za 0,1 odstotne točke nižja od načrtovane, kar še vedno kaže na visoko stopnjo zadovoljstva z delom zavoda in bodo potrebni dodatni napori k ohranitvi tako visoke ocene tudi v prihodnje.

Zadovoljstvo strank je bilo v letu 2018 z interno analizo anketnih vprašalnikov na območnih enotah, knjigami pripomb in pohval, saj se anketa o ugotavljanju zadovoljstva strank izvaja na dve leti.

* 1. ***Kadrovska politika***

Kadrovski načrt v višini 795 zaposlenih na zadnji dan leta 2018 je bil v celoti dosežen.

Zavod se je v letu 2018 bistveno bolj kot v preteklih letih soočal s kadrovsko problematiko. Med drugim je prišlo tudi do menjave oziroma odhoda nekaterih ključnih vodilnih kadrov, ki jih je zavod nadomestil večinoma s prerazporeditvijo že obstoječega kadra.

Fluktuacija v letu 2018 je bila 6,6 odstotna in tako najvišja v zadnjih letih. V letu 2017 je bila 4,6 odstotna, v letu 2016 4,5 odstotna in v letu 2015 3,4 odstotna. V letu 2018 je prenehalo delovno razmerje 59 zaposlenim, predvsem iz razloga upokojitve 20 zaposlenim in kar 25 zaradi redne odpovedi pogodbe o zaposlitvi s strani zaposlenih, ki so predvsem posledica odpiranja trga dela in s tem možnosti zaposlitve za višjo plačo. Od teh 45 zaposlenih je kar 32 (upokojenih 15 in redna odpoved delovnega razmerja 17) delalo na področju izvajanja zavarovanju. Leto 2018 izstopa po številu rednih odpovedi pogodbe o zaposlitvi, in sicer je odpoved podalo kar 25 zaposlenih. Med letoma 2009 in 2017 se je to število gibalo med 3 in 11.

Zavod ima v zadnjih letih težave pri pridobivanju strokovnjakov deficitarnih poklicev s področja informacijskih tehnologij in zdravnikov izvedencev. Tako za nekatera razpisana delovna mesta s teh področij v letu 2018 sploh ni bilo prijav oziroma ustreznih kandidatov. Zavod je zato razpise večkrat ponavljal. Se je pa tudi dogajalo, da so se kandidati, ki so se prijavili na razpisana delovna mesta že v času razgovorov ali pa celo po končanem izboru odpovedali prihodu na zavod, predvsem zaradi prenizkih plač. Navedeno predstavlja kadrovsko tveganje glede zagotavljanja ustreznega izvajanja nalog na področju IT in medicinskega izvedenstva.

V letu 2018 je prenehalo delovno razmerje kar 58 zaposlenim, in sicer predvsem iz razloga upokojitve in redne odpovedi pogodbe o zaposlitvi s strani zaposlenih, ki so predvsem posledica odpiranja trga dela in s tem možnosti zaposlitve predvsem za višjo plačo.

Prav tako ima zavod ima že nekaj zadnjih let težave pri pridobivanju strokovnjakov deficitarnih poklicev s področja informacijskih tehnologij in zdravnikov izvedencev. Tako za nekatera razpisana delovna mesta s teh področij v letu 2018 sploh ni bilo prijav oziroma ustreznih kandidatov.

Zavod vodi dolgoročno naravnano kadrovsko politiko, sklepa delovna razmerja in upravlja kadrovske vire v skladu s sprejetim kadrovskim načrtom in interventnimi ukrepi države.

Izvedena je bila tudi anketa o zadovoljstvu zaposlenih z delom in pogoji dela. Splošna ocena zadovoljstva je znašala 3,5 in je skladna z načrtovano.

**IZJAVA O OCENI NOTRANJEGA NADZORA JAVNIH FINANC**

v/na **ZAVODU ZA POKOJNINSKO IN INVALIDSKO ZAVAROVANJE SLOVENIJE**

*(naziv proračunskega uporabnika)*

Podpisani se zavedam odgovornosti za vzpostavitev in stalno izboljševanje sistema finančnega poslovodenja in notranjih kontrol ter notranjega revidiranja v skladu s 100. členom Zakona o javnih financah z namenom, da obvladujem tveganja in zagotavljam doseganje ciljev poslovanja in uresničevanje proračuna.

Sistem notranjega nadzora javnih financ je zasnovan tako, da daje razumno, ne pa tudi absolutnega zagotovila o doseganju ciljev: tveganja, da splošni in posebni cilji poslovanja ne bodo doseženi, se obvladujejo na še sprejemljivi ravni. Temelji na nepretrganem procesu, ki omogoča, da se opredelijo ključna tveganja, verjetnost nastanka in vpliv določenega tveganja na doseganje ciljev in pomaga, da se tveganja obvladuje uspešno, učinkovito in gospodarno.

Ta ocena predstavlja stanje na področju uvajanja procesov in postopkov notranjega nadzora javnih financ v/na ***Zavodu za pokojninsko in invalidsko zavarovanje Slovenije*** *(naziv* *proračunskega uporabnika).*

**Oceno podajam na podlagi:**

- ocene notranje revizijske službe za področja:

***odločanje o pravicah iz mednarodnega zavarovanja v Območni enoti Murska Sobota in v Območni enoti Kranj z Izpostavo Jesenice; poslovanje službe za statistiko in analitiko (sektor za finance in računovodstvo, služba za statistiko in analitiko); odločanje o pravicah iz mednarodnega zavarovanja v Območni enoti Maribor z Izpostavo Ptuj; matična evidenca zavarovancev in prispevki v Območni enoti Ravne na Koroškem z Izpostavo Velenje in v Območni enoti Murska Sobota; izdatki za službena potovanja (sektorji); ocena delovanja notranjih kontrol pravilnosti postopkov in odločitev o priznanju pravic iz zavarovanja; služba za odnose z javnostmi (vodstvo, služba za odnose z javnostmi); varstvo pravic zavarovancev iz mednarodnega zavarovanja (sektor za izvajanje zavarovanja, služba za mednarodno zavarovanje)***

- samoocenitev vodij organizacijskih enot za področja:

***pokojninsko zavarovanje, invalidsko zavarovanje, mednarodno zavarovanje, matično evidenco, nakazovanje pokojnin, izvedenstvo, finančno računovodsko področje, splošno področje, pravno organizacijsko kadrovsko področje, informacijski sistem-informacijske tehnologije***

- ugotovitev (Računskega sodišča RS, proračunske inšpekcije, Urada RS za nadzor proračuna, nadzornih organov EU,…) za področja:

***Revizijsko poročilo Računskega sodišča RS: Računovodski izkazi in pravilnost poslovanja Zavoda za pokojninsko in invalidsko zavarovanje Slovenije v letu 2016, številka: 323-1, z dne 24. 5. 2018:***

* ***pozitivno mnenje o računovodskih izkazih***
* ***mnenje s pridržkom o pravilnosti poslovanja (plače, matična evidenca zavarovancev in upokojitveni postopek, matična evidenca uživalcev pravic, nabava blaga, nepremično premoženje, preplačilo nadomestila za uporabo stavbnega zemljišča)***

**V/Na*****Zavodu za pokojninsko in invalidsko zavarovanje Slovenije*** *(naziv* *proračunskega uporabnika)*

**je vzpostavljen(o):**

1. **Primerno kontrolno okolje** *(predstojnik izbere eno od naslednjih možnosti):*

*a) na celotnem poslovanju,*

*b) na pretežnem delu poslovanja,*

*c) na posameznih področjih poslovanja,*

*d) še ni vzpostavljeno, pričeli smo s prvimi aktivnostmi,*

*e) še ni vzpostavljeno, v naslednjem letu bomo pričeli z ustreznimi aktivnostmi.*

**2. Upravljanje s tveganji**

**2.1. Cilji so realni in merljivi, to pomeni, da so določeni indikatorji za merjenje doseganja ciljev** *(predstojnik izbere eno od naslednjih možnosti):*

*a) na celotnem poslovanju,*

*b) na pretežnem delu poslovanja,*

*c) na posameznih področjih poslovanja,*

*d) še niso opredeljeni, pričeli smo s prvimi aktivnostmi,*

*e) še niso opredeljeni, v naslednjem letu bomo pričeli z ustreznimi aktivnostmi.*

**2.2. Tveganja, da se cilji ne bodo uresničili, so opredeljena in ovrednotena, določen je način ravnanja z njimi** *(predstojnik izbere eno od naslednjih možnosti):*

*a) na celotnem poslovanju,*

*b) na pretežnem delu poslovanja,*

*c) na posameznih področjih poslovanja,*

*d) še niso opredeljena, pričeli smo s prvimi aktivnostmi,*

*e) še niso opredeljena, v naslednjem letu bomo pričeli z ustreznimi aktivnostmi.*

**3. Na obvladovanju tveganj temelječ sistem notranjega kontroliranja in kontrolne aktivnosti, ki zmanjšujejo tveganja na sprejemljivo raven** *(predstojnik izbere eno od naslednjih možnosti):*

*a) na celotnem poslovanju,*

*b) na pretežnem delu poslovanja,*

*c) na posameznih področjih poslovanja,*

*d) še ni vzpostavljen, pričeli smo s prvimi aktivnostmi,*

*e) še ni vzpostavljen, v naslednjem letu bomo pričeli z ustreznimi aktivnostmi.*

**4. Ustrezen sistem informiranja in komuniciranja** *(predstojnik izbere eno od naslednjih možnosti):*

*a) na celotnem poslovanju,*

*b) na pretežnem delu poslovanja,*

*c) na posameznih področjih poslovanja,*

*d) še ni vzpostavljen, pričeli smo s prvimi aktivnostmi,*

*e) še ni vzpostavljen, v naslednjem letu bomo pričeli z ustreznimi aktivnostmi.*

**5. Ustrezen sistem nadziranja, ki vključuje tudi primerno (lastno, skupno, pogodbeno) notranje revizijsko službo** *(predstojnik izbere eno od naslednjih možnosti):*

*a) na celotnem poslovanju,*

*b) na pretežnem delu poslovanja,*

*c) na posameznih področjih poslovanja,*

*d) še ni vzpostavljen, pričeli smo s prvimi aktivnostmi,*

*e) še ni vzpostavljen, v naslednjem letu bomo pričeli z ustreznimi aktivnostmi.*

**6.** **Notranje revidiranje zagotavljam****v skladu s Pravilnikom o usmeritvah za usklajeno delovanje sistema notranjega nadzora javnih financ** (*predstojnik izbere eno od naslednjih možnosti):*

*a) z lastno notranjerevizijsko službo,*

*b) s skupno notranjerevizijsko službo,*

*c) z zunanjim izvajalcem notranjega revidiranja,*

*d) nisem zagotovil notranjega revidiranja.*

ad b) Navedite naziv **skupne notranjerevizijske službe**: **/**

Navedite sedežin matično številkoskupne notranjerevizijske službe: **/**

Matična številka: **/**

ad c) Navedite naziv **zunanjega izvajalca notranjega revidiranja**: **/**

Navedite sedežin matično številkozunanjega izvajalca notranjega revidiranja: **/**

Matična številka: **/**

Ali (sprejeti) finančni načrt (proračun), za leto na katerega se Izjava nanaša,

presega 2,086 mio EUR

Datum zadnjega revizijskega poročila zunanjega izvajalca notranjega revidiranja je: /

(dan XY , mesec XY in leto 20XY)

ad d) **Notranjega revidiranja nisem zagotovil ker**: /

**V letu 2018 *(leto, na katerega se Izjava nanaša)* sem na področju notranjega nadzora izvedel naslednje pomembne izboljšave** *(navedite 1, 2 oziroma 3 pomembne izboljšave):*

* ***s 1. 1. 2018 je pričel veljati 134.a člen ZPIZ-2. Zavod izvaja določbo 134.a člena ZPIZ-2, ki za delavce v delovnem razmerju določa poseben način upoštevanja obdobij zavarovanja v pokojninsko dobo, za katero prispevki za pokojninsko in invalidsko zavarovanje niso bili niti obračunani in pripomore k večji pravni varnosti delavcev v delovnem razmerju. Zavod delodajalcu in zavarovancu v roku 30 dni od prejema podatkov od Finančne uprave Republike Slovenije posreduje obvestilo o tem, da obračun davčnega odtegljaja ni bil predložen in ta obvestila elektronsko posreduje tudi Finančni upravi Republike Slovenije in Inšpektoratu Republike Slovenije za delo. Obvestilo vsebuje poziv delodajalcu, da izplača plačo, v kolikor jo še ni, in predloži obračun davčnega odtegljaja. Takšen način vzpodbuja delodajalce k večji disciplini in posredno vpliva na večjo popolnost podatkov matične evidence zavarovancev.***
* ***V letu 2018 je zavod prvič oblikoval podatke o osnovi (obrazec M-4) na podlagi podatkov, prejetih od Finančne uprave Republike Slovenije, za leto 2017 za delavce, ki so v obvezno pokojninsko in invalidsko zavarovanje vključeni na podlagi delovnega razmerja. Število še ne oblikovanih obrazcev M-4 za delavce v delovnem razmerju se za leto 2017 ocenjuje na 60.000, to je okoli 6 odstotkov. Navedeni delež zajema:***
* ***delavce, za katere delodajalec ni popravil napačnih podatkov na posredovanih obračunih davčnega odtegljaja na podlagi odredbe zavoda,***
* ***delavce, pri katerih je bila ugotovljena napaka na posredovanih podatkih na letnem nivoju ob seštevku teh podatkov,***
* ***delavce, za katere prispevki niso bili v celoti plačani: za tiste kategorije zavarovancev, katerim je njihov delodajalec prispevke obračunal, vendar niso bili v celoti plačani, je potrebno še oblikovati obrazec M-4, nato pa bo zavod te kategorije zavarovancev obvestil o tem, da prispevki, ki jih je njihov delodajalec sicer obračunal, niso bili v celoti plačani in***
* ***delavce, za katere delodajalalec sploh ni predložil obračuna davčnega odtegljaja.***
* ***zavod je nadaljeval aktivnosti na področju zagotavljanja popolnosti in pravilnosti podatkov matične evidence zavarovancev, in sicer: pridobivanje in urejanje podatkov o osnovah in obdobjih zavarovanja na nivoju zavezancev; sprotno urejanje napak na prijavah in odjavah v (iz) zavarovanja, ki jih zavod dnevno dobiva preko državnega portala e-VEM oziroma ZZZS; pridobivanje in urejanje podatkov o osnovah in obdobjih zavarovanja na nivoju zavarovanca za osebe iz 140. člena ZPIZ-2.***

**Kljub izvedenim izboljšavam ugotavljam, da obstajajo naslednja pomembna tveganja, ki jih še ne obvladujem v zadostni meri** *(navedite 1, 2 oziroma 3 pomembnejša tveganja in predvidene ukrepe za njihovo obvladovanje):*

***Tveganje za nepravočasno in neenotno izvajanje postopkov, kjer je potrebna podaja izvedenskega mnenja, predvsem na IK Kranj in IK Koper ter pri oceni dodatka za pomoč in postrežbo.***

***Predvideni ukrepi za obvladovanje tveganja:***

* ***pobude za zakonske spremembe: spremembe in dopolnitve invalidskega zavarovanja, odločanje o pravici in izplačilo dodatka za pomoč in postrežbo tudi po smrti zavarovanca, z vstopom dedičev v postopek, sprememba zdravstvene zakonodaje, sprejetje zakona o dolgotrajni oskrbi, uvedba zdravnika posameznika tudi pri ocenjevanju delazmožnosti, ureditev statusa v zavodu zaposlenih zdravnikov za pridobitev licence,***
* ***pridobitev čim večjega števila zaposlenih zdravnikov z ustrezno specializacijo in strokovno usposobljenostjo ter večjega števila pogodbenih zdravnikov, predvsem za ocenjevanje dodatka za pomoč in postrežbo na domu, kar je pogojeno predvsem z ustreznim plačilom izvedenskega dela,***
* ***aktivnejša vloga vodstva sektorja za izvedenstvo za zagotovitev pravočasnega in enotnega izvajanja postopkov,***
* ***izvajanje aktivnosti za ustanovitev enotnega izvedenskega organa oziroma vsaj za zagotovitev racionalnejših postopkov pri priznavanju začasne nezmožnosti za delo na ZZZS in pri postopkih o ugotavljanju trajnejše nezmožnosti za delo na ZPIZ (nadaljnje združevanje IK), z namenom čimprejšnje vrnitve zavarovanca v proces dela, po potrebi tudi s poklicno rehabilitacijo, kar je pogojeno tudi s spremembo zakonodaje.***

*Predstojnik oziroma poslovodni organ proračunskega uporabnika:*

***Generalni direktor: Marijan Papež***

*Podpis*

*Datum podpisa predstojnika:*

***14. 2. 2019***

# V

# ZAKLJUČEK

Letno poročilo zajema vse pomembnejše statistične podatke o zavarovancih in uživalcih pravic ter gmotnem položaju upokojencev in delovnih invalidov, računovodsko finančne podatke ter podatke o izvajanju obveznega pokojninskega in invalidskega zavarovanja ter poslovanju zavoda.

Uvodni del v zgoščeni obliki podaja temeljne značilnosti in ocene poslovanja v preteklem letu, v nadaljevanju pa so za več let, primerjalno in analitično, prikazani statistični ter drugi podatki po posameznih področjih dejavnosti. Podrobneje so prikazane tudi ravni pokojnin v daljšem časovnem obdobju, po spolu in v bruto ter neto zneskih in v razmerju do plač.

Iz podatkov in izkazov računovodskega poročila je razvidno, da je zavod v poslovnem letu 2018 imel izravnane prihodke in odhodke, kot to zahteva ZPIZ-2. Vse zakonske in druge obveznosti do zavarovancev in uživalcev pravic je izpolnjeval nemoteno in v predpisanih rokih, saj je vse leto posloval likvidno, brez zadolževanja.

Uspešnost poslovanja zavoda v preteklem letu kažejo tudi podatki iz poslovnega poročila, ki vsebuje tudi poročilo o doseženih ciljih in rezultatih ter izjavo generalnega direktorja o oceni notranjega nadzora javnih financ v zavodu.

Zavod je tudi v letu 2018 zavarovancem in uživalcem pravic uspešno zagotavljal priznavanje pravic iz pokojninskega in invalidskega zavarovanja ter pravočasno izplačeval vse pokojninske in druge prejemke ter s tem izpolnjeval svoje poslanstvo, določeno v Razvojnem programu zavoda za obdobje 2017-2021.

Marijan Papež

generalni direktor

1. Podrobnejša vsebinska pojasnila terjatev iz naslova PIZ se nahajajo pod točko III.4.1.2, v odstavku, ki obravnava druge kratkoročne terjatve. [↑](#footnote-ref-1)
2. Iz razlogov ekonomičnosti in zaradi obremenjenosti nepremičnega premoženja s hipotekami zavod predloga za vpis solastninske pravice v zemljiško knjigo ni vložil, saj bi z vpisom vstopil v stanje na dan vložitve predloga ter bi se tako nanj nanašali tudi dolgovi, ki so podlaga že vknjiženih hipotek (ob zadnjem vpogledu v zemljiško knjigo 12 hipotek). [↑](#footnote-ref-2)
3. Znižanje je predvsem posledica v decembru 2017 izvedenega izplačila poračuna nadomestil po ZDVDTP, ki ga je MDDSZ zavodu poravnalo po akontativnem zahtevku. Dejansko nakazilo je bilo za 171.525 evrov višje (odprta terjatev izkazana v bilanci za leto 2017) in ga je MDDSZ zavodu poravnalo v januarju 2018. [↑](#footnote-ref-3)
4. Nezapadle prispevke PIZ predstavljajo obračuni prispevkov od prejemkov za december 2018, ki so praviloma izplačani v januarju 2019. [↑](#footnote-ref-4)
5. FURS, kot nadzornik, zavodu posreduje podatke o terjatvah iz prispevkov PIZ na podlagi Navodila nadzornikom za evidentiranje terjatev javnofinančnih prihodkov, terjatve javno finančnih prihodkov posredovane v davčno izvršbo in odpis terjatev javnofinančnih prihodkov z dne 18. december 2013. št. 429-216/2013, ki ga je izdalo MF. [↑](#footnote-ref-5)
6. FURS je v predstavitvi na sestanku, ki je bil sklican na temo priprave na zaključni račun 2018 dne 13. 12. 2018 navedel, da bo zaključevanje analitičnih knjigovodskih evidenc za leto 2018 dne 18. 1. 2019 (eDIS CDK) in dne 28. 1. 2019 (CU KOD). [↑](#footnote-ref-6)
7. Sporazum o posredovanju podatkov med zavodom in FURS z dne 28. 2. 2017. [↑](#footnote-ref-7)
8. V znesku 224.943.802 evrov so zajete tudi zamudne obresti v višini 39.568.580 evrov. [↑](#footnote-ref-8)
9. Obravnavo pogojno izterljivih terjatev iz naslova prispevkov PIZ in odpis teh terjatev zaradi neizterljivosti določa ZDavP-2. [↑](#footnote-ref-9)
10. Ti prihodki so bili na zavodov podračun nakazani 3. in 4. januarja 2019. [↑](#footnote-ref-10)
11. Evidentirane obveznosti za vračilo prispevkov delodajalca za prvo zaposlitev po 157. členu ZPIZ-2. [↑](#footnote-ref-11)
12. Podrobnejša pojasnila o vsebini in višini terjatev za prispevke PIZ so navedena pod točko III.4.1.2, druge kratkoročne terjatve. [↑](#footnote-ref-12)
13. Gre za plačila zavezancev, ki pripadajo zavodu in jih je zavod že prejel na svoj podračun - prihodki so že vključeni v izkaz poslovnega izida, FURS pa v svoji knjigovodski evidenci še ni evidentiral bremenitve (terjatve do zavezanca) ali bremenitev še ni zapadla oziroma je zavezanec navedel napačno referenco ob plačilu. [↑](#footnote-ref-13)
14. Ta alinea in naslednji dve se nanašajo predvsem na zadevo »toaletni papir«. [↑](#footnote-ref-14)